text:
1[ၸဝ်ႈ ယေႇသု၊သမ်ႉ ၶိုၼ်ႈ ၵႂႃႇ ၵႃႈၼိူဝ် လွႆ သၢၼ်ႇလုၼ်ႇ၊ပုၼ်ႉ သေ ဢေႃႈ။- 2ဝၼ်း မိူဝ်ႈၽုၵ်ႈ ၵၢင်ၼႂ် ၸဝ်ႉ ၸဝ်ႉ ၼၼ်ႉ ၸိုင်၊မၼ်းၸဝ်ႈ ၶဝ်ႈ ၵႂႃႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ၊ၵူၼ်း တင်းသဵင်ႈတင်းလူင် မႃး ၵႃႈတီႈ မၼ်းၸဝ်ႈ ဢေႃႈ။ မၼ်းၸဝ်ႈ ၼင်ႈ ယူႇ လႄႈ သင်ႇ သွၼ် သုင်းမႃႉ ၶဝ် ဢေႃႈ။- 3မိူဝ်ႈ ၼၼ်ႉ၊သြႃႇ မေႃ ၵျၢမ်း ထမ်ႇမႃႉ ၶဝ်၊ဢိၵ်ႇတင်း ၵူၼ်း ၵိူင်း ၽႃႇရိသႄး၊တင်းလၢႆ ဢဝ် မႄႈယိင်း ၵေႃႉ ၼိုင်ႈ၊ဢၼ် ထူပ်း ၼႂ်း တၢင်း ဢၼ် ၽိတ်း ၵႃႇမေႇသု လူၺ်ႈ ၵၼ် တင်း ၵူၼ်းၸၢႆး ၼၼ်ႉ မႃး သေယဝ်ႉ၊ႁႂ်ႈ မၼ်း ၸုၵ်း ယူႇ ၼႂ်း ဝူင်ႈၵၢင် ၶဝ် ၸိူဝ်း ၼၼ်ႉ သေယဝ်ႉ၊- 4ၶဝ် လၢတ်ႈ တီႈ မၼ်းၸဝ်ႈ လႄႈ ဝႃႈ၊ "သြႃႇ ၸဝ်ႈ။ မႄႈယိင်း ၵေႃႉ ၼႆႉ လႆႈ ထူပ်း မႅၼ်ႈ တၢင်းၽိတ်း မၼ်း ၼႂ်း မိူဝ်ႈ ဢၼ် မၼ်း တိုၵ်ႉ ႁဵတ်း ၽိတ်း ၵႃႇမေႇသု ယူႇ ၼၼ်ႉ ဢေႃႈ။- 5ၼႂ်း ပိင်းၺၢပ်ႈတြႃး ၼၼ်ႉ၊မႄႈယိင်း မဵဝ်း ၼႆႉ ၸိုင်၊တၵ်း လႆႈ ဢဝ် မၢၵ်ႇႁိၼ် ပိုဝ်ႈ သႂ်ႇ ႁႂ်ႈ တၢႆ ဝႃႈၼႆ မူဝ်းသေႇ၊ပိင်းၺၢပ်ႈ ဝႆႉ ဢေႃႈ။ ၼႂ်းဝႃႈၼၼ် သေၵေႃႈ ၸဝ်ႈႁဝ်း ၶႂ်ႈဝႃႈ ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။- 6ၶဝ် လၢတ်ႈ ဝႃႈ ၸိူဝ်ႉ ၼင်ႇ ၼႆ ၸၢမ်းတူၺ်း မၼ်းၸဝ်ႈ၊ၼင်ႇ ႁိုဝ် တေ မီး တၢင်း ဢၼ် တၢင်ႇ ဢပျတ်ႈ ၵႃႈၼိူဝ် မၼ်းၸဝ်ႈ ၼၼ်ႉ ဢေႃႈ။ ၵူၺ်းၵႃႈ၊ၸဝ်ႈ ယေႇသု၊ၵူမ်ႈ သေလႄႈ ဢဝ် ၼိဝ်ႉမိုဝ်း မၼ်းၸဝ်ႈ ၶိတ်ႇ တႅမ်ႈ ၵႃႈတီႈ လိၼ် ယူႇ ဢေႃႈ။- 7မိူဝ်ႈ ဢၼ် ၶဝ် သိုပ်ႇ ထၢမ် ယူႇ ၶိူဝ်းၶိူဝ်း ၼၼ်ႉ၊ၸဝ်ႈ ယေႇသု၊လုၵ်ႉၸုၵ်း သေလႄႈ လၢတ်ႈ ဝႃႈ၊ "ၼႂ်း သူ ၼႆႉ ႁႂ်ႈ ၵေႃႉ ဢၼ် ဢမ်ႇ ယၢမ်ႈ ႁဵတ်း ဢပျတ်ႈ သေပွၵ်ႈ ၼၼ်ႉ ဢဝ် မၢၵ်ႇႁိၼ် ပိုဝ်ႈ သႂ်ႇ မၼ်း ဢွၼ်တၢင်း ပိူၼ်ႈ တႃႉ၊" ဝႃႈ ၼင်ႇ ၼႆ သေယဝ်ႉ၊- 8သမ်ႉ ၶိုၼ်း ၵူမ်ႈ လႄႈ ၶိတ်ႇ တႅမ်ႈ ၵႃႈတီႈ လိၼ် ဢေႃႈ။- 9မိူဝ်ႈ ဢၼ် ၶဝ် ငိၼ်း ၵႂၢမ်း ၼၼ်ႉ ၸိုင်၊ၶဝ် ႁု တၢင်းၽိတ်း တူဝ် ၸဝ်ႈ ၵဝ် ႁင်း ၽႂ် ႁင်း မၼ်း လႄႈ၊ၸႃႉၸဵမ် ၵေႃႉ ဢၼ် ဢသၢၵ်ႈ ယႂ်ႇ ၸိူဝ်း ၼၼ်ႉ ဢွၵ်ႇ ပၢႆႈ ၵႂႃႇ ဢွၼ်တၢင်း လႄႈ ၵေႃႉ ၼိုင်ႈ ယဝ်ႉ ၵေႃႉ ၼိုင်ႈ ဢွၵ်ႇ ပၢႆႈ ၵႂႃႇ တေႃႇထိုင်ႁွတ်ႈ ၵိုတ်းၵျၢၼ်ႇ ဝႆႉ ၸဝ်ႈ ယေႇသု၊ပႃးလဵဝ် ၵူၺ်း ဢေႃႈ။ မႄႈယိင်း ၼၼ်ႉ ၸုၵ်း ယူႇ ၽၢႆႇၼႃႈ မၼ်းၸဝ်ႈ ယူႇ ဢေႃႈ။- 10မၼ်းၸဝ်ႈ ၶိုၼ်း လုၵ်ႉၸုၵ်း သေယဝ်ႉ၊လၢတ်ႈ တီႈ မႄႈယိင်း ၼၼ်ႉ လႄႈ ဝႃႈ၊ "မႄႈယိင်း႟။ ၶဝ် ၸိူဝ်း ဢၼ် တၢင်ႇ ဢပျတ်ႈ မႂ်း ၼၼ်ႉ ၵႂႃႇ ၵႃႈတီႈလႂ် မူတ်း ယဝ်ႉ။ ၽူႈလႂ် သေၵေႃႉသေၵူၼ်း ဢမ်ႇ ၸီႇယၢင်ႇ ဢမု မႂ်း ႁိုဝ်း၊" ဝႃႈ ၼင်ႇ ၼႆ ဢေႃႈ။ 11မႄႈယိင်း ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "ၽူႈလႂ် ၵေႃႈ ဢမ်ႇ ၸီႇယၢင်ႇ သေၵေႃႉသေၵူၼ်း ၶႃႈ၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵဝ် ၵေႃႈ ဢမ်ႇ ၸီႇယၢင်ႇ ဢမု မႂ်း ယဝ်ႉ။ ၵႂႃႇ တႃႉ။ ၵမ်းလိုၼ်း ယႃႇပေ ႁဵတ်း ဢပျတ်ႈ ထႅင်ႈ၊]" ဝႃႈ ၼင်ႇ ၼႆ ဢေႃႈ။ 12ၸဝ်ႈ ယေႇသု၊သမ်ႉ လၢတ်ႈ တီႈ ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ ထႅင်ႈ လႄႈ ဝႃႈ၊ "ၵဝ် ပဵၼ် ဢၼ်လႅင်း လေႃးၵႃႉ ၼႆႉ ဢေႃႈ။ ၵေႃႉ ဢၼ် ၸပ်းၸွမ်း ၵဝ် ၼၼ်ႉ တေ ဢမ်ႇ လႆႈ ပႆ ၼႂ်း ဢၼ် လပ်းသိင်ႇ။ မၼ်း တၵ်း လႆႈ ဢၼ်လႅင်း ဢသၢၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 13ၵူၼ်း ၵိူင်း ၽႃႇရိသႄး၊ၶဝ် ၵေႃႈ လၢတ်ႈ တီႈ မၼ်းၸဝ်ႈ လႄႈ ဝႃႈ၊ "မႂ်း ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ ဢေႃႈ။ သၢၵ်ႈသေႇ မႂ်း ၼၼ်ႉ ဢမ်ႇ မၢၼ်ႇမႅၼ်ႈ ၵူၺ်း၊" ဝႃႈ ၼင်ႇ ၼႆ ဢေႃႈ။ 14ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ဢမ်ႇၸႂ်ႈ ၵူၺ်း။ ပိၵ်ႉသမ်ႉ ၵဝ် ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ သေၵေႃႈ၊သၢၵ်ႈသေႇ ၵဝ် ၼႆႉ မၢၼ်ႇမႅၼ်ႈ ၸိုဝ်ႈၸႂ်ႈ ယူႇ၊ၵွပ်ႈပိူဝ်ႈ ၵဝ် ႁု လွင်ႈ ဢၼ် ၵဝ် လုၵ်ႉ ၵႃႈတီႈလႂ် မႃး လႄႈ တေ ၵႂႃႇ ၵႃႈတီႈလႂ် ၼၼ်ႉ ယူႇ ဢေႃႈ။ သူ ၸမ်ႉ၊ဢမ်ႇ ႁု လွင်ႈ ဢၼ် ၵဝ် လုၵ်ႉ ၵႃႈတီႈလႂ် မႃး လႄႈ တေ ၵႂႃႇ ၵႃႈတီႈလႂ် ၼၼ်ႉ။- 15သူ ၼႆႉ၊ၸီႇယၢင်ႇ ၸွမ်းၼင်ႇ ဢလူဝ်ႇ ၸႂ် ၵူၼ်း ဢေႃႈ။ ၵဝ် ၸမ်ႉ၊ဢမ်ႇ ၸီႇယၢင်ႇ ၽူႈလႂ် သေၵေႃႉသေၵူၼ်း။- 16ၼႂ်းဝႃႈၼၼ် သေၵေႃႈ ပေႃး ၵဝ် ၸီႇယၢင်ႇ ၸိုင်၊တၢင်း ဢၼ် ၵဝ် ၸီႇယၢင်ႇ ၼၼ်ႉ မၢၼ်ႇမႅၼ်ႈ ၸိုဝ်ႈၸႂ်ႈ၊ၵွပ်ႈပိူဝ်ႈ ၵဝ် ၸီႇယၢင်ႇ ႁင်း ၵဝ် ၵေႃႉလဵဝ် ၵူၺ်း ဢမ်ႇၸႂ်ႈ။ ၵဝ် တင်း ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ၊ၽွမ်ႉၵၼ် ၸီႇယၢင်ႇ ဢေႃႈ။- 17လွင်ႈတၢင်း ဢၼ် ၵူၼ်း သွင် ၵေႃႉ ၽွမ်ႉၵၼ် ၶၢမ်ႇသၢၵ်ႈသေႇ ၼၼ်ႉ၊မၢၼ်ႇမႅၼ်ႈ ၸိုဝ်ႈၸႂ်ႈ ဢေႃႈ၊ဝႃႈၼႆ တြႃး ပိင်းၺၢပ်ႈ သူ ၵေႃႈ တႅမ်ႈ ဝႆႉ မီး ယူႇ ဢေႃႈ။- 18ၵဝ် ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ ယဝ်ႉ လႄႈ ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ၊သမ်ႉ ၶၢမ်ႇသၢၵ်ႈသေႇ လွင်ႈ ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 19ၶဝ် ၵေႃႈ ထၢမ် လႄႈ ဝႃႈ၊ "ပေႃႈ မႂ်း မီး ၵႃႈ လႂ်၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "သူ ဢမ်ႇ ႁုၸၵ်း ၵဝ်။ ပေႃႈၸဝ်ႈ ၵဝ် ၵေႃႈ သူ ဢမ်ႇ ႁုၸၵ်း။ ပေႃး သူ ႁုၸၵ်း ၵဝ် ၸိုင်၊ပေႃႈၸဝ်ႈ ၵဝ် ၼၼ်ႉ ၵေႃႈ သူ တၵ်း ႁုၸၵ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 20ၵႂၢမ်း တြႃး ၸိူဝ်း ၼႆႉ၊မၼ်းၸဝ်ႈ ႁေႃးလၢတ်ႈ ၵႃႈၼႂ်း လုၵ်း ဢၼ် မီး တိူၵ်ႈ ၽၼ်ႇတႃႇ ငိုၼ်းလူႇ ၼႂ်း မိူဝ်ႈ ဢၼ် မၼ်းၸဝ်ႈ သင်ႇ သွၼ် သုင်းမႃႉ ပၼ် ၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ ဢေႃႈ။ ၵွပ်ႈပိူဝ်ႈ ၶိင်ႇ ယၢမ်း မၼ်း ဢမ်ႇ ပႆႇ ႁွတ်ႈထိုင် လႄႈ ၽူႈလႂ် သေၵေႃႈ ဢမ်ႇ တိဢဝ် မၼ်းၸဝ်ႈ လႄႈ ယူႇ ဢေႃႈ။ 21ၸဝ်ႈ ယေႇသု၊သမ်ႉ လၢတ်ႈ တီႈ ၶဝ် ထႅင်ႈ လႄႈ ဝႃႈ၊ "ၵဝ် တၵ်း ဢွၵ်ႇ ၵႂႃႇ ဢေႃႈ။ သူ တၵ်း ၸွမ်း ႁႃ ၵဝ် ဢေႃႈ။ ၵူၺ်းၵႃႈ၊သူ တၵ်း တၢႆ ၵႃႈၼႂ်း ဢပျတ်ႈ သူ ဢေႃႈ။ တီႈ ဢၼ် ၵဝ် ၵႂႃႇ ၼၼ်ႉ ၸိုင်၊သူ ဢမ်ႇ ႁွတ်ႈထိုင် လႆႈ၊" ဝႃႈ ၼင်ႇ ၼႆ ဢေႃႈ။ 22ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၵေႃႈ လၢတ်ႈ လႄႈ ဝႃႈ၊ "တၢင်း ဢၼ် မၼ်း ဝႃႈ၊ 'တီႈ ဢၼ် ၵဝ် ၵႂႃႇ ၼၼ်ႉ သူ ဢမ်ႇ ႁွတ်ႈထိုင် လႆႈ၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ၊မၼ်း တေ ဢဝ် တူဝ်ၸဝ်ႈၵဝ်ႇ တၢႆ ႁိုဝ်း၊" ဝႃႈ ၼင်ႇ ၼႆ ဢေႃႈ။ 23မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "သူ ပဵၼ် ၵူၼ်း လိၼ်မိူင်း ဢၼ် မီး ၵႃႈတႂ်ႈ ၼႆႉ ဢေႃႈ။ ၵဝ် ၸမ်ႉ၊လုၵ်ႉ ၵႃႈတီႈ ၼိူဝ် မိူင်းၵၢင်ႁၢဝ် မႃး ဢေႃႈ။ သူ ပဵၼ် ၵူၼ်းလေႃးၵီႇ ဢေႃႈ။ ၵဝ် ၸမ်ႉ၊ဢမ်ႇၸႂ်ႈ ၵူၼ်းလေႃးၵီႇ။- 24ၵွပ်ႈ လွင်ႈတၢင်း ၼႆႉ လႄႈ၊ၵဝ် ၸင်ႇ ဝႃႈ သူ တၵ်း တၢႆ ၵႃႈၼႂ်း ဢပျတ်ႈ သူ ဝႃႈၼႆ ယဝ်ႉ။ ပေႃး သူ ယင်း ဢမ်ႇ ယုမ်ႇမၢတ်ႈ လွင်ႈ ဢၼ်၊ 'ၵဝ် ပဵၼ် ၵေႃႉ ဢၼ် ၵဝ် ပဵၼ်' ၼၼ်ႉ ၸိုင်၊သူ တၵ်း တၢႆ ၵႃႈတီႈ ၼႂ်း ဢပျတ်ႈ သူ ဢေႃႈ၊" ဝႃႈ ၼင်ႇ ၼႆ ဢေႃႈ။ 25ၶဝ် ၵေႃႈ ထၢမ် လႄႈ ဝႃႈ၊ "မႂ်း ပဵၼ် ၽူႈလႂ်၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ်ပဵၼ်ယူႇ ၵႃႈ ၼင်ႇ ဢၼ် ၵဝ် လၢတ်ႈ တီႈ သူ ၸဵမ်မိူဝ်ႈ ႁူဝ်ပိုင်း ၼၼ်ႉ ဢေႃႈ။- 26တီႈ ဢၼ် ၵဝ် လူဝ်ႇ လၢတ်ႈ လူဝ်ႇ ဝႃႈ လႄႈ ၸီႇယၢင်ႇ လွင်ႈ သူ ၸိုင်၊မီး ၼမ်ၼႃႇ ဢေႃႈ။ ၼႂ်းဝႃႈၼၼ် သေၵေႃႈ၊ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ပဵၼ် ၸဝ်ႈ ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ လႄႈ၊ၵဝ် ၵေႃႈ ႁေႃးလၢတ်ႈ ၵႃႈၼႂ်း လေႃးၵႃႉ ၼႆႉ၊ၸွမ်း ၵႃႈ ၼင်ႇ ဢၼ် ၵဝ် လႆႈ ငိၼ်း တီႈ ၸဝ်ႈ ၼၼ်ႉ ၵူၺ်း၊" ဝႃႈ ၼင်ႇ ၼႆ ဢေႃႈ။ 27ၶဝ် ၸိူဝ်း ၼၼ်ႉ၊ယင်း ဢမ်ႇ ႁု လွင်ႈ ဢၼ် ၸဝ်ႈ ယေႇသု၊လၢတ်ႈၼႄ ၶဝ် လွင်ႈ ပေႃႈၸဝ်ႈ ၼၼ်ႉ လႄႈ ယူႇ ဢေႃႈ။- 28ပိူဝ်ႈ ၼႆ ၸင်ႇ၊မၼ်းၸဝ်ႈ လၢတ်ႈ လႄႈ ဝႃႈ၊ "မိူဝ်ႈ ဢၼ် သူ ယုၵ်ႉယွင်ႈ လုၵ်ႈၵူၼ်း၊ဝႆႉ ၸိုင်၊သူ တၵ်း ႁု လွင်ႈ ဢၼ် ၵဝ် ပဵၼ် ၵေႃႉ ဢၼ် ၵဝ် ပဵၼ် ၼၼ်ႉ၊ဢိၵ်ႇတင်း လွင်ႈ ဢၼ် ၵဝ် ဢမ်ႇ ႁဵတ်း ၵႃႈသင် ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ လႄႈ ၵဝ် ၵူၺ်း ႁေႃးလၢတ်ႈ ၵႃႈ ၼင်ႇ ဢၼ် ပေႃႈၸဝ်ႈ ၵဝ် သွၼ်ပၼ် တီႈ ၵဝ် ၼၼ်ႉ ဢေႃႈ။- 29ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ မီး ယူႇ လူၺ်ႈ ၵၼ် တင်း ၵဝ် ဢေႃႈ။ မၼ်းၸဝ်ႈ ဢမ်ႇ ပွႆႇ ပႅတ်ႈ ၵဝ် ႁႂ်ႈ ယူႇ ၵေႃႉလဵဝ် ၵူၺ်း၊ၵွပ်ႈပိူဝ်ႈ ၵဝ် ႁဵတ်း လွင်ႈတၢင်း ဢၼ် ထုၵ်ႇၸႂ် မၼ်းၸဝ်ႈ တႃႇသေႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 30ၶဝ် ၸိူဝ်း ဢၼ် ငိၼ်း ၵႂၢမ်း ဢၼ် ၸဝ်ႈ ယေႇသု၊ႁေႃးလၢတ်ႈ ၸိူဝ်ႉ ၼင်ႇ ၼႆ ၼၼ်ႉ ယုမ်ႇမၢတ်ႈ မၼ်းၸဝ်ႈ မႃး ၼမ်ၼႃႇ ဢေႃႈ။ 31မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ၵူၼ်း မဵဝ်း ၵျူး၊ၸိူဝ်း ဢၼ် ယုမ်ႇမၢတ်ႈ မၼ်းၸဝ်ႈ ၼၼ်ႉ လႄႈ ဝႃႈ၊ "ပေႃး သူ ၵမ်ၵျၢင်ႉ တြႃး ၵဝ် ၸိုင်၊သူ ပဵၼ် တပႄး ၵဝ် ၸႅတ်ႈ ၸႅတ်ႈ ဢေႃႈ။- 32သူ တၵ်း လႆႈ ႁု သမ်ႇမႃႇ တြႃး လႄႈ၊သမ်ႇမႃႇ တြႃး ၼႆႉ တၵ်း ပွႆႇ သူ လွတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 33ၶဝ် ၶိုၼ်း လၢတ်ႈ လႄႈ ဝႃႈ၊ "ႁဝ်း ပဵၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ဢေႃႈ။ ႁဝ်း ဢမ်ႇ တွၼ်ႉ လႆႈ ၶၢမ်ႇ ပဵၼ် ၶႃႈ ပိူၼ်ႈ သေပွၵ်ႈ။ 'တၵ်း ပွႆႇ သူ လွတ်ႈ ဢေႃႈ' ဝႃႈၼႆ ၼၼ်ႉ မႂ်း ၶႂ်ႈဝႃႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 34ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် ႁဵတ်း ဢပျတ်ႈ ၵူႈၵေႃႉၵူႈၵူၼ်း ၼၼ်ႉ၊ပဵၼ် ၶႃႈ ဢပျတ်ႈ ယဝ်ႉ ဢေႃႈ။- 35ၶႃႈ ဢၼ် ဝႃႈ ၼၼ်ႉ ပဵၼ် ၵူၼ်းႁိူၼ်းၵူၼ်းယေး ၸဝ်ႈ မၼ်း သေႇ သေႇ ဢမ်ႇၸႂ်ႈ။ လုၵ်ႈၸၢႆး ၵူၺ်း ၸင်ႇ ပဵၼ် ၵူၼ်းႁိူၼ်း တႃႇသေႇ ဢေႃႈ။- 36ပိူဝ်ႈ ၼႆ လႄႈ ပေႃး လုၵ်ႈၸဝ်ႈ ပွႆႇ သူ လွတ်ႈ ၸိုင်၊သူ တၵ်း လႆႈ လွတ်ႈ တႄႉတႄႉ ဢေႃႈ။- 37သူ ပဵၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ၸိုင်၊ၵဝ် ႁု ဢေႃႈ။ ၼႂ်းဝႃႈၼၼ် သေၵေႃႈ သူ ၵျၢမ်ႇ ႁႃ ဢဝ် ၵဝ် တၢႆ ၵွပ်ႈပိူဝ်ႈ တြႃး ၵဝ် ဢမ်ႇ မီး တီႈ တၵ်း တႄႇ ယူႇ ၵႃႈၼႂ်း သူ ဢေႃႈ။- 38ၵဝ် ၼႆႉ ႁေႃးလၢတ်ႈ ၵႃႈ ၼင်ႇ ဢၼ် ၵဝ် လႆႈ ႁၼ် ၵႃႈတီႈ ပေႃႈၸဝ်ႈ ၵဝ် ယဝ်ႉ ၼၼ်ႉ ဢေႃႈ။ သူ ၸမ်ႉ၊ႁဵတ်း ၵႃႈ ၼင်ႇ ဢၼ် လႆႈ ငိၼ်း တီႈ ပေႃႈ သူ သင်ႇ လၢတ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 39ၶဝ် ၵေႃႈ လၢတ်ႈ လႄႈ ဝႃႈ၊ "ပေႃႈ ႁဝ်း ၼႆႉ ပဵၼ် ဢႃႇပြႃႇႁၢမ်ႇ၊ဢေႃႈ၊" ဝႃႈ ၼင်ႇ ၼႆ ဢေႃႈ။ ၸဝ်ႈ ယေႇသု၊ၵေႃႈ တွပ်ႇ လႄႈ ဝႃႈ၊ "ပေႃး သူ ၸႂ်ႈ လုၵ်ႈ ဢႃႇပြႃႇႁၢမ်ႇ၊တႄႉ ၸိုင်၊သူ တၵ်း ၵမ်ၵျၢင်ႉ ၸိူဝ်ႉ ၼင်ႇ ဢႃႇပြႃႇႁၢမ်ႇ၊ၵမ်ၵျၢင်ႉ ၼၼ်ႉ ဢေႃႈ။- 40တေႃႈလဵဝ် ၼႆႉ ပိၵ်ႉသမ်ႉ ၵဝ် ပဵၼ် ၵေႃႉ ဢၼ် ႁေႃးလၢတ်ႈ လွင်ႈ သဵတ်ႈၸႃႇ တြႃး ဢၼ် လႆႈ ငိၼ်း တီႈ ၽြႃးပဵၼ်ၸဝ်ႈ သေၵေႃႈ၊သူ ၵျၢမ်ႇ ႁႃ ဢဝ် ၵဝ် တၢႆ ဢေႃႈ။ ဢႃႇပြႃႇႁၢမ်ႇ၊ၵမ်ၵျၢင်ႉ ၸိူဝ်ႉ ၼင်ႇ ၼၼ် ဢမ်ႇၸႂ်ႈ။- 41သူ ၼႆႉ၊ၵမ်ၵျၢင်ႉ ၸိူဝ်ႉ ၼင်ႇ ဢၼ် ပေႃႈ သူ ၵမ်ၵျၢင်ႉ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ ၶဝ် ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၽြႃးပဵၼ်ၸဝ်ႈ သူႇလဵဝ် ပႃးလဵဝ် ၵူၺ်း ပဵၼ် ပေႃႈ ႁဝ်း ဢေႃႈ။ ႁဝ်း ၵေႃႈ ပဵၼ် လုၵ်ႈလၢင်း ဢၼ် ၸႅတ်ႈ ဢၼ် မၢၼ်ႇ မၼ်းၸဝ်ႈ ဢေႃႈ။" ဝႃႈ ၼင်ႇ ၼႆ ဢေႃႈ။ 42ၸဝ်ႈ ယေႇသု၊ၸင်ႇ လၢတ်ႈ လႄႈ ဝႃႈ၊ "ပေႃး ၽြႃးပဵၼ်ၸဝ်ႈ ၸႂ်ႈ ပေႃႈ သူ ၸိုင်၊သူ တေ ႁၵ်ႉ ၵဝ် ဢေႃႈ။ လွင်ႈ မၼ်း ၸမ်ႉ၊ၵဝ် ပေႃႇ ပဵၼ် ၵႃႈတီႈ ၽြႃးပဵၼ်ၸဝ်ႈ မႃး ဢေႃႈ။ ၵဝ် မႃး ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ ၽြႃးပဵၼ်ၸဝ်ႈ ပွႆႇၸႂ်ႉ ၵဝ် မႃး ဢေႃႈ။- 43ႁဵတ်းသင် လႄႈ သူ ဢမ်ႇ ႁု ထွမ်ႇ ၵႂၢမ်း ၵဝ် ၼင်ႇ ႁိုဝ်။ ပိူဝ်ႈ ဢၼ် သူ ဢမ်ႇ ၶၢမ်ႇ ဢမ်ႇ ဢဝ် ၵႂၢမ်း တြႃး ၵဝ် လႆႈ လႄႈ သူ ဢမ်ႇ ပွင်ႇၸႂ် လႆႈ ဢေႃႈ။- 44သူ ၼႆႉ၊ပဵၼ် လုၵ်ႈလၢင်း ပေႃႈ သူ ဢၼ် ဝႃႈ၊မႃႇၼၢတ်ႈ ၼၼ်ႉ လႄႈ သူ ၶႂ်ႈ ၸွမ်း ဢလူဝ်ႇ ၵၢင်ၸႂ် ပေႃႈ သူ ဢေႃႈ။ မၼ်း ၼၼ်ႉ ပဵၼ် ၽူႈ ဢၼ် ဢဝ် ဢသၢၵ်ႈ ၵူၼ်းတၢႆ ၸဵမ်မိူဝ်ႈ ႁူဝ်ပိုင်း ၼၼ်ႉ ယဝ်ႉ။ မၼ်း ဢမ်ႇ မီး လွင်ႈ ဢၼ် ပႂ်ႉၵမ် သဵတ်ႈၸႃႇ တြႃး၊ၵွပ်ႈပိူဝ်ႈ သဵတ်ႈၸႃႇ တြႃး ဢမ်ႇ မီး ၼႂ်း မၼ်း ၼၼ်ႉ ဢေႃႈ။ မိူဝ်ႈ ဢၼ် မၼ်း လၢတ်ႈ ၵႂၢမ်း ပႅတ်ႉ ၵႂၢမ်း လႅၼ် ၸိုင်၊မၼ်း လၢတ်ႈ ၸွမ်းၼင်ႇ ၸႃႇတိ တူဝ်ၸဝ်ႈၵဝ်ႇ ဢေႃႈ။ လွင်ႈ မၼ်း ၸမ်ႉ၊မၼ်း ပဵၼ် ၵူၼ်း ပႅတ်ႉ ၵူၼ်း လႅၼ် ဢေႃႈ။ ပေႃႈ ဢၼ် ပႅတ်ႉ ဢၼ် လႅၼ် ၵေႃႈ ပဵၼ် ဢေႃႈ။- 45ၵဝ် ၸမ်ႉ၊လၢတ်ႈ ၵႂၢမ်း သဵတ်ႈၸႃႇ ၵူၺ်း လႄႈ သူ ၸင်ႇ ဢမ်ႇ ယုမ်ႇမၢတ်ႈ ၵဝ် ဢေႃႈ။- 46ၵဝ် မီး ဢပျတ်ႈ ဝႃႈၼႆ၊ၼႂ်း သူ ၼႆႉ ၽူႈလႂ် တေ ၽုၺ်ႇ လၢတ်ႈၼႄ လႆႈ။ ပေႃး ၵဝ် လၢတ်ႈ ၵႂၢမ်း သဵတ်ႈၸႃႇ ယူႇ ၸိုင်၊ႁဵတ်းသင် လႄႈ သူ ဢမ်ႇ ယုမ်ႇမၢတ်ႈ ၵဝ်။- 47ၵေႃႉ ဢၼ် ပဵၼ် ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ၊ထွမ်ႇဢဝ် ၵႂၢမ်း ၽြႃးပဵၼ်ၸဝ်ႈ ဢေႃႈ။ သူ ၸိူဝ်း ၼႆႉ ပဵၼ် ၵႃႈတီႈ ၽြႃးပဵၼ်ၸဝ်ႈ မႃး ဢမ်ႇၸႂ်ႈ လႄႈ ဢမ်ႇ ထွမ်ႇဢဝ် ၵႂၢမ်း ၽြႃးပဵၼ်ၸဝ်ႈ၊" ဝႃႈ ၼင်ႇ ၼႆ ဢေႃႈ။ 48ၵူၼ်း မဵဝ်း ၵျူး၊ၶဝ် လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ၵႂၢမ်း ဢၼ် ႁဝ်း ဝႃႈ၊ 'မႂ်း ပဵၼ် ၵူၼ်း မဵဝ်း သမႃႇရိ၊ဢေႃႈ။ ပဵၼ် ၵေႃႉ ဢၼ် ၽီႁၢႆႉ ၶဝ်ႈ ဢေႃႈ၊' ဝႃႈၼႆ ၼၼ်ႉ ၸွင်ႇ ႁဝ်း ဢမ်ႇ ၵိုင်ႇ ဝႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 49ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ပဵၼ် ၵေႃႉ ဢၼ် ၽီႁၢႆႉ ၶဝ်ႈ ဢမ်ႇၸႂ်ႈ။ ၵဝ် ယွင်ႈယေႃး မုၼ်သရေႇ ပေႃႈၸဝ်ႈ ၵဝ် ဢေႃႈ။ သူ သမ်ႉ ယႃႉသရေႇ ၵဝ် ဢေႃႈ။- 50ၵဝ် ဢမ်ႇ ႁႃ ဢဝ် မုၼ်သရေႇ တူဝ်ၸဝ်ႈၵဝ်ႇ။ ၸဝ်ႈ ဢၼ် ႁႃ မုၼ်သရေႇ ၵဝ် လႄႈ ၸီႇယၢင်ႇ ၽၢႆႇ ၵဝ် ၼၼ်ႉ ယင်း မီး ယူႇ လူးၵွၼ်ႇ ဢေႃႈ။- 51ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် ပႂ်ႉၵမ် ပႂ်ႉ ၸွမ်း ၵႂၢမ်း တြႃး ၵဝ် ၼၼ်ႉ တၵ်း ဢမ်ႇ တွၼ်ႉ လႆႈ ထူပ်း တၢင်းတၢႆ၊" ဝႃႈ ၼင်ႇ ၼႆ ဢေႃႈ။ 52ၵူၼ်း မဵဝ်း ၵျူး၊ၸိူဝ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၵမ်း ၼႆႉ ႁဝ်း ႁု ဝႃႈ ၽီ ၶဝ်ႈ ၼႂ်း မႂ်း လီ လီ ယဝ်ႉ။ ဢႃႇပြႃႇႁၢမ်ႇ၊တၢႆ ၵႂႃႇ ယဝ်ႉ။ ပရေႃးၽႅတ်ႈ တင်းလၢႆ ၵေႃႈ၊လႆႈ တၢႆ ၵႂႃႇ ယဝ်ႉ။ မႂ်း သမ်ႉ ယင်း တိုၵ်ႉ ဝႃႈ၊ 'ၵေႃႉ ဢၼ် ပႂ်ႉၵမ် ပႂ်ႉ ၸွမ်း ၵႂၢမ်း တြႃး ၵဝ် ၼၼ်ႉ တၵ်း ဢမ်ႇ တွၼ်ႉ လႆႈ ထူပ်း တၢင်းတၢႆ၊' ဝႃႈၼႆ ယူႇ လူင် ပႄႇ။- 53မႂ်း ၼႆႉ ယႂ်ႇ မျၢတ်ႈ သေဢႃႇပြႃႇႁၢမ်ႇ၊ဢၼ် တၢႆ ၵႂႃႇ ယဝ်ႉ ၼၼ်ႉ လူးၵွၼ်ႇ ႁိုဝ်း။ ပရေႃးၽႅတ်ႈ တင်းလၢႆ ၵေႃႈ တၢႆ ၵႂႃႇ ယဝ်ႉ။ မႂ်း ဢၢင်ႈ ဝႃႈ မႂ်း သမ်ႉ ပဵၼ် ၽူႈလႂ် လူးၵွၼ်ႇ၊" ဝႃႈ ၼင်ႇ ၼႆ ဢေႃႈ။ 54ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ပေႃး ၵဝ် ယုၵ်ႉယွင်ႈ မုၼ်သရေႇ တူဝ်ၸဝ်ႈၵဝ်ႇ ၸိုင်၊မုၼ်သရေႇ ၵဝ် ၼၼ်ႉ ပဵၼ် ဢၼ် ပႅတ်ႈ လၢႆ လၢႆ ဢမ်ႇ ပွင်ႇလွင်ႈ ၵႃႈသင် ဢေႃႈ။ ၸဝ်ႈ ဢၼ် ယုၵ်ႉယွင်ႈ မုၼ်သရေႇ ၵဝ် ၼၼ်ႉ ပဵၼ် ပေႃႈၸဝ်ႈ ၵဝ်၊ၸဝ်ႈ ဢၼ် သူ ဝႃႈ၊ပဵၼ် ၽြႃးပဵၼ်ၸဝ်ႈ သူ ၼၼ်ႉ ယဝ်ႉ။- 55ၼႂ်းဝႃႈၼၼ် သေၵေႃႈ သူ ဢမ်ႇ ႁုၸၵ်း မၼ်းၸဝ်ႈ။ ၵဝ် ၸမ်ႉ၊ႁုၸၵ်း ဢေႃႈ။ သင် ၵဝ် ဝႃႈ၊ 'ၵဝ် ဢမ်ႇ ႁုၸၵ်း မၼ်းၸဝ်ႈ၊' ဝႃႈၼႆ ၸိုင်၊ၵဝ် တၵ်း ပဵၼ် ၵူၼ်း ပႅတ်ႉ ၵူၼ်း လႅၼ် မိူၼ် သူ ဢေႃႈ။ ၵူၺ်းၵႃႈ၊ၵဝ် ႁုၸၵ်း မၼ်းၸဝ်ႈ ယူႇ လႄႈ၊ၵဝ် ထွမ်ႇဢဝ် ၵႂၢမ်း မၼ်းၸဝ်ႈ ဢေႃႈ။- 56ပေႃႈ သူဢႃႇပြႃႇႁၢမ်ႇ၊ၼၼ်ႉ၊ၸူမ်းသိူဝ်း လူၺ်ႈ လွင်ႈ ဢၼ် မၼ်း တၵ်း လႆႈ ထူပ်း ႁၼ် မိုဝ်ႉ ဝၼ်း ဢၼ် ၵဝ် မႃး ၼၼ်ႉ လႄႈ၊မိူဝ်ႈ ဢၼ် မၼ်း ထူပ်း ႁၼ် ၼၼ်ႉ မၼ်း သိူဝ်းပျေႃႇ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 57ပိူဝ်ႈ ၼႆ လႄႈ ၵူၼ်း မဵဝ်း ၵျူး၊ၸိူဝ်း ၼၼ်ႉ လၢတ်ႈ လႄႈ ဝႃႈ၊ "ဢသၢၵ်ႈ မႂ်း ယင်း ဢမ်ႇ ပႆႇ လႆႈ ႁႃႈ သိပ်း ပီ လႄႈ၊မႂ်း လႆႈ ႁၼ် ဢႃႇပြႃႇႁၢမ်ႇ၊ယဝ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 58ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၸူဝ်ႈ ဢၼ် ဢႃႇပြႃႇႁၢမ်ႇ၊ဢမ်ႇ ပႆႇ ၵိူတ်ႇ ၼၼ်ႉ ၵဝ် ပဵၼ် ယဝ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 59မိူဝ်ႈ ၼၼ်ႉ ၶဝ် ဢွၼ်ၵၼ် ၵဵပ်း ဢဝ် မၢၵ်ႇႁိၼ် ႁႂ်ႈလႆႈ ပိုဝ်ႈ သႂ်ႇ မၼ်းၸဝ်ႈ ဢေႃႈ။ ၵူၺ်းၵႃႈ၊ၸဝ်ႈ ယေႇသု၊ဝႄႈ ပၢႆႈ လႄႈ ဢွၵ်ႇ ၵျွင်း ပိၵ်ႈမၢၼ်ႇ ၸဝ်ႈ ၵႂႃႇ သေ ဢေႃႈ။
Copyright
Learn More


c: text/html

text:
1ၵႂၢမ်း ဢၼ် ဝႃႈ ၸိူဝ်ႉ ၼင်ႇ ၼႆ ၼၼ်ႉ ပဵၼ် ၵႂၢမ်း ၵတိ သဵတ်ႈၸႃႇ ဢၼ် မၼ်းၸဝ်ႈ ပၼ် တီႈ ႁဝ်း ဢေႃႈ။ ပီႈၼွင်ႉ ဢၼ် ၵဝ် ႁၵ်ႉ ၶဝ်႟။ ပိူဝ်ႈ ၼႆ လႄႈ ႁဝ်း ဢွၼ်ၵၼ် သုၵ်ႈ ပွတ်ႈ တူဝ် ၸႂ် ႁဝ်း၊ႁႂ်ႈ ၵၢင်းလွတ်ႈ တင်း ၵူႈၸိူဝ်ႉၵူႈပိူင် ဢၼ် ၸၢင်ႈ ႁဵတ်း ႁႂ်ႈ ၵူၼ်း ႁဝ်း ၵူဝ်ႈၵိူၵ်ႇ ၼၼ်ႉ သေလႄႈ ဢွၼ်ၵၼ် ၵူဝ်ႁႄ ၽြႃးပဵၼ်ၸဝ်ႈ လႄႈ ပျေႉၸုမ်ႇ ဝႆႉ တင်း ပႃႇရမီႇ တၢင်း ဢၼ် မူတ်းၸၢင်ႇ ၼၼ်ႉ တႃႉ ႁဝ်း။ 2ၽုၺ်ႇ ပိုတ်ႇ ႁူဝ်ၸႂ် သူ လႄႈ ႁပ်ႉတုင်း ဢဝ် ႁဝ်း တႃႉ။ ႁဝ်း ဢမ်ႇ လႆႈ ၽိတ်း ၽူႈလႂ်။ ႁဝ်း ဢမ်ႇ လႆႈ ယႃႉ ၵဝ်း ၽူႈလႂ် ၵူၺ်းဢမ်ႇၵႃး၊ႁဝ်း ဢမ်ႇ လႆႈ မၢပ်ႇၵိၼ် မႂ် ၵိၼ် ၽူႈလႂ် သေၵေႃႉသေၵူၼ်း။- 3လွင်ႈတၢင်း ၸိူဝ်း ၼႆႉ၊ၵဝ် လၢတ်ႈ ၵႂၢမ်း တၢင်ႇ ဢပျတ်ႈ တီႈ သူ ဢမ်ႇၸႂ်ႈ။ ၵွပ်ႈ ၸိူဝ်ႉႁိုဝ် လႄႈ ဝႃႈၼႆ ၸမ်ႉ၊ၸိူဝ်ႉ ၼင်ႇ ဢၼ် ၵဝ် ယၢမ်ႈ လၢတ်ႈ တီႈ သူ ၼၼ်ႉ ၵဝ် ႁၵ်ႉပႅင်း သူ ထၢၼ်ႈပေႃး မီး ၸႂ် ဢၼ် ဝႃႈ၊ပေႃး တၢႆ ၵေႃႈ ႁႂ်ႈလႆႈ တၢႆ လူၺ်ႈ ၵၼ် တင်း သူ၊ပေႃး လိပ်း ၵေႃႈ ႁႂ်ႈလႆႈ လိပ်း ယူႇ လူၺ်ႈ ၵၼ် တင်း သူ ဝႃႈၼႆ ဢေႃႈ။- 4ၵွပ်ႈပိူဝ်ႈ ၵဝ် ယုမ်ႇယမ် သူ ၼၼ်ႉ လႄႈ ၵဝ် ဢုပ်ႇ ဝၢဝ်း ၸူမ်းသိူဝ်း ၵွပ်ႈ လူၺ်ႈ သူ ဢေႃႈ။ ပိၵ်ႉသမ်ႉ ႁဝ်း ထူပ်း ၽေး တုၵ်ႉၶႃႉ ထၢၼ်ႇ ႁိုဝ် သေၵေႃႈ၊ၵဝ် ယင်း ႁတ်းႁၢၼ် ၸူမ်းသိူဝ်း ၼႃႇ လူင်လၢင် ဢေႃႈ။ 5ဝၢႆးသေ ဢၼ် ႁဝ်း ႁွတ်ႈထိုင် ၵႂႃႇ တီႈ မိူင်း မႃႇၵေႇတေႃးၼိ၊ယဝ်ႉ ၼၼ်ႉ၊တူဝ် ႁဝ်း ဢမ်ႇ လႆႈ လိုဝ်ႈ လႆႈ သဝ်း လႄႈ ႁဝ်း လႆႈ ၺႃး ၽေး တုၵ်ႉၶႃႉ ၵူႈတီႈၵူႈလႅၼ်၊လႆႈ တွပ်ႇထဵင် ပိူၼ်ႈ ယူႇ၊ဢိၵ်ႇတင်း ၼႂ်း ၸႂ် ႁဝ်း လႆႈ ယၢပ်ႇၸႂ် ၵူဝ်ႁႄ ယူႇ ဢေႃႈ။- 6ၵူၺ်းၵႃႈ၊ၽြႃးပဵၼ်ၸဝ်ႈ ဢၼ် ၸွႆႈထႅမ် ႁူဝ်ၸႂ် ဢၼ် ႁႅင်းဢူၼ်ႈ ၼၼ်ႉ လူၺ်ႈ တၢင်း ဢၼ် သူင်ႇ သြႃႇ တိတု၊မႃး ႁႂ်ႈလႆႈ ပၼ် ဢဵၼ် ပၼ်ႁႅင်း ႁဝ်း ဢေႃႈ။- 7ႁဝ်း လႆႈ ႁႅင်းၸႂ် ၵွပ်ႈပိူဝ်ႈ မၼ်း ႁွတ်ႈ ၽႅဝ် မႃး ၵူၺ်းဢမ်ႇၵႃး၊ႁဝ်း လႆႈ ႁႅင်း ၸွမ်း ၵွပ်ႈပိူဝ်ႈ လႆႈ ငိၼ်း ၶၢဝ်ႇငၢဝ်း လွင်ႈ သူ ပၼ် ဢဵၼ် ပၼ်ႁႅင်း မၼ်း ထၢၼ်ႇ ႁိုဝ် ၼၼ်ႉ ဢေႃႈ။ မၼ်း လၢတ်ႈၼႄ ႁဝ်း လွင်ႈ ဢၼ် သူ ၸႂ်ထိုင် ၵဝ် ထၢၼ်ႇ ႁိုဝ်၊သူ မႆႈၸႂ် ထၢၼ်ႇ ႁိုဝ်၊ဢိၵ်ႇတင်း လွင်ႈတၢင်း ဢၼ် သူ မီး ၸႂ် ၸေႇတၼႃႇ ႁႅင်း ယႂ်ႇ ပုၼ်ႈ ဢၵျူဝ်း ၵဝ် ထၢၼ်ႇ ႁိုဝ် ၼၼ်ႉ လႄႈ ၵဝ် ယဵင်ႈၶႅၼ်း ၸူမ်းသိူဝ်း ၼႃႇ လူင်လၢင် ဢေႃႈ။ 8ပိၵ်ႉသမ်ႉ လိၵ်ႈ ဢၼ် ၵဝ် တႅမ်ႈ ပၼ် ၵႂႃႇ တီႈ သူ ၼၼ်ႉ၊ႁဵတ်း ႁႂ်ႈ သူ ၸႂ်လဵၵ်ႉ သေၵေႃႈ ၵဝ် ဢမ်ႇ မႆႈၸႂ်။ မိူဝ်ႈ ဢၼ် ၵဝ် လႆႈ ႁု ဝႃႈ၊လိၵ်ႈ ၵဝ် ၼၼ်ႉ ႁဵတ်း ႁႂ်ႈ သူ ၸႂ်လဵၵ်ႉ ၵႂႃႇ ၸူဝ်ႈ ၶၢဝ်း ၵမ်းဢွၼ်ႇၼိုင်ႈ ၵူၺ်း လႄႈ မိူဝ်ႈ ၼၼ်ႉ ၵဝ် ပေႃး ၶႂ်ႈ မႆႈၸႂ် ယူႇ ဢေႃႈ။- 9ၵူၺ်းၵႃႈ၊တေႃႈလဵဝ် ၼႆႉ ၵဝ် ၸူမ်းသိူဝ်း ယဝ်ႉ။ ၵဝ် ၸူမ်းသိူဝ်း ၵွပ်ႈ လူၺ်ႈ သူ လႆႈ ၸႂ်လဵၵ်ႉ ၼၼ်ႉ ဢမ်ႇၸႂ်ႈ။ ၵဝ် ၸူမ်းသိူဝ်း ၵွပ်ႈ လူၺ်ႈ တၢင်း ဢၼ် ၸႂ်လဵၵ်ႉ ၼၼ်ႉ ႁဵတ်း ႁႂ်ႈ သူ ပိၼ်ႇၸႂ် မႃး ၼၼ်ႉ ဢေႃႈ။ သူ လႆႈ ၸႂ်လဵၵ်ႉ မႅၼ်ႈ ၸွမ်း ဢလူဝ်ႇ ၽြႃးပဵၼ်ၸဝ်ႈ လႄႈ သူ ဢမ်ႇ လု သုမ်း ၵႃႈသင် ၵွပ်ႈ ႁဝ်း ဢေႃႈ။- 10လွင်ႈ မၼ်း ၸမ်ႉ၊တၢင်း ဢၼ် ၸႂ်လဵၵ်ႉ ဢၼ် ၸွမ်း ဢလူဝ်ႇ ၽြႃးပဵၼ်ၸဝ်ႈ ၼၼ်ႉ၊ၸၢင်ႈ ႁဵတ်း ႁႂ်ႈ ၵူၼ်း ႁဝ်း ပိၼ်ႇၸႂ် မႃး ႁႂ်ႈလႆႈ ႁွတ်ႈထိုင် တၢင်း ဢၼ် ၽြႃးပဵၼ်ၸဝ်ႈ ၵႄႇၶျွတ်ႈ ဢဝ် လႄႈ မၼ်း ဢမ်ႇ မီး လွင်ႈ တၵ်း သေလၢႆ ဢေႃႈ။ ၵူၺ်းၵႃႈ၊တၢင်း ဢၼ် ၸႂ်လဵၵ်ႉ ၸွမ်း ၽၢႆႇ လေႃးၵီႇ ၼၼ်ႉ ၸမ်ႉ၊ၸၢင်ႈ ႁွတ်ႈထိုင် တၢင်းတၢႆ ဢေႃႈ။- 11ဝူၼ်ႉ တူၺ်း လွင်ႈတၢင်း ဢၼ် ၽြႃးပဵၼ်ၸဝ်ႈ ႁဵတ်း ႁႂ်ႈ သူ ၸႂ်လဵၵ်ႉ ၼၼ်ႉ လူး။ လွင်ႈတၢင်း ၼၼ်ႉ ပွင်ႁဵတ်း ႁႂ်ႈ သူ ၶတ်းၸႂ် ၶတ်း ၶေႃး ထၢၼ်ႇ ႁိုဝ်။ ႁႂ်ႈ သူ မီး ၸႂ် ၼႄပျႃး လွင်ႈ ဢၼ် သူ ၵၢင်းလွတ်ႈ တင်း ဢပျတ်ႈ ထၢၼ်ႇ ႁိုဝ်။ တၢင်း ဢၼ် သူ တိူဝ်ႉၸႂ်၊တူၵ်းၸႂ် ထၢၼ်ႇ ႁိုဝ်၊တၢင်း ဢၼ် သူ ၶႆႈၸႂ် ထိုင် ၵဝ် ထၢၼ်ႇ ႁိုဝ်၊သူ ပႂ်ႉ သဵတ်ႈၸႃႇ ထၢၼ်ႇ ႁိုဝ်၊သူ ၽွမ်ႉၵၼ် ပၼ်တၢမ်ႇ ဢပျတ်ႈ ထၢၼ်ႇ ႁိုဝ် ၸိူဝ်း ၼႆႉ၊ၼႄပျႃး တၢင်း ဢၼ် သူ ၵၢင်းလွတ်ႈ တင်း ဢပျတ်ႈ ၼႂ်း လွင်ႈတၢင်း ၵူႈၸိူဝ်ႉၵူႈပိူင် ၼႆႉ ယဝ်ႉ ဢေႃႈ။ 12ပိူဝ်ႈ ၼႆ လႄႈ ပိၵ်ႉသမ်ႉ ၵဝ် တႅမ်ႈလိၵ်ႈ ၼၼ်ႉ သေၵေႃႈ၊ၵဝ် တႅမ်ႈ ၵွပ်ႈပိူဝ်ႈ ၵေႃႉ ဢၼ် ၽိတ်းပိူင်ႈ၊ဢိၵ်ႇတင်း ၵေႃႉ ဢၼ် လႆႈ ၶၢမ်ႇ တၢင်း ဢၼ် ၽိတ်းပိူင်ႈ ၼၼ်ႉ ဢမ်ႇၸႂ်ႈ။ ၵဝ် တႅမ်ႈ ပၼ် ၵႂႃႇ ႁႂ်ႈလႆႈ ၼႄပျႃး တီႈ သူ လွင်ႈ ဢၼ် ၸေႇတၼႃႇ သူ မီး ၼိူဝ် ႁဝ်း ထၢၼ်ႇ ႁိုဝ် ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ၼၼ်ႉ ဢေႃႈ။- 13ၵွပ်ႈ လွင်ႈတၢင်း ၼႆႉ လႄႈ ႁဝ်း လႆႈ မီး ၸႂ် သၢၵ်ႈသႃႇ တႄႉတႄႉ ဢေႃႈ။ ႁဝ်း လႆႈ မီး ၸႂ် သၢၵ်ႈသႃႇ ၵူၺ်းဢမ်ႇၵႃး၊ႁဝ်း လႆႈ ၸူမ်းသိူဝ်း ၵွပ်ႈပိူဝ်ႈ သူ တင်းသဵင်ႈ ႁဵတ်း ႁႂ်ႈ ႁူဝ်ၸႂ် သြႃႇ တိတု၊သၢၵ်ႈသႃႇ သိူဝ်းပျေႃႇ ၼၼ်ႉ ဢေႃႈ။- 14ၵႃႈ ဢၼ် ၵဝ် ယၢမ်ႈ လၢတ်ႈၼႄ လွင်ႈ သူ တီႈ မၼ်း ၼၼ်ႉ၊ၵဝ် ယင်း ဢမ်ႇ လႆႈ ဢူၵ်း လႆႈ ဢၢႆ၊ၵွပ်ႈပိူဝ်ႈ ဝႃႈ၊ၵႃႈ ဢၼ် ၵဝ် လၢတ်ႈၼႄ လွင်ႈ သူ ၽၢႆႇၼႃႈ သြႃႇ တိတု၊ၼၼ်ႉ ပဵၼ် ၵႂၢမ်း ဢၼ် ၸိုဝ်ႈ ဢၼ် ၸႂ်ႈ လႄႈ မိူၼ် ၵႂၢမ်း သဵတ်ႈၸႃႇ ဢၼ် ႁဝ်း လၢတ်ႈ တီႈ သူ တႃႇသေႇ ၼၼ်ႉ ဢေႃႈ။- 15ပိူဝ်ႈ ၼႆ လႄႈ ၸႂ် မႅတ်ႈတႃႇ ဢၼ် မၼ်း ႁၵ်ႉ သူ ၼၼ်ႉ ယဵင်ႈၶႅၼ်း ယႂ်ႇ ၼမ် မႃး၊ပိူဝ်ႈ ဢၼ် မၼ်း မၢတ်ႈတွင်း လွင်ႈ ဢၼ် သူ ထွမ်ႇဢဝ် ၵႂၢမ်း မၼ်း၊ဢိၵ်ႇတင်း လွင်ႈ ဢၼ် သူ ႁပ်ႉတွၼ်ႈ မၼ်း လူၺ်ႈ ၸႂ် ဢၼ် ၵူဝ်ႁႄ သၼ်ႇ ဝႆ ၼၼ်ႉ ဢေႃႈ။- 16ၵွပ်ႈပိူဝ်ႈ ၵဝ် ယုမ်ႇယမ် သူ လႆႈ လုမ်း လုမ်း ၼႂ်း လွင်ႈတၢင်း ၵူႈၸိူဝ်ႉၵူႈမဵဝ်း လႄႈ ၵဝ် ၸူမ်းသိူဝ်း ၼႃႇ ဢေႃႈ။
Copyright
Learn More

robotstxt: allowed

filter: keep


text:
1ၸဝ်ႈ ယေႇသု၊ႁွင်ႉ ဢဝ် တပႄးၸဝ်ႈ သိပ်း သွင် ပႃး ၼၼ်ႉ သေယဝ်ႉ၊ဢၢပ်ႈပၼ် တၼ်းၶူဝ်း ဢၼ် ပႄႉၼႅင်ႇ လႄႈ ႁေႃႈ ၽိူဝ်ႉ ႁေႃႈ ၽီ တင်းလၢႆ ဢွၵ်ႇ ပႅတ်ႈ လႆႈ၊ဢိၵ်ႇတင်း ဢၢပ်ႈပၼ် တၼ်းၶူဝ်း ဢၼ် ႁဵတ်း ႁႂ်ႈ တၢင်းၶႆႈတၢင်းပဵၼ် ၵူႈၸိူဝ်ႉၵူႈပိူင် ၸိုၼ်ႈ ႁၢႆ လႆႈ ၼၼ်ႉ ဢေႃႈ။- 2ၸိုဝ်ႈသဵင် တမၢၼ်ႇၸဝ်ႈ သိပ်း သွင် ပႃး ၼၼ်ႉ ၸမ်ႉ၊ၵေႃႉ တီႈ ၼိုင်ႈ ပဵၼ် သိမုၼ်ႇ၊ဢၼ် လႆႈ ၸိုဝ်ႈ ပေႇတရု၊တင်း ၼွင်ႉၸၢႆး မၼ်း ဢၢၼ်ႇတရေႇ၊ယႃႇၵုပ်ႈ၊တင်း ၼွင်ႉၸၢႆး မၼ်း ယူဝ်းႁၢၼ်ႇ၊ဢၼ် ပဵၼ် လုၵ်ႈၸၢႆး ၸေႇပေႇတႄး။- 3ၽိလိပ်ႉပု၊တင်း ပႃႇထေႃးလမႄး၊ထူဝ်းမႃႉ၊ တင်း မတ်ႈထႄႇ၊ဢၼ် ပဵၼ် ၵူၼ်းၵဵပ်းၶွၼ်ႇ ယႃႇၵုပ်ႈ၊လုၵ်ႈၸၢႆး ဢႃႇလၽေး၊တင်း လေႇပေႇ၊ဢၼ် လႆႈ ၸိုဝ်ႈ မႂ်ႇ ထတ်ႉတေႇ။- 4သိမုၼ်ႇ၊ၵူၼ်း မဵဝ်း ၵႃႇၼၼိတ်ႉ၊တင်း ယုတႃႉ ဢိသၵႃႇရေႇဢုတ်ႈ၊ၵေႃႉ ဢၼ် ဢဝ် ၸဝ်ႈ ယေႇသု၊ဢၢပ်ႈပၼ် တီႈ ရၢၼ်ႇသူႇ ၼၼ်ႉ ဢေႃႈ။ 5ၸဝ်ႈ ယေႇသု၊ပွႆႇၸႂ်ႉ တမၢၼ်ႇၸဝ်ႈ သိပ်း သွင် ပႃး ၼႆႉ သေယဝ်ႉ၊သမ်ႉ သင်ႇ လၢတ်ႈ တီႈ ၶဝ် လႄႈ ဝႃႈ ၸမ်ႉ၊ သူ ယႃႇပေ ၵႂႃႇ ၶဝ်ႈ ၵႂႃႇ ၵႃႈၼႂ်း ဢိူင်ႇ ၵူၼ်း တၢင်ႇၸိူဝ်ႉတၢင်ႇၶိူဝ်း ၶဝ်၊တင်း ဝဵင်း ၵူၼ်း မဵဝ်း သမႃႇရိ၊ၶဝ်။- 6ၵႂႃႇ ၵႃႈတီႈ ၵူၼ်း မဵဝ်း ဢိသရေး၊ဢၼ် ပဵၼ် မိူၼ် ၸိူဝ်ႉ ၼင်ႇ သူဝ်း ဢၼ် ၽိတ်း တၢင်း လႄႈ ႁၢႆ ၵႂႃႇ ၸိူဝ်း ၼၼ်ႉ ၵူၺ်း တႃႉ။- 7ၵႂႃႇ ႁေႃးလၢတ်ႈ တြႃး ၸဝ်ႈ လွင်ႈ မိူင်းၵၢင်ႁၢဝ် ၸဝ်ႈ တၵ်း တႄႇပဵၼ် ယဝ်ႉ ၼၼ်ႉ တႃႉ။- 8ႁဵတ်း ႁႂ်ႈ ၵူၼ်းၶႆႈၵူၼ်းပဵၼ် တင်းလၢႆ ၸိုၼ်ႈ ႁၢႆ၊ႁႂ်ႈ ၵူၼ်းတၢႆ လႂ် ဢသၢၵ်ႈ ၶိုၼ်းလိပ်း မႃး၊ႁႂ်ႈ ၵူၼ်း ဢၼ် ပဵၼ် တုတ်ႈ လႂ် မူတ်းသႂ် လႄႈ ႁေႃႈ ၽီ ၽိူဝ်ႉ တင်းလၢႆ ဢွၵ်ႇ ပႅတ်ႈ တႃႉ။ ၸိူဝ်ႉ ၼင်ႇ ဢၼ် လႆႈ ႁပ်ႉ ဢဝ် ၵျေးၸူး လၢႆ လၢႆ ၼၼ်ႉ သူ ၵေႃႈ ႁဵတ်း ပၼ် ၵျေးၸူး လၢႆ လၢႆ တႃႉ။- 9ယႃႇပေ ဢဝ် ၶမ်း၊ငိုၼ်း တွင်း သႂ်ႇ ပႃး ၵႃႈၼႂ်း ထူင် သၢႆဢႅဝ် သူ သေ ဢိတ်း။- 10ယႃႇပေ ပႃး ထူင်၊ဢမ်ႇၼၼ် ၶူဝ်းၼုင်ႈ ဢၼ် လိူဝ်၊ဢမ်ႇၼၼ် ဢမ်ႇ လူဝ်ႇ သႂ်ႇ သွၵ်းတိၼ်၊ဢမ်ႇ လူဝ်ႇ ဢဝ် ၶွၼ်ႉတဝ်ႉ လႂ် ၵႂႃႇ ၸွမ်း။ ၵေႃႉ ဢၼ် ႁဵတ်းၵၢၼ် ၼၼ်ႉ ထိူၵ်ႈၶၢမ်ႇ ဢဝ် တၢင်း ဢၼ် လဵင်ႉလူ တၢင်းၵိၼ် ဢေႃႈ။ 11"ၼႂ်း မိူဝ်ႈ ဢၼ် သူ ၶဝ်ႈ ဝၢၼ်ႈ ပိူၼ်ႈ ဝဵင်း ပိူၼ်ႈ ၵႂႃႇ ၼၼ်ႉ၊ ႁႃ တူၺ်း ၵေႃႉ ဢၼ် မီး ၸႂ် ၸေႇတၼႃႇ ဢၼ် ၶႂ်ႈ ႁပ်ႉ ႁွင်း ဢဝ် သူ ၼၼ်ႉ လႄႈ ၶဝ်ႈ ယူႇ လူၺ်ႈ ၵၼ် တင်း မၼ်း တေႃႇ ႁွတ်ႈ ႁွတ်ႈ သူ ဢွၵ်ႇ ဝၢၼ်ႈ ဢွၵ်ႇ ဝဵင်း ၵႂႃႇ ၼၼ်ႉ တႃႉ။- 12မိူဝ်ႈ ဢၼ် ၶဝ်ႈ ႁိူၼ်း ၵႂႃႇ ၼၼ်ႉ ၸိုင်၊ဢဝ် တင်း ၵႂၢမ်း မၢင်ႇၵလႃႇ လႄႈ တၵ်ႉလၢတ်ႈ တႃ။- 13ပေႃး ၸဝ်ႈႁိူၼ်း ၼၼ်ႉ ႁပ်ႉ ႁွင်း သူ ၸိုင်၊မၢင်ႇၵလႃႇ တၢင်းၼိမ် ဢၼ် သူ တၵ်ႉလၢတ်ႈ ၼၼ်၊တၵ်း တႄႇ ယူႇ ၵႃႈၼႂ်း ႁိူၼ်း ၼၼ်ႉ လႄႈ တီႈ ၸဝ်ႈႁိူၼ်း ဢၼ် ဢမ်ႇ ႁပ်ႉ တုင်း ဢဝ် သူ ၼၼ်ႉ ၸိုင်၊ႁႂ်ႈ မၢင်ႇၵလႃႇ တၢင်းၼိမ် ၼၼ်ႉ ၶိုၼ်း မႃး ၵႃႈတီႈ သူ တႃႉ။- 14ပေႃး ဢမ်ႇ မီး ၽူႈလႂ် ႁပ်ႉ တုင်း ဢဝ် သူ၊ဢမ်ႇ ထွမ်ႇဢဝ် ၵႂၢမ်း သူ ၸိုင်၊မိူဝ်ႈ ဢၼ် သူ ဢွၵ်ႇ ၵႃႈတီႈ ႁိူၼ်း ၼၼ်ႉ၊ဝဵင်း ၼၼ်ႉ ၵႂႃႇ ၸိုင်၊သၼ်ႇ ၽႅတ်း မုၼ်ႈလိၼ် ဢၼ် ၸပ်း တီႈ တိၼ် သူ ၼၼ်ႉ ပႅတ်ႈ ၵႃႈတီႈ ၼၼ်ႈ တႃႉ။- 15ၵဝ် လၢတ်ႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၼႂ်း ဝၼ်း ဢၼ် ၸီႇယၢင်ႇ တြႃး ၼၼ်ႉ၊ဝဵင်း ၼၼ်ႉ တၵ်း လႆႈ ၶၢမ်ႇ ၼႃႇ သေ ဝဵင်း သေႃးတုမ်ႇ၊တင်း ဝဵင်း ၵေႃးမေႃးရႃႉ၊ဢေႃႈ။ 16"ၵဝ် ပွႆႇၸႂ်ႉ သူ ၵႂႃႇ မိူၼ် ၸိူဝ်ႉ ၼင်ႇ ဢၼ် ပွႆႇၸႂ်ႉ သူဝ်း ၶဝ်ႈ ၵႂႃႇ ၵႃႈၼႂ်း ၽုင် မႃၼႆး ဢေႃႈ။ ပိူဝ်ႈ ၼႆ လႄႈ ႁႂ်ႈ လၵ်းလႅမ် မိူၼ် ငူး လႄႈ၊ ႁႂ်ႈ ဢူၼ်ႈဢွၼ်ႇ မိူၼ် ၸိူဝ်ႉ ၼင်ႇ ၼူၵ်ႉတူႈ တႃႉ။- 17ဝႆႉ သတိ တႃႉ။ တၵ်း တေ မီး ၵူၼ်း ၸိူဝ်း ဢၼ် တိဢဝ် သူ လႄႈ ဢၢပ်ႈ ၵႃႈတီႈ ၶုၼ် လုမ်း လူင် ႁႂ်ႈလႆႈ ပေႃႉ ယႅၼ်ႉ သူ ၽၢႆႇၼႃႈ ၵူၼ်း ဢၼ် ၸု ဢၼ် တုမ် ၵႃႈၼႂ်း ၸရွပ်ႈ ႁေႃးတြႃး တင်းလၢႆ ဢေႃႈ။- 18ၵွပ်ႈပိူဝ်ႈ ၵဝ် လႄႈ သူ တၵ်း လႆႈ ၶၢမ်ႇ တၢင်း ဢၼ် တိုတ်ႉၸၼ် လၢၵ်ႈ ဢဝ် ၵႂႃႇၸူး ၵႃႈတီႈ ၶုၼ်လူင် လႂ်၊ၵႃႈတီႈ ၶုၼ် ႁေႃၶမ်း လႂ်၊ႁႂ်ႈလႆႈ ၶၢမ်ႇသၢၵ်ႈသေႇ ၶၢဝ်ႇငၢဝ်း တြႃး သိူဝ် ပျေႃႇ တီႈ ၶဝ်၊ဢိၵ်ႇတင်း ၵူၼ်း တၢင်ႇၸိူဝ်ႉတၢင်ႇၶိူဝ်း ၸိူဝ်း ၼၼ်ႉ ဢေႃႈ။- 19မိူဝ်ႈ ဢၼ် ၶဝ် ၸႅတ်ႈ သေး သူ ၼၼ်ႉ တၵ်း လႆႈ လၢတ်ႈ ၵႃႈသင် တၵ်း လႆႈ ၶိုၼ်း တွပ်ႇ ၵႂၢမ်း ၸိူဝ်ႉ ၼင်ႇ ႁိုဝ် ဝႃႈၼႆ ယႃႇပေ မႆႈၸႂ်။ ၼႂ်း ၶိင်ႇ ၼႃႇရီႇ ၼၼ်ႉ ၵမ်းလဵဝ်၊ၽြႃးပဵၼ်ၸဝ်ႈ တၵ်း ပၼ် ၶေႃႈၵႂၢမ်း ဢၼ် သၢင်ႇထုၵ်ႇ ၵႃႈၼႂ်း သူပ်း သူ ဢေႃႈ။- 20ၶေႃႈၵႂၢမ်း ဢၼ် တၵ်း လၢတ်ႈ ၼၼ်ႉ ယင်း ဢမ်ႇၸႂ်ႈ ၶေႃႈၵႂၢမ်း သူ လႄႈ ပဵၼ် ၶေႃႈၵႂၢမ်း ဝိၺိၺ်ႇ ပေႃႈၸဝ်ႈ သူ ဢၼ် လၢတ်ႈ ၵႃႈၼႂ်း သူ ဢေႃႈ။ 21"မိူဝ်ႈ ၼၼ်ႉ ပီႈၼွင်ႉ ၼင်ႇ ၵၼ် ၵၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ ဢဝ် ၵၼ် ဢၢပ်ႈ ႁႂ်ႈလႆႈ ဢဝ်တၢႆ ဢေႃႈ။ ပေႃႈ ၵေႃႈ တၵ်း ႁဵတ်း ၸိူဝ်ႉ ၼင်ႇ ၼၼ် ဢဝ် လုၵ်ႈ ၶဝ် တၢႆ ဢေႃႈ။ လုၵ်ႈလၢင်း လႂ် ၵေႃႈ တၵ်း လုၵ်ႉ ၽိုၼ်ႉ ပေႃႈ မႄႈ ၶဝ် လႄႈ ဢဝ် ဢၢပ်ႈ ႁႂ်ႈလႆႈ ၶၢမ်ႇ တၢင်း ဢၼ် ဢဝ်တၢႆ ဢေႃႈ။- 22ပိူၼ်ႈ ၵူႈ ၵေႃႉ တၵ်း ၸင်း သူ ၵွပ်ႈပိူဝ်ႈ ၵဝ် ဢေႃႈ။ ၼႂ်းဝႃႈၼၼ် သေၵေႃႈ၊ၵေႃႉ ဢၼ် မၼ်ႈၶိူင်ႇ တေႃႇထိုင်ႁွတ်ႈ တီႈသုတ်း ၼၼ်ႉ တၵ်း လႆႈ ၶၢမ်ႇ ဢဝ် တၢင်း ဢၼ် ၵႄႇၶျွတ်ႈ ဢဝ် ဢေႃႈ။- 23ပေႃး ၵူၼ်း ဝဵင်း ၼိုင်ႈ ၼိၵ်ႈၸၢၵ်ႈ သူ ၸိုင်၊ဝႄႈ ပၢႆႈ ၵႂႃႇၸူး တၢင်ႇ ဝဵင်း တႃႉ။ ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ ၸူဝ်ႈ ဢၼ် သူ ယင်း ဝႄႈ ပၢႆႈ ၵႂႃႇၸူး ၵႃႈၼႂ်း ဝၢၼ်ႈ ၼႂ်း ဝဵင်း ဢိသရေး၊ၵႃႈမီး တင်းသဵင်ႈတင်းလူင် ၼႆႉ ဢမ်ႇ ပႆႇ တၼ်း ၸွတ်ႇ ၸိုင်၊လုၵ်ႈၵူၼ်း၊တၵ်း ၵျွ မႃး ဢေႃႈ။ 24"တပႄး ဢမ်ႇ ယႂ်ႇ လိူဝ် သေ သြႃႇ။ ၶႃႈ ဢမ်ႇ ယႂ်ႇ လိူဝ် သေ ၸဝ်ႈ။- 25ပေႃး တပႄး ၶိုတ်း ထိုင် သြႃႇ၊ၶႃႈ ၶိုတ်း ထိုင် ၸဝ်ႈ မၼ်း ၸိုင်၊ထုၵ်ႇလီ ပျေႇၸႂ် ယဝ်ႉ။ ပေႃး ပိူၼ်ႈ လႃႇ ၸဝ်ႈႁိူၼ်း လႄႈ ႁွင်ႉဝႃႈ၊ 'ပေႇလႃႉၸေႇပုလႃႉ၊' ဝႃႈၼႆ ၸိုင်၊ၶဝ် တေ ဢမ်ႇ ယဵင်ႈၶႅၼ်း လႃႇ ၵူၼ်းႁိူၼ်း တင်းလၢႆ လႆႈ ႁိုဝ်း။ 26"ပိူဝ်ႈ ၼႆ လႄႈ ယႃႇပေ ၵူဝ် ၶဝ်။ လွင်ႈတၢင်း ဢၼ် ႁူမ်ႇ ငမ်း ဝႆႉ တင်းသဵင်ႈတင်းလူင် တၵ်း ဢမ်ႇ ပိုတ်ႇ ဢွၵ်ႇ မႃး ၼၼ်ႉ ဢမ်ႇ မီး၊လွင်ႈတၢင်း ဢၼ် လွမ် ႁဵတ်း တဵတ်ႇတဵတ်ႇ တင်းလၢႆ ၼၼ်ႉ ၵေႃႈ၊တၵ်း ဢမ်ႇ လႆႈ ႁု လႆႈ ႁၼ် ၵေႃႈ ဢမ်ႇ မီး သေ ၸိူဝ်ႉ သေ ပိူင်၊- 27မဵဝ်း ဢၼ် ၵဝ် လၢတ်ႈ သူ ၵႃႈၼႂ်း လပ်းသိင်ႇ ၼၼ်ႉ ၶိုၼ်း လၢတ်ႈ ဢွၵ်ႇ ၼႂ်း ဢၼ် လႅင်း တႃႉ။ သဵင် သွပ်ႉသႅပ်ႉ ဢၼ် သူ လႆႈ ငိၼ်း ၼၼ်ႉ၊ယူႇ ၵႃႈၼိူဝ် ၸွမ်း ႁိူၼ်း လႄႈ ပၢဝ်ႇသေႃႇ တႃႉ။- 28ယႃႇပေ ၵူဝ် ၵူၼ်း ၸိူဝ်း ဢၼ် ဢဝ် တူဝ်ၵႃႇယႃႉ တၢႆ လႆႈ ၵူၺ်း လႄႈ ဢမ်ႇ ၸၢင်ႈ ဢဝ် ၸႂ်ဝိၺိၺ်ႇ တၢႆ လႆႈ ၼၼ်ႉ။ ပိူဝ်ႈ ၼႆ လႄႈ ၵူဝ် ၸဝ်ႈ ဢၼ် ၸၢင်ႈ ဢဝ် ၸႂ်ဝိၺိၺ်ႇ ပႃး တင်း တူဝ် ၶၼ်ႇထႃႇ တၢႆ လႆႈ ၵႃႈၼႂ်း ငရၢႆး ၼၼ်ႉ တႃႉ။- 29ငိုၼ်း ဢႃႇသရိ ၶႅပ်း ၼိုင်ႈ သိုဝ်ႉ လႆႈ ၼူၵ်ႉဢႅၼ်ႇၽႃႉ သွင် တူဝ် ဢေႃႈ။ ၵူၺ်းၵႃႈ၊ပေႃး ဝႃႈ ပေႃႈၸဝ်ႈ သူ ယင်း ဢမ်ႇ ပၼ် ဢၶႂၢင်ႉ ၸိုင်၊ဢမ်ႇ လႆႈ တူၵ်း ၵႃႈၼိူဝ် လိၼ် သေ တူဝ်။- 30ပုၼ်ႈ သူ ၸမ်ႉ၊ၶူၼ်ႁူဝ် သူ ၵူႈ သဵၼ်ႈ ၶၢမ်ႇ တၢင်း ဢၼ် ၼပ်ႉဢၢၼ်ႇ ဝႆႉ ယဝ်ႉ။- 31ပိူဝ်ႈ ၼႆ လႄႈ ယႃႇပေ ၵူဝ်။ သူ ယဵင်ႈၶႅၼ်း မျၢတ်ႈ ၼမ်ၼႃႇ သေ ၼူၵ်ႉဢႅၼ်ႇၽႃႉ ၸိူဝ်း ၼၼ်ႉ ဢေႃႈ။ 32"ၽူႈလႂ် သေဢမ်ႇဝႃႈ၊ၵေႃႉ ဢၼ် ႁပ်ႉ တုင်း ဢဝ် ၵဝ် ၵႃႈတီႈ ၽၢႆႇၼႃႈ ၵူၼ်း တင်းလၢႆ ၼၼ်ႉ၊ၵဝ် တၵ်း ႁပ်ႉ တုင်း ဢဝ် မၼ်း ၵႃႈတီႈ ၽၢႆႇၼႃႈ ပေႃႈၸဝ်ႈ ၵဝ် ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ ဢေႃႈ။- 33တီႈ ၵေႃႉ ဢၼ် ထဵင် ပႅတ်ႈ ၵဝ် ၵႃႈတီႈ ၽၢႆႇၼႃႈ ၵူၼ်း တင်းလၢႆ ၼၼ်ႉ ၸမ်ႉ၊ၵဝ် တၵ်း ထဵင် ပႅတ်ႈ မၼ်း ၵႃႈတီႈ ၽၢႆႇၼႃႈ ပေႃႈၸဝ်ႈ ၵဝ် ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ ဢေႃႈ။ 34"ၵဝ် မႃး ႁႂ်ႈလႆႈ ပၼ် တၢင်းၼိမ် တီႈ လေႃးၵႃႉ ၼႆႉ ဝႃႈၼႆ ယႃႇပေ ထၢင်။ ၵဝ် မႃး ႁႂ်ႈလႆႈ ပၼ် တၢင်းၼိမ် ဢမ်ႇၸႂ်ႈ။ မႃး ပၼ် တုၵ်ႉၶႃႉ ၶၢၼ်ၸႂ် ဢေႃႈ။- 35ၵဝ် မႃး ႁႂ်ႈ လုၵ်ႈလၢင်း လႆႈ ၽိတ်း ၵၼ် တင်း ပေႃႈ၊လုၵ်ႈယိင်း ႁႂ်ႈလႆႈ ၽိတ်း ၵၼ် တင်း မႄႈ လႄႈ လုၵ်ႈပႂ်ႉ ႁႂ်ႈလႆႈ ၽိတ်း ၵၼ် တင်း မႄႈဢွၵ်ႇၼၢႆး ဢေႃႈ။- 36ရၢၼ်ႇသူႇ တူဝ်ၸဝ်ႈၵဝ်ႇ တၵ်း ပေႃႇ ဢွၵ်ႇ ပဵၼ် မႃး ၵႃႈၼႂ်း ၵူၼ်းႁိူၼ်းၵူၼ်းယေး တူဝ်ၸဝ်ႈၵဝ်ႇ ၵူၺ်း ဢေႃႈ။ 37"ၵေႃႉ ဢၼ် ႁၵ်ႉ ပေႃႈ မႄႈ မၼ်း ၼႃႇ သေ ၵဝ် ၼၼ်ႉ ဢမ်ႇ ထိူၵ်ႈ ပဵၼ် တပႄး ၵဝ်။ ၵေႃႉ ဢၼ် ႁၵ်ႉ လုၵ်ႈယိင်း လုၵ်ႈၸၢႆး ၼႃႇ သေ ၵဝ် ၼၼ်ႉ ၵေႃႈ၊ဢမ်ႇ ထိူၵ်ႈ ပဵၼ် တပႄး ၵဝ်။- 38ၵေႃႉ ဢၼ် ဢမ်ႇ မႅၵ်ႇ သဝ်မႆႉဝႃးမိုဝ်း တူဝ်ၸဝ်ႈၵဝ်ႇ လႄႈ ၸွမ်း ပႃႈလင် ၵဝ် ၼၼ်ႉ ၵေႃႈ၊ဢမ်ႇ ထိူၵ်ႈ ပဵၼ် တပႄး ၵဝ်။- 39ၵေႃႉ ဢၼ် ၶတ်းၸႂ် ႁႂ်ႈလႆႈ ဢသၢၵ်ႈ မၼ်း လွတ်ႈ ၼၼ်ႉ တၵ်း လႆႈ သုမ်း ဢသၢၵ်ႈ ဢေႃႈ။ ၵေႃႉ ဢၼ် ၶၢမ်ႇ သုမ်း ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ ၵဝ် ၼၼ်ႉ ၸမ်ႉ၊တၵ်း လႆႈ ဢသၢၵ်ႈ ဢေႃႈ။ 40"ၽူႈလႂ် သေဢမ်ႇဝႃႈ၊ၵေႃႉ ဢၼ် ႁပ်ႉ တုင်း ဢဝ် သူ ၼၼ်ႉ၊ႁပ်ႉ တုင်း ဢဝ် ၵဝ် ဢေႃႈ။ ၵေႃႉ ဢၼ် ႁပ်ႉ တုင်း ဢဝ် ၵဝ် ၼၼ်ႉ၊ႁပ်ႉ တုင်း ဢဝ် ၽူႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 41ၽူႈလႂ် သေဢမ်ႇဝႃႈ၊ၵေႃႉ ဢၼ် ႁပ်ႉ တုင်း ဢဝ် ပရေႃးၽႅတ်ႈ ၸွမ်း လူၺ်ႈ မၼ်း ပဵၼ် ပရေႃးၽႅတ်ႈ ၼၼ်ႉ ၸိုင်၊ထိူၵ်ႈၶၢမ်ႇ ဢဝ် ဢၵျူဝ်း ဢၼ် ၵိုင်ႇ ၵၼ် တင်း ပရေႃးၽႅတ်ႈ ဢေႃႈ။ ၵေႃႉ ဢၼ် ႁပ်ႉ တုင်း ဢဝ် ၵူၼ်း သိုဝ်ႈတေႃႇ ၼၼ်ႉ၊ၸွမ်း လူၺ်ႈ မၼ်း ပဵၼ် ၵူၼ်း ဢၼ် သိုဝ်ႈတေႃႇ လႄႈ ထိူၵ်ႈၶၢမ်ႇ လႆႈ ဢၵျူဝ်း ဢၼ် ၵိုင်ႇ ၵၼ် တင်း ၵူၼ်း သိုဝ်ႈတေႃႇ ဢေႃႈ။- 42ၽူႈလႂ် သေဢမ်ႇဝႃႈ၊ၵေႃႉ ဢၼ် ပၼ် ၵိၼ် ၼမ်ႉ ၵတ်း ၵွၵ်း ၼိုင်ႈ ၵူၺ်း တီႈ တပႄး ၵဝ် ၵေႃႉ ဢၼ် လဵၵ်ႉ သေပိူၼ်ႈ ၼႆႉ ၼၼ်ႉ၊ပိူဝ်ႈ ဢၼ် မၼ်း ပဵၼ် တပႄး ၵဝ် လႄႈ ၵဝ် လၢတ်ႈ ၵႂၢမ်း သဵတ်ႈၸႃႇ တီႈ သူ ၸမ်ႉ၊ၵေႃႉ ၼၼ်ႉ တေ လႆႈ ၶၢမ်ႇ ဢဝ် ဢၵျူဝ်း မၼ်း တႄႉ ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1မီး ဝၼ်း ၼိုင်ႈ၊မိူဝ်ႈ ဢၼ် ၸဝ်ႈ ယေႇသု၊ယင်း သူးတွင်း ယူႇ တီႈ ၼိုင်ႈ လႄႈ ယဝ်ႉ တူဝ်ႈ ၵႂႃႇ ၸိုင်၊ၼႂ်း တပႄးၸဝ်ႈ ၸိူဝ်း ၼၼ်ႉ ၵေႃႉ ၼိုင်ႈ လဝ်ႈလၢတ်ႈ တီႈ မၼ်းၸဝ်ႈ လႄႈ ဝႃႈ၊ "ၸဝ်ႈႁဝ်း။ ၶႅၼ်းတေႃႈ သွၼ်ပၼ် ၵႂၢမ်း သူးတွင်း တီႈ ၶႃႈၸဝ်ႈႁဝ်း ၶဝ် မိူၼ် ၸိူဝ်ႉ ၼင်ႇ သြႃႇ ယူဝ်းႁၢၼ်ႇ၊သွၼ်ပၼ် တီႈ တပႄး မၼ်း ၼၼ်ႉ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 2ၸဝ်ႈ ယေႇသု၊ၵေႃႈ လၢတ်ႈ တီႈ ၶဝ် လႄႈ ဝႃႈ၊ "မိူဝ်ႈ ဢၼ် သူ သူးတွင်း ၼၼ်ႉ ဝႃႈ ၸိူဝ်ႉ ၼင်ႇ ၼႆ တႃႉ။ "'ပေႃႈၸဝ်ႈ တီႈၶႃႈ၊ ႁႂ်ႈ ၼႃႇမႃႉ ၸိုဝ်ႈသဵင် ၸဝ်ႈႁဝ်း မီး တၢင်း ဢၼ် ရူဝ်ႇ သေႇ ၵူဝ်ယမ် သေၵမ်း လူၺ်ႈ။ ႁႂ်ႈ မိူင်း ၸဝ်ႈႁဝ်း တႄႇပဵၼ် သေၵမ်း လူၺ်ႈ။ 3ၶႅၼ်းတေႃႈ ပၼ် တၢင်းၵိၼ် ဢၼ် ၵုမ်ႇ ၵိၼ် ဝၼ်း လႂ် ဝၼ်း ၼၼ်ႉ တီႈ ႁဝ်းၶႃႈ သေၵမ်း တီႈၶႃႈ။ 4ၸိူဝ်ႉ ၼင်ႇ ဢၼ် ႁဝ်းၶႃႈ ပွႆႇလွတ်ႈ ဢပျတ်ႈ ပိူၼ်ႈ ၵူႈ ၵေႃႉ ဢၼ် ၽိတ်းပိူင်ႈ ႁဝ်းၶႃႈ ၼၼ်ႉ၊ ၶႅၼ်းတေႃႈ ပွႆႇလွတ်ႈ ဢပျတ်ႈ ႁဝ်းၶႃႈ သေၵမ်း တီႈၶႃႈ။ ယႃႇပေ ႁႂ်ႈ ႁဝ်းၶႃႈ လႆႈ ၸွမ်း ၵႂႃႇ ၼႂ်း တၢင်း ဢၼ် ၸူဝ်း ၵႂႃႇ လႄႈ ယႃႉယုၵ်ႉ ၼၼ်ႉ သေၵမ်း တီႈၶႃႈ၊' ဝႃႈၼႆ သူးတွင်း တႃႉ၊" ဝႃႈ ၼင်ႇ ၼႆ ဢေႃႈ။ 5မၼ်းၸဝ်ႈ သမ်ႉ ဝႃႈ ထႅင်ႈ ၸမ်ႉ၊ "ဢုပမႃႇ မၼ်း၊ၼႂ်း သူ ၵေႃႉ ၼိုင်ႈ ၵႂႃႇ ၵႃႈတီႈ ႁိူၼ်း ၵေႃႉသႄႈ မၼ်း ၶိင်ႇ ၵၢင်ၶိုၼ်း လႄႈ လၢတ်ႈ ဝႃႈ၊ 'ၵေႃႉ႟။ ယွၼ်း ၵူႈ ၶဝ်ႈမုၼ်း သၢမ် ႁူၺ်ႇ သေၵမ်း။- 6ၵေႃႉသႄႈ ၵဝ် ၵေႃႉ ၼိုင်ႈ မၼ်း ၵႂႃႇ တႃႈ ပႆ တၢင်း သေယဝ်ႉ၊ႁွတ်ႈမႃး ၵႃႈတီႈ ႁိူၼ်း ၵဝ် လႄႈ ၵဝ် ဢမ်ႇ မီး သေ ၸိူဝ်ႉ သေ ပိူင် တႃႇ တေ လဵင်ႉလူ မၼ်း ဢေႃႈ၊' ဝႃႈ ၼင်ႇ ၼႆ ဢေႃႈ။- 7ဢူၺ်းၵေႃႉ မၼ်း ဢၼ် ယူႇ ၵႃႈၼႂ်း ႁိူၼ်း ၶိုၼ်း တွပ်ႇ လႄႈ ဝႃႈ၊ 'ယႃႇပေ မႃး ယႃႉ ၵဝ်း ၵဝ်။ ၽၵ်းတူ လႆႈ ၶတ်း ဝႆႉ ယဝ်ႉ။ လုၵ်ႈလၢင်း ၵဝ် တင်းလၢႆ ၵေႃႈ ၼွၼ်း ယူႇ လူၺ်ႈ ၵဝ် ယဝ်ႉ။ ၵဝ် ဢမ်ႇ လုၵ်ႉ ပၼ် မႂ်း လႆႈ၊' ဝႃႈ ၼင်ႇ ၼႆ ဢေႃႈ။- 8လူၺ်ႈ လွင်ႈ ဢၼ် ၼႆႉ၊ၵဝ် ဝႃႈ တီႈ သူ ၸမ်ႉ၊ပိၵ်ႉသမ်ႉ ပဵၼ် ၵေႃႉသႄႈ ၵၼ် လႄႈ၊ၸဝ်ႈႁိူၼ်း ၼၼ်ႉ တၵ်း တေ ဢမ်ႇ လုၵ်ႉ ပၼ် မၼ်း သေၵေႃႈ၊ၵွပ်ႈပိူဝ်ႈ ယင်း ဢမ်ႇ ဢူၵ်း ဢမ်ႇ ဢၢႆ လႄႈ သိုပ်ႇ ယွၼ်း ယူႇ ၶိူဝ်းၶိူဝ်း ၼၼ်ႉ၊မၼ်း တၵ်း တေ လုၵ်ႉ လႄႈ ပၼ် ၵႃႈ ဢၼ် မၼ်း လူဝ်ႇ တင်းသဵင်ႈတင်းလူင် ၼၼ်ႉ ဢေႃႈ။- 9ပိူဝ်ႈ ၼႆ လႄႈ ၵဝ် လၢတ်ႈ တီႈ သူ ၸမ်ႉ၊ယွၼ်း တႃႉ။ သူ တၵ်း လႆႈ ဢေႃႈ။ ႁႃ တႃႉ။ သူ တၵ်း ထူပ်း ႁၼ် ဢေႃႈ။ တွႆႇ တႃႉ။ တၵ်း ၽုၺ်ႇ ၽၵ်းတူ ပၼ် ဢေႃႈ။- 10လွင်ႈ မၼ်း ၸမ်ႉ၊ၵေႃႉ ဢၼ် ယွၼ်း ၼၼ်ႉ လႆႈ ဢေႃႈ။ ၵေႃႉ ဢၼ် ႁႃ ၵေႃႈ ထူပ်း ႁၼ် ဢေႃႈ။ တီႈ ၵေႃႉ ဢၼ် တွႆႇ ၽၵ်းတူ ၵေႃႈ တၵ်း ၽုၺ်ႇ ပၼ် ဢေႃႈ။- 11သူ ဢၼ် ပဵၼ် ပေႃႈ ၼႆႉ သင် ဝႃႈ လုၵ်ႈ သူ ယွၼ်း ပႃ ၸိုင်၊ၸွင်ႇ တေ ဢဝ် ငူး ပၼ် ႁိုဝ်း။- 12ဢမ်ႇၼၼ် ၵေႃႈ သင် ဝႃႈ ယွၼ်း ၶႆႇၵႆႇ ၸိုင်၊တေ ဢဝ် မႅင်းငေႃး ပၼ် ႁိုဝ်း။- 13သူ ၸိူဝ်း ဢၼ် ႁၢႆႉမိူၵ်ႈ ထၢၼ်ႇ ၼႆႉ ယင်း ၸၢင်ႈ ဢဝ် မဵဝ်း ဢၼ် လီ ၵူၺ်း ပၼ် တီႈ လုၵ်ႈလၢင်း သူ ၸိုင်၊ပေႃႈၸဝ်ႈ သူ ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ ၼၼ်ႉ၊ယဵင်ႈၶႅၼ်း တၵ်း ပၼ် ဝိၺိၺ်ႇ ဢၼ် မူတ်းၸၢင်ႇ ၸဝ်ႈ တီႈ ၶဝ် ၸိူဝ်း ဢၼ် လဝ်ႈ ယွၼ်း ၼၼ်ႉ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 14မိူဝ်ႈ ၼၼ်ႉ၊ၸဝ်ႈ ယေႇသု၊ႁေႃႈ ၽီႁၢႆႉ ဢၼ် ဢႃႉ ၼၼ်ႉ ဢွၵ်ႇ သေ ၵႃႈၼႂ်း ၵူၼ်း ၵေႃႉ ၼိုင်ႈ လႄႈ မၼ်း ၶိုၼ်း လၢတ်ႈ ၵႂၢမ်း လႆႈ မႃး ဢေႃႈ။ ၵူၼ်း တင်းလၢႆ ၵေႃႈ ဢၢမ်း ၼႃႇ ဢေႃႈ။- 15ၵူၺ်းၵႃႈ၊ၵူၼ်း ၵမ်ႈၽွင်ႈ ဝႃႈ၊ "ၶုၼ်ၽီႁၢႆႉ ပေႇလႃႉၸေႇပုလႃႉ၊ပၼ် တၼ်းၶူဝ်း တီႈ မၼ်း ၵူၺ်း လႄႈ မၼ်း ၸင်ႇ ႁေႃႈ ၽီ တင်းလၢႆ ဢွၵ်ႇ ပႅတ်ႈ လႆႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 16ၵမ်ႈၽွင်ႈ သမ်ႉ ၶႂ်ႈ ၵၢင် ဢဝ် ၵႂၢမ်း မၼ်းၸဝ်ႈ လႄႈ လဝ်ႈ ယွၼ်း ႁႂ်ႈ မၼ်းၸဝ်ႈ ႁဵတ်း ၼႄ ဢၼ် လၢၵ်ႇ ဢၼ် လၢႆး ႁႂ်ႈလႆႈ ပဵၼ် သၢၵ်ႈသေႇ လွင်ႈ ဢၼ် ၽြႃးပဵၼ်ၸဝ်ႈ ပွႆႇၸႂ်ႉ မၼ်းၸဝ်ႈ မႃး ၼၼ်ႉ ဢေႃႈ။- 17ၸဝ်ႈ ယေႇသု၊ႁုၸႅင်ႈ တၢင်း ဢၼ် ၶဝ် ၵျၢမ်ႇပွင် ယူႇ ၼၼ်ႉ သေလႄႈ လၢတ်ႈ ဝႃႈ၊ "ပေႃး မိူင်း ၼိုင်ႈ တႅၵ်ႇ ပဵၼ် လၢႆ မူႇ လၢႆ ၸုမ်း လႄႈ တိုၵ်းတေႃး ၵၼ် ၸိုင်၊မိူင်း ၼၼ်ႉ တၵ်း ဢမ်ႇ တႄႇ ဢမ်ႇ မၼ်ႈ။ ၼႃႈႁိူၼ်း ဢၼ် ၽၢတ်ႇ ၵၼ် ၽႄ ၵၼ် ၼၼ်ႉ ၵေႃႈ တေ လုလႅဝ် ဢေႃႈ။- 18ပိူင်လဵဝ် ၵၼ်၊ပေႃး ဝၢၼ်ႈမိူင်း ၸႃႇတၢၼ်ႇ ၽၢတ်ႇၽႄ တိုၵ်းတေႃး ၵၼ် ၸိုင်၊မိူင်း ၼၼ်ႉ တေ ႁဵတ်း ၸိူဝ်ႉ ၼင်ႇ ႁိုဝ် မၼ်ႈၶိူင်ႇ လႆႈ။ သူ ဝႃႈ ၶုၼ်ၽီပေႇလႃႉၸေႇပုလႃႉ၊ပၼ် တၼ်းၶူဝ်း တီႈ ၵဝ် လႄႈ ၵဝ် ၸင်ႇ ႁဵတ်း ၸိူဝ်ႉ ၼင်ႇ ၼႆ လႆႈ ဝႃႈၼႆ ယဝ်ႉ။- 19ပေႃး ပဵၼ် ၼၼ်၊တပႄး တပၢၼ်း သူ ဢိင် ၽူႈလႂ် သေယဝ်ႉ၊ႁေႃႈ ၽီႁၢႆႉ ဢွၵ်ႇ ပႅတ်ႈ လႆႈ။ တပႄး တပၢၼ်း သူ ၼၼ်ႉ ပဵၼ် သၢၵ်ႈသေႇ လွင်ႈ ဢၼ် သူ ၽိတ်း ၼၼ်ႉ ယဝ်ႉ။- 20ပေႃး ၵဝ် ႁေႃႈ ၽီႁၢႆႉ ဢွၵ်ႇ ပႅတ်ႈ လူၺ်ႈ ၼိဝ်ႉမိုဝ်း ၽြႃးပဵၼ်ၸဝ်ႈ ၸိုင်၊ၼႄပျႃး လွင်ႈ ဢၼ် မိူင်းၽြႃးပဵၼ်ၸဝ်ႈ ႁွတ်ႈမႃး တီႈ သူ ၼၼ်ႉ ယဝ်ႉ။ 21"ၼႂ်း မိူဝ်ႈ ဢၼ် ၵူၼ်း ႁႅင်း လူင် ဢဝ် တင်း ၶိူင်ႈ လၢၵ်ႈၼၢၵ်ႈ ၸေးၸုမ်ႇ လႄႈ ပႂ်ႉ ၶႄ ႁိူၼ်း မၼ်း ယူႇ ၼၼ်ႉ ၸိုင်၊ၶူဝ်းႁိူၼ်း မၼ်း တၵ်း မီး ဝႆႉ လီ လီ ငၢမ်း ငၢမ်း ဢေႃႈ။- 22ၵူၺ်းၵႃႈ၊မိူဝ်ႈ ဢၼ် ၵေႃႉ ဢၼ် ယဵင်ႈၶႅၼ်း ႁႅင်း ယႂ်ႇ သေ မၼ်း မႃး တိုၵ်းတေႃး မၼ်း လႄႈ ပႄႉၼႅင်ႇ မၼ်း ၸိုင်၊ၵေႃႉ ၼၼ်ႉ တၵ်း သိမ်းဢဝ် လၢၵ်ႈၼၢၵ်ႈ ဢၼ် မၼ်း ဢိင်ပိုင်ႈ ၼၼ်ႉ သေယဝ်ႉ၊ႁိမ် ဢဝ် ၵႃႈ ဢၼ် မၼ်း ၸုသိမ်း ဝႆႉ ၸိူဝ်း ၼၼ်ႉ ၵႂႃႇ ၽႄမႅင်ႇ ၵၼ် ဢေႃႈ။ 23"ၵေႃႉ ဢၼ် ဢမ်ႇ ယူႇ ၽၢႆႇ ၵဝ် ၼၼ်ႉ၊ပဵၼ် ရၢၼ်ႇသူႇ ၵဝ် ဢေႃႈ။ ၵေႃႉ ဢၼ် ဢမ်ႇ ၸွႆႈ ၵဝ် ႁုပ်ႈ ၸုတုမ် ၵၼ် ၼၼ်ႉ ပဵၼ် ၵေႃႉ ဢၼ် ႁဵတ်း ႁႂ်ႈ တႅၵ်ႇ ယၢႆႈ မၢၵ်ႇမိူဝ် ၵႂႃႇ ဢေႃႈ။ 24"ၽီႁၢႆႉ ၼၼ်ႉ၊မိူဝ်ႈ ဢၼ် ဢွၵ်ႇ သေ ၵႃႈၼႂ်း ၵူၼ်း ၵေႃႉ ၼိုင်ႈ ၸိုင်၊လႄႇ ၵႂႃႇလႄႇ မႃး ၵႃႈတီႈ ဢၼ် ႁႅင်ႈ ဢၼ် ႁွင် တင်းလၢႆ၊ႁႃ တီႈ လိုဝ်ႈ တီႈ သဝ်း သေၵေႃႈ၊ပေႃး မၼ်း ဢမ်ႇ ထူပ်း ဢမ်ႇ ႁၼ် သေ တီႈ သေ လႅၼ် ၸိုင်၊မၼ်း လၢတ်ႈ တီႈ တူဝ်ၸဝ်ႈၵဝ်ႇ လႄႈ ဝႃႈ၊ 'ၵဝ် တၵ်း ၶိုၼ်း မိူဝ်း ၵႂႃႇၸူး ႁိူၼ်း ဢၼ် ၵဝ် ဢွၵ်ႇ မႃး ၼၼ်ႉ လူးၵွၼ်ႇ ဢေႃႈ၊' ဝႃႈ ၼင်ႇ ၼႆ ဢေႃႈ။- 25မိူဝ်ႈ ဢၼ် ႁွတ်ႈထိုင် ၼၼ်ႉ မၼ်း ႁၼ် ႁိူၼ်း ၼၼ်ႉ ပတ်း ၽဵဝ်ႈ ႁၢင်ႈၶိူင်ႈ ဝႆႉ ၶႅမ်ႉ ၶႅမ်ႉ ယဝ်ႉ ဢေႃႈ။- 26မၼ်း ၶိုၼ်း ၵႂႃႇ ႁွင်ႉ ဢဝ် ၽီ ဢၼ် ႁၢႆႉ သေ မၼ်း ၸဵတ်း တူဝ်၊မႃး ၶဝ်ႈ ၵႃႈၼႂ်း ၵူၼ်း ၼၼ်ႉ လႄႈ ယူႇ ဢေႃႈ။ ၵေႃႉ ၼၼ်ႉ ၵေႃႈ ၵမ်းလိုၼ်း ပဵၼ် ဢၼ် ယဵင်ႈၶႅၼ်း ႁၢႆႉ ၼႃႇ သေၵမ်း ဢွၼ်တၢင်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 27ၼႂ်း မိူဝ်ႈ ဢၼ် ၸဝ်ႈ ယေႇသု၊လၢတ်ႈ ၶေႃႈၵႂၢမ်း ၼၼ်ႉ ယဝ်ႉ ၵႂႃႇ ၸိုင်၊မႄႈယိင်း ၵေႃႉ ၼိုင်ႈ လုၵ်ႉ ၵႃႈၼႂ်း ၵႄႈ ၵူၼ်း ဢၼ် ၸု ဢၼ် တုမ် ၵၼ် ၼၼ်ႉ သေလႄႈ ပၢဝ်ႇ လၢတ်ႈ ဝႃႈ၊ "တွင်ႉ မႄႈယိင်း ဢၼ် ပႃး ၸဝ်ႈႁဝ်း သေလႄႈ တိုၵ်း ၼူမ်း ပၼ် ၸဝ်ႈႁဝ်း ၵိၼ် ၼၼ်ႉ မီး မၢင်ႇၵလႃႇ တႄႉ ၼေႃ၊" ဝႃႈ ၼင်ႇ ၼႆ ဢေႃႈ။ 28မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ၵေႃႉ ဢၼ် ထွမ်ႇဢဝ် ၼုၵ်ႈၵပၢတ်ႈ တြႃး ၸဝ်ႈ လႄႈ ၵမ်ၵျၢင်ႉ ၸွမ်း ၼၼ်ႉ ယဵင်ႈၶႅၼ်း မီး မၢင်ႇၵလႃႇ ဢၼ် မျၢတ်ႈ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 29မိူဝ်ႈ ဢၼ် ၵူၼ်း ဢၼ် ၸု ဢၼ် တုမ် ၵၼ် ယဵင်ႈၶႅၼ်း ၼမ် ၵိုၼ်း မႃး ယူႇ ၼၼ်ႉ ၸိုင်၊ၸဝ်ႈ ယေႇသု၊ႁေႃးလၢတ်ႈ လႄႈ ဝႃႈ၊ "ၵူၼ်း ၵၢပ်ႈပၢၼ် တေႃႈလဵဝ် ၼႆႉ ပဵၼ် ၶဝ် ၸိူဝ်း ဢၼ် ႁၢႆႉမိူၵ်ႈ ၼႃႇ ဢေႃႈ။ ၶဝ် ယွၼ်း ႁႂ်ႈ ႁဵတ်း ၼႄ တၼ်းၶူဝ်း ၼိမိၵ်ႈ လၢၵ်ႈၶၼႃႇ ဢေႃႈ။ ၵူၺ်းၵႃႈ၊လိူဝ် သေ ၼိမိၵ်ႈ လၢၵ်ႈၶၼႃႇ ပရေႃးၽႅတ်ႈယူဝ်းၼႃႉ၊ၼၼ်ႉ တေ ဢမ်ႇ ၼႄ ပၼ် ၶဝ် ၵႃႈသင်။- 30မိူၼ် ၸိူဝ်ႉ ၼင်ႇ ဢၼ် ပရေႃးၽႅတ်ႈ ယူဝ်းၼႃႉ၊လႆႈ ပဵၼ် ၼိမိၵ်ႈ လၢၵ်ႈၶၼႃႇ တီႈ ၵူၼ်း ဝဵင်း ၼိၼေႇဝူၺ်ႇ၊တင်းလၢႆ မႃး ၼၼ်ႉ လုၵ်ႈၵူၼ်း၊တၵ်း ပဵၼ် တီႈ ၵူၼ်း ၵၢပ်ႈပၢၼ် တေႃႈလဵဝ် ၼႆႉ ဢေႃႈ။- 31ၼႂ်း ဝၼ်း ဢၼ် ၸီႇယၢင်ႇ တြႃး ၼၼ်ႉ၊ၼၢင်း ႁေႃၶမ်း မိူင်း ၽၢႆႇ တၢင်းၸၢၼ်း ၼၼ်ႉ တၵ်း လုၵ်ႉ လႄႈ တၢင်ႇ ဢပျတ်ႈ ၵူၼ်း ၵၢပ်ႈ မိူဝ်ႈလဵဝ် ၼႆႉ၊ပိူဝ်ႈ ဢၼ် မၼ်း ၼၢင်း ၼၼ်ႉ လႆႈ လုၵ်ႉ သေ ၵႃႈတီႈ လႅၼ်လိၼ် ဢၼ် ၵႆ ၶၢမ်ႈ ဝၢၼ်ႈ ၶၢမ်ႈ မိူင်း မၼ်း ၼၢင်း မႃး ႁႂ်ႈလႆႈ ထွမ်ႇဢဝ် ၶေႃႈၵႂၢမ်း ပိင်ႇၺႃႇ ဢၼ် ၶုၼ်ႁေႃၶမ်း သေႃးလမုၼ်ႇ၊သင်ႇ သွၼ်ပၼ် ၼၼ်ႉ ဢေႃႈ။ ၵဝ် ဝႃႈ တီႈ သူ ၸမ်ႉ၊ၵႃႈတီႈ ၼႆႈ ၵေႃႉ ဢၼ် ယႂ်ႇ မျၢတ်ႈ သေသေႃးလမုၼ်ႇ၊ၼၼ်ႉ ဢမ်ႇ မီး သေၵေႃႉသေၵူၼ်း။- 32ၼႂ်း ဝၼ်း ဢၼ် ၸီႇယၢင်ႇ တြႃး ၼၼ်ႉ၊ၵူၼ်း ဝဵင်း ၼိၼေႇဝူၺ်ႇ၊ၸိူဝ်း ၼၼ်ႉ တၵ်း လုၵ်ႉ လႄႈ တၢင်ႇ ဢပျတ်ႈ သူ၊ပိူဝ်ႈ ဢၼ် ၶဝ် လႆႈ ငိၼ်း တြႃး ဢၼ် ပရေႃးၽႅတ်ႈ ယူဝ်းၼႃႉ၊ႁေႃးလၢတ်ႈ ၼၼ်ႉ လႄႈ ၶုၵ်းၸႂ်လႆႈ မႆႈၸႂ် ဢပျတ်ႈ သေလႄႈ ပိၼ်ႇၸႂ် ၶဝ် ယဝ်ႉ ၼၼ်ႉ ဢေႃႈ။ ၵဝ် ဝႃႈ တီႈ သူ ၸမ်ႉ၊ၵႃႈတီႈ ၼႆႈ မီး ၵေႃႉ ဢၼ် ယႂ်ႇ မျၢတ်ႈ သေ ပရေႃးၽႅတ်ႈ ယူဝ်းၼႃႉ၊ဢေႃႈ။ 33"ၵူၼ်း ႁဝ်း ၼႆႉ ၽူႈလႂ် သေဢမ်ႇဝႃႈ၊တႆႈ ၵွၵ်းၽႆး ယဝ်ႉ လႄႈ ဢမ်ႇ ဢဝ် သိူင်ႇ ဝႆႉ လပ်ႉ ဝႆႉ၊ဢမ်ႇ ဢဝ် ပဵတ်ႈ ႁူမ်ႇ သုမ်ႇ ဝႆႉ။ ၼင်ႇ ႁိုဝ် ၵူၼ်း ဢၼ် ၶဝ်ႈ မႃး တၵ်း လႆႈ ဢၼ်လႅင်း ၸိုင်၊ၸၢင်ႈ ဢဝ် တၢင်ႇ ဝႆႉ ၵႃႈၼိူဝ် ၶဵင်ႇ တီႈ တႆႈၽႆး ဢေႃႈ။- 34မၢၵ်ႇတႃ သူ ပဵၼ် ၸိူဝ်ႉ ၼင်ႇ ၵွၵ်းၽႆး ပုၼ်ႈ တူဝ် ၶၼ်ႇထႃႇ သူ ဢေႃႈ။ ပေႃး မၢၵ်ႇတႃ သူ လႅင်း ၸိုင်၊တၵ်း လႅင်း တင်း တူဝ် ဢေႃႈ။ ၵူၺ်းၵႃႈ၊ပေႃး မၢၵ်ႇတႃ သူ ဢမ်ႇလီ ၸိုင်၊တၵ်း လပ်းသိင်ႇ တင်း တူဝ် ဢေႃႈ။- 35ပိူဝ်ႈ ၼႆ လႄႈ ၼင်ႇ ႁိုဝ် ဢၼ်လႅင်း တၢင်းၼႂ်း သူ တၵ်း ဢမ်ႇ ပဵၼ် လပ်းသိင်ႇ ၸိုင်၊ႁဵတ်း သတိ တႃႉ။- 36ပေႃး လႅင်း ယူႇ တင်း တူဝ်၊ယင်း ဢမ်ႇ မီး ဢၢင်ႇၵႃႇ ဢၼ် လပ်းသိင်ႇ သေ ဢၼ် ၸိုင်၊တၵ်း တေ လႅင်း ႁိူဝ်ႈ တင်းသဵင်ႈတင်းမူတ်း မိူၼ် ၸိူဝ်ႉ ၼင်ႇ ၵွၵ်းၽႆး ႁိူဝ်ႈလႅင်း ၵႃႈၼိူဝ် သူ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 37ၼႂ်း မိူဝ်ႈ ဢၼ် ၸဝ်ႈ ယေႇသု၊ႁေႃးလၢတ်ႈ ယဝ်ႉ ၵႂႃႇ ၼၼ်ႉ ၸိုင်၊ၵူၼ်း ၵိူင်း ၽႃႇရိသႄး၊ၵေႃႉ ၼိုင်ႈ၊ၽိတ်ႈပၢင်း ႁႂ်ႈ မၼ်းၸဝ်ႈ ၵႂႃႇ ၵိၼ် ၶဝ်ႈ လူၺ်ႈ ၵၼ် တင်း မၼ်း လႄႈ၊မၼ်းၸဝ်ႈ ၵေႃႈ ၶဝ်ႈ ၵႂႃႇ ၼင်ႈ ၵႃႈတီႈ ၽိူၼ်ၶဝ်ႈ ဢေႃႈ။- 38ၵူၼ်း ၵိူင်း ၽႃႇရိသႄး၊ၼၼ်ႉ မိူဝ်ႈ ဢၼ် ႁၼ် မၼ်းၸဝ်ႈ ဢမ်ႇ သုၵ်ႈ မိုဝ်း လႄႈ ၵိၼ် ၼၼ်ႉ ၸိုင်၊ဢၢမ်း ၼႃႇ ဢေႃႈ။- 39ပိူဝ်ႈ ၼႆ လႄႈ ၸဝ်ႈၽြႃး လၢတ်ႈ တီႈ မၼ်း လႄႈ ဝႃႈ၊ "ၵူၼ်း ၵိူင်း ၽႃႇရိသႄး၊သူ ၼႆႉ လၢင်ႉ ၵွၵ်း လၢင်ႉ ဢၢင်ႇ သူ ၽၢႆႇ တၢင်း ၼွၵ်ႈ ၵူၺ်း လႄႈ ၽၢႆႇ တၢင်းၼႂ်း သူ ၸမ်ႉ၊တဵမ် ဝႆႉ တင်း တၢင်း ဢၼ် မၢပ်ႇၵိၼ်၊ဢိၵ်ႇတင်း တၢင်း ဢၼ် ႁၢႆႉမိူၵ်ႈ ဢေႃႈ။- 40ၵူၼ်းငိူဝ်ႈ ၶဝ်႟။ ၽြႃးပဵၼ်ၸဝ်ႈ ဢၼ် ၽၢၼ်ႇသၢင်း ႁဵတ်း ပဵၼ် ၽၢႆႇ တၢင်း ၼွၵ်ႈ ၼၼ်ႉ ၽၢႆႇ တၢင်းၼႂ်း ၵေႃႈ ၽၢၼ်ႇသၢင်း ႁဵတ်း ပဵၼ် ဢမ်ႇၸႂ်ႈ ႁိုဝ်း။- 41လွင်ႈတၢင်း ဢၼ် ယဵင်ႈၶႅၼ်း လီ ၸမ်ႉ၊ဢဝ် ၵႃႈ ဢၼ် သူ မီး ၼႂ်း ၵွၵ်း ၼႂ်း ဢၢင်ႇ သူ ၼၼ်ႉ ၽေးၸွၼ်း ယိုၼ်ႈ မႅင်ႇ ပၼ် တီႈ ၵူၼ်းၽၢၼ် တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၵႃႈ ဢၼ် မီး တင်းသဵင်ႈတင်းလူင် တၵ်း မူတ်းသႂ် ပုၼ်ႈ သူ ဢေႃႈ။ 42"ၽႃႇရိသႄး၊ၶဝ်႟။ သူ မီး ဢႃႉမၢင်ႇၵလႃႇ ဢေႃႈ။ သူ လူႇတၢၼ်း ၸႃႉၸဵမ် ဢိမ်ၶိမ်း၊ၽၵ်းႁၢၼ်ႈ၊ဢိၵ်ႇတင်း ယွတ်ႈ ယႃႈ တင်းလၢႆ လႂ် သိပ်း ပုၼ်ႈ ပုၼ်ႈ ၼိုင်ႈ သေလႄႈ သူ ဝႆႉ ၵိုတ်း ပႅတ်ႈ သဵတ်ႈၸႃႇ တင်း မႅတ်ႈတႃႇ ၽြႃးပဵၼ်ၸဝ်ႈ ဢေႃႈ။ လွင်ႈတၢင်း ၸိူဝ်း ၼႆႉ သူ တၵ်း လႆႈ ၵမ်ၵျၢင်ႉ ၸွမ်း လႄႈ တၵ်း ဢမ်ႇ လႆႈ ဝႄႈ ပိူင်ႈ သေ ၸိူဝ်ႉ သေ ပိူင် ၵူၺ်း။ 43"ၽႃႇရိသႄး၊ၶဝ်႟။ သူ မီး ဢႃႉမၢင်ႇၵလႃႇ ဢေႃႈ။ သူ ၵျိူၵ်ႈ တီႈ ၼင်ႈ ဢၼ် သုင် မျၢတ်ႈ ၵႃႈၼႂ်း ၸရွပ်ႈ ႁေႃးတြႃး လႄႈ ၶႂ်ႈႁႂ်ႈ ပိူၼ်ႈ ၵူဝ်ယမ် သူ၊ဢိၵ်ႇတင်း တၵ်ႉလၢတ်ႈ သူ ၵႃႈၼႂ်း ၵၢင် ၵၢတ်ႇ ဢေႃႈ။- 44သူ တင်းလၢႆ ၶဝ်႟။ သူ မီး ဢႃႉမၢင်ႇၵလႃႇ ဢေႃႈ။ သူ ပဵၼ် မိူၼ် ၸိူဝ်ႉ ၼင်ႇ ၶုမ်ပႃႇႁဵဝ်ႈ တင်းလၢႆ၊ဢၼ် ဢမ်ႇ ၸၢင်ႈ ႁု ဝႃႈ၊မၼ်း ပဵၼ် ၶုမ်ပႃႇႁဵဝ်ႈ လႄႈ ၵူၼ်း တင်းလၢႆ ယဵပ်ႇ ၶၢမ်ႈ ၵႂႃႇ၊ယဵပ်ႇ ၶၢမ်ႈ မႃး ၵႃႈၼိူဝ် မၼ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 45ၵႃႈၼႂ်း သြႃႇ ဢၼ် မေႃ ဢုပတေႇ တြႃး ၸိူဝ်း ၼၼ်ႉ ၵေႃႉ ၼိုင်ႈ၊လၢတ်ႈ တီႈ မၼ်းၸဝ်ႈ လႄႈ ဝႃႈ၊ "သြႃႇ႟၊ပေႃး ဝႃႈ ၸိူဝ်ႉ ၼင်ႇ ၼႆ ၸိုင်၊ပဵၼ် ၸိူဝ်ႉ ၼင်ႇ ဢၼ် သြႃႇ သႄႉသွမ်း တၢင်ႇ ဢပျတ်ႈ တီႈ ႁဝ်း ယဝ်ႉ၊" ဝႃႈ ၼင်ႇ ၼႆ ဢေႃႈ။ 46ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "သြႃႇ မေႃ ဢုပတေႇ တြႃး ၶဝ်႟။ သူ ၵေႃႈ မီး ဢႃႉမၢင်ႇၵလႃႇ ဢေႃႈ။ သူ ဢဝ် ၶူဝ်း ဢၼ် ၼၵ်း တၢင်ႇ သႂ်ႇ ၵႃႈၼိူဝ် ပိူၼ်ႈ လႄႈ သူ ၸမ်ႉ၊ယင်း ဢမ်ႇ ဢဝ် တင်း ၼိဝ်ႉမိုဝ်း သူ သေ ၼိဝ်ႉ ၸွႆႈ ယွင်ႈ ပၼ် ပိူၼ်ႈ။- 47သူ ၸိူဝ်း ၼႆႉ႟။ သူ မီး ဢႃႉမၢင်ႇၵလႃႇ ဢေႃႈ။ သူ တႄႇႁဵတ်း ၶုမ်ပႃႇႁဵဝ်ႈ ပရေႃးၽႅတ်ႈ တင်းလၢႆ ဢၼ် ပူႇမွၼ်ႇ သူ ဢဝ် ၶဝ် တၢႆ ၼၼ်ႉ ဢေႃႈ။- 48ဢၼ် ႁဵတ်း ၸိူဝ်ႉ ၼင်ႇ ၼႆ ၸိုင်၊ပဵၼ် လွင်ႈတၢင်း ဢၼ် သူ ၶၢမ်ႇသၢၵ်ႈသေႇ လွင်ႈ ဢၼ် သူ ၸူမ်းသိူဝ်း ၼႂ်း တၢင်းႁဵတ်း တၢင်း သၢင်ႈ ပူႇမွၼ်ႇ သူ ယဝ်ႉ။ ပူႇမွၼ်ႇ သူ ဢဝ် ပရေႃးၽႅတ်ႈ တင်းလၢႆ တၢႆ သေလႄႈ သူ သမ်ႉ တႄႇႁဵတ်း ၶုမ်ပႃႇႁဵဝ်ႈ ပၼ် ဢေႃႈ။- 49ၵွပ်ႈၼႆ လႄႈ ၺၢၼ်ႇ တေႃႇ ၽြႃးပဵၼ်ၸဝ်ႈ လၢတ်ႈ ဝႆႉ ၸမ်ႉ၊ 'ၵဝ် တၵ်း ပွႆႇၸႂ်ႉ ပရေႃးၽႅတ်ႈ ၵဝ်၊ဢိၵ်ႇတင်း တမၢၼ်ႇ ၵဝ် တင်းလၢႆ ၵႂႃႇ ၵႃႈတီႈ ဢၼ် ၶဝ် မီး ၼၼ်ႉ လႄႈ ၶဝ် ၼၼ်ႉ တၵ်း ၼိၵ်ႈၸၢၵ်ႈ တီႈ ၵမ်ႈၽွင်ႈ ဢေႃႈ။ တၵ်း ဢဝ် ၵမ်ႈၽွင်ႈ တၢႆ ဢေႃႈ၊' ဝႃႈ ၼင်ႇ ၼႆ ဝႆႉ ယဝ်ႉ။- 50ပိူဝ်ႈ ၼႆ လႄႈ ၵူၼ်း ၵၢပ်ႈပၢၼ် တေႃႈလဵဝ် ၼႆႉ တၵ်း လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ၊ၵွပ်ႈပိူဝ်ႈ တၢင်း ဢၼ် ဢဝ် ပရေႃးၽႅတ်ႈ တင်းသဵင်ႈတင်းလူင် တၢႆ ၸႃႉၸဵမ် မိူဝ်ႈ ၵမ်ႇၽႃႇ ၸႃႉ တႄႇ၊- 51ဢၼ် ဝႃႈ၊တႄႇ ဢဝ် ဢႃႇပေႇလႃႉ၊တေႃႇထိုင်ႁွတ်ႈ ၸႃႇၶရိ၊ဢၼ် လႆႈ ၶၢမ်ႇ ဢဝ်တၢႆ ၼႂ်း ၵႄႈ ဝူင်ႈၵၢင် ၶဵင်ႇ တၢင်းလူႇ တင်း ထႃႇၼႃႉ တီႈ မူတ်းၸၢင်ႇ ၸိူဝ်း ၼၼ်ႉ ဢေႃႈ။ ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း ၸမ်ႉ၊ၵူၼ်း ၵၢပ်ႈပၢၼ် တေႃႈလဵဝ် ၼႆႉ တၵ်း လႆႈ ၶၢမ်ႇ တၢင်း ဢၼ် ပၼ်တၢမ်ႇ ဢပျတ်ႈ ပုၼ်ႈ လိူတ်ႈ ၶဝ် ဢေႃႈ။ 52"သြႃႇ မေႃ ဢုပတေႇ တြႃး ၶဝ်႟။ သူ မီး ဢႃႉမၢင်ႇၵလႃႇ ဢေႃႈ။ သူ ယိပ်းၵမ် သေႃး ႁိူၼ်း ပိင်ႇၺႃႇ ၼၼ်ႉ ဝႆႉ လႄႈ တူဝ် သူ ၵေႃႈ ဢမ်ႇ ၶဝ်ႈ၊တီႈ ၶဝ် ၸိူဝ်း ဢၼ် ၶႂ်ႈ ၶဝ်ႈ ၼၼ်ႉ ၵေႃႈ သူ ႁႄႉၶႅၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 53မိူဝ်ႈ ဢၼ် ၸဝ်ႈ ယေႇသု၊ဢွၵ်ႇ သေ ၵႃႈတီႈ ၼၼ်ႈ ၵႂႃႇ ၸိုင်၊သြႃႇ မေႃ ၵျၢမ်း ထမ်ႇမႃႉ တင်း ၵူၼ်း ၵိူင်း ၽႃႇရိသႄး၊ၶဝ် ဢုမ်ႇ လွမ်ႈ ၵၼ် မႃး ၸူး တီႈ မၼ်းၸဝ်ႈ သေလႄႈ ဢဝ် တင်း ၵႂၢမ်း ထၢမ် ဢၼ် ႁႃ တၢင်းၽိတ်း ၼမ်ၼႃႇ တိုၵ်းတေႃး တွင်ႈထၢမ် လႄႈ၊- 54ၵျၢမ်ႇ ႁႃ ႁႂ်ႈလႆႈ ဢဝ် ၵႂၢမ်း ဢၼ် မၼ်းၸဝ်ႈ တၵ်း လၢတ်ႈ ၽိတ်း လၢတ်ႈ ပိူင်ႈ ၼၼ်ႉ ဢေႃႈ။
Copyright
Learn More


text:
1ၵမ်း ၼၼ်ႉ၊ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ လႃႇၸရု၊ၵူၼ်းဝၢၼ်ႈ ပေႇထၼိ၊ၼၼ်ႉ၊ပဵၼ် ၶႆႈ ပဵၼ် ၼၢဝ် ယူႇ ဢေႃႈ။ ဝၢၼ်ႈ ပေႇထၼိ၊ၼၼ်ႉ၊ပဵၼ် ဝၢၼ်ႈ ဢၼ် မႃႇထႃႉ၊တင်း ၼွင်ႉယိင်း မၼ်း မႃႇရိ၊ယူႇသဝ်း ၼၼ်ႉ ဢေႃႈ။- 2မႃႇရိ၊ၵေႃႉ ၼႆႉ၊ပဵၼ် မႄႈယိင်း ဢၼ် ဢဝ် ၼမ်ႉမၼ်း ႁွမ် လႃႇ သႂ်ႇ ၼိူဝ် တိၼ် ၸဝ်ႈၽြႃး လႄႈ သမ်ႉ ဢဝ် ၶူၼ်ႁူဝ် မၼ်း ၸဵတ်ႉ ပၼ် ၼၼ်ႉ ဢေႃႈ။ လႃႇၸရု၊ဢၼ် ပဵၼ် ၶႆႈ ပဵၼ် ၼၢဝ် ယူႇ ၼၼ်ႉ ၸမ်ႉ၊ပဵၼ် ပီႈဢၢႆႈ မၼ်း ဢေႃႈ။- 3ၽူႈယိင်း သွင် ၵေႃႉ ပီႈၼွင်ႉ ၼၼ်ႉ ပွႆႇၸႂ်ႉ ၵူၼ်း ၵႂႃႇ မွၵ်ႇလၢတ်ႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈၽြႃး တီႈၶႃႈ၊ၵေႃႉ ဢၼ် ၸဝ်ႈႁဝ်း ႁၵ်ႉ ၼၼ်ႉ၊ပဵၼ် ၶႆႈ ပဵၼ် ၼၢဝ် ယူႇ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 4မိူဝ်ႈ ဢၼ် ၸဝ်ႈ ယေႇသု၊ငိၼ်း ၵႂၢမ်း ၼၼ်ႉ ၸိုင်၊မၼ်းၸဝ်ႈ လၢတ်ႈ လႄႈ ဝႃႈ၊ "တၢင်းၶႆႈ တၢင်း ၼၢဝ် ၼၼ်ႉ ပဵၼ် ဢၼ် ႁႂ်ႈ ထိုင် တီႈ တၢႆ ဢမ်ႇၸႂ်ႈ။ မၼ်း ပဵၼ် ပုၼ်ႈ မုၼ်ၽုင်း ၽြႃးပဵၼ်ၸဝ်ႈ၊ၼင်ႇ ႁိုဝ် မုၼ်ၽုင်း လုၵ်ႈၽြႃးပဵၼ်ၸဝ်ႈ တၵ်း ထၢင်ႇသႃး မႃး ၵွပ်ႈပိူဝ်ႈ တၢင်းၶႆႈ တၢင်း ၼၢဝ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 5ၸဝ်ႈ ယေႇသု၊ႁၵ်ႉ မႃႇထႃႉ၊ဢိၵ်ႇတင်း ၼွင်ႉယိင်း မၼ်း၊ဢိၵ်ႇတင်း လႃႇၸရု၊ၶဝ် ၸိူဝ်း ၼၼ်ႉ ဢေႃႈ။- 6မိူဝ်ႈ ဢၼ် မၼ်းၸဝ်ႈ ငိၼ်း ဝႃႈ၊လႃႇၸရု၊ပဵၼ် ၶႆႈ ပဵၼ် ၼၢဝ် ယူႇ ၼၼ်ႉ ၸိုင်၊မၼ်းၸဝ်ႈ ယင်း သိုပ်ႇ ယူႇ ၵႃႈတီႈ ဢၼ် မၼ်းၸဝ်ႈ မီး ယူႇ ၼၼ်ႉ ထႅင်ႈ သွင် ဝၼ်း ဢေႃႈ။- 7လိုၼ်းၼၼ်ႉ ၸင်ႇ၊မၼ်းၸဝ်ႈ လၢတ်ႈ တီႈ တပႄး မၼ်းၸဝ်ႈ တင်းလၢႆ လႄႈ ဝႃႈ၊ "ႁဝ်း ဢွၼ်ၵၼ် ၶိုၼ်း မိူဝ်း ၵႂႃႇ ၵႃႈတီႈ မိူင်း ယုတႃႉ၊ပုၼ်ႉ တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 8တပႄးၸဝ်ႈ ၸိူဝ်း ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "သြႃႇ ၸဝ်ႈ။ ၵူၼ်းမိူင်း ၼၼ်ႉ ၶဝ် ဢၢင်ႈ တၵ်း ဢဝ် မၢၵ်ႇႁိၼ် ပိုဝ်ႈ သႂ်ႇ ၸဝ်ႈႁဝ်း ယဝ်ႉ လႄႈ၊ၸဝ်ႈႁဝ်း သမ်ႉ တၵ်း ၵႂႃႇ ၵႃႈတီႈ ပုၼ်ႉ ထႅင်ႈ လူးၵွၼ်ႇ ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 9ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၼႂ်း ၸူဝ်ႈ ၵၢင်ဝၼ်း မီး သိပ်း သွင် ၸူဝ်ႈ မွင်း ဢမ်ႇၸႂ်ႈ ႁိုဝ်း။ ပေႃး သေၵေႃႉသေၵူၼ်း ပႆ ၼႂ်း ၶိင်ႇ ၵၢင်ဝၼ်း ၸိုင်၊မၼ်း ဢမ်ႇ ၸၢင်ႈ ၶီႈလိုတ်း၊ပိူဝ်ႈ ဢၼ် မၼ်း ႁၼ် ဢၼ်လႅင်း လေႃးၵႃႉ ၼၼ်ႉ ဢေႃႈ။- 10ပေႃး မၼ်း ပႆ ၼႂ်း ၶိင်ႇ ၵၢင်ၶိုၼ်း ၸိုင်၊မၼ်း ၸၢင်ႈ ၶီႈလိုတ်း၊ပိူဝ်ႈ ဢၼ် မၼ်း ဢမ်ႇ မီး ဢၼ်လႅင်း ၼၼ်ႉ ဢေႃႈ၊" ဝႃႈ ၼင်ႇ ၼႆ သေယဝ်ႉ၊- 11မၼ်းၸဝ်ႈ သိုပ်ႇ လၢတ်ႈ ထႅင်ႈ လႄႈ ဝႃႈ၊ "ၵေႃႉသႄႈ ႁဝ်း လႃႇၸရု၊ၼွၼ်းလပ်း ၵႂႃႇ ယဝ်ႉ။ ၵဝ် တၵ်း ၵႂႃႇ ပူၵ်း မၼ်း ႁႂ်ႈလႆႈ တိုၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12တပႄးၸဝ်ႈ ၸိူဝ်း ၼၼ်ႉ ၵေႃႈ လဝ်ႈလၢတ်ႈ လႄႈ ဝႃႈ၊ "ပေႃး မၼ်း ၼွၼ်းလပ်း ၵႂႃႇ ၸိုင်၊မၼ်း တေ ယူႇ လီ မႃး ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 13ၸဝ်ႈ ယေႇသု၊ၶႂ်ႈဝႃႈ၊လႃႇၸရု၊တၢႆ ယဝ်ႉ လႄႈ၊ၶဝ် သမ်ႉ ထၢင်ႇ ဝႃႈ၊မၼ်းၸဝ်ႈ လၢတ်ႈ လွင်ႈ လႃႇၸရု၊ၼွၼ်းလပ်း ၼၼ်ႉ ဢေႃႈ။- 14ပိူဝ်ႈ ၼႆ လႄႈ ၸဝ်ႈ ယေႇသု၊ၸင်ႇ လၢတ်ႈ လႅင်း လႅင်း တီႈ ၶဝ် လႄႈ ဝႃႈ၊ "လႃႇၸရု၊တၢႆ ယဝ်ႉ။- 15လွင်ႈ ၼင်ႇ ႁိုဝ် သူ တၵ်း လႆႈ ယုမ်ႇမၢတ်ႈ ၸိုင်၊တၢင်း ဢၼ် ၵဝ် ဢမ်ႇ ၵႂႃႇ မီး ယူႇ ၵႃႈတီႈ မၼ်း ၼၼ်ႉ၊ၵဝ် ၸူမ်းသိူဝ်း ပုၼ်ႈ ဢၵျူဝ်း သူ ဢေႃႈ။ မႃး တႃႉ။ ဢွၼ်ၵၼ် ၵႂႃႇ ၵႃႈတီႈ မၼ်း တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 16ထူဝ်းမႃႉ၊ဢၼ် လႆႈ ၸိုဝ်ႈ တိတုမု၊ (ဢၼ် ပွင်ႇဝႃႈ လုၵ်ႈ ၽႃၽႄ) ၼၼ်ႉ လၢတ်ႈ တီႈ တပႄးၸဝ်ႈ ၼင်ႇ ၵၼ် ၵၼ် ၸိူဝ်း ၼၼ်ႉ လႄႈ ဝႃႈ၊ "ႁဝ်း ၵေႃႈ ဢွၼ်ၵၼ် ၸွမ်း ၵႂႃႇ လႄႈ ၶၢမ်ႇတၢႆ လူၺ်ႈ ၵၼ် တင်း မၼ်းၸဝ်ႈ တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 17မိူဝ်ႈ ဢၼ် ၸဝ်ႈ ယေႇသု၊ႁွတ်ႈထိုင် ၵႂႃႇ ၼၼ်ႉ၊မၼ်းၸဝ်ႈ ထူပ်း ႁၼ် လွင်ႈတၢင်း ဢၼ် လႃႇၸရု၊သမ်ႉ ပေႃး လႆ ၶၢမ်ႇ တၢင်း ဢၼ် သၢင်းၵျူဝ်ႇ ဝႆႉ ၵႃႈၼႂ်း ၶုမ်ပႃႇႁဵဝ်ႈ ၼၼ်ႉ မီး သီႇ ဝၼ်း ယဝ်ႉ ဢေႃႈ။- 18ဝၢၼ်ႈ ပေႇထၼိ၊ယၢၼ် ၵၼ် တင်း ဝဵင်း ယေႇရုသလႅမ်ႇ၊သွင် လၵ်း ၸမ် ၸမ် ၵူၺ်း လႄႈ၊- 19ၵူၼ်း မဵဝ်း ၵျူး၊ၶဝ် ၼမ်ၼႃႇ မႃး သူႇ မႃး ၸႂ်း မႃႇထႃႉ၊ဢိၵ်ႇတင်း မႃႇရိ၊ႁႂ်ႈလႆႈ ပၼ် ႁႅင်းၸႂ် ဢၼ် ပီႈဢၢႆႈ ၶဝ် တၢႆ ၵႂႃႇ ၼၼ်ႉ ဢေႃႈ။ 20မိူဝ်ႈ ဢၼ် မႃႇထႃႉ၊ငိၼ်း လွင်ႈ ဢၼ် ၸဝ်ႈ ယေႇသု၊ႁွတ်ႈမႃး ၼၼ်ႉ ၸိုင်၊မၼ်း ၵႂႃႇ ႁပ်ႉ ႁူဝ် တၢင်း ဢေႃႈ။ မႃႇရိ၊ၸမ်ႉ၊ၼင်ႈ ယူႇ ၵႃႈၼႂ်း ႁိူၼ်း ဢေႃႈ။- 21မႃႇထႃႉ၊ၵေႃႈ လဝ်ႈလၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈၽြႃး တီႈၶႃႈ။ သင် ဝႃႈ ၸဝ်ႈႁဝ်း မီး ယူႇ ၵႃႈတီႈ ၼႆႈ ၸိုင်၊ပီႈဢၢႆႈ ၵဝ်ၶႃႈ တေ ဢမ်ႇ လႆႈ တၢႆ ၶႃႈ။- 22ၵူၺ်းၵႃႈ၊တေႃႇ ႁွတ်ႈ မိူဝ်ႈလဵဝ် ၼႆႉ ၵဝ်ၶႃႈ ႁု လွင်ႈ ဢၼ် ၽြႃးပဵၼ်ၸဝ်ႈ တၵ်း ပၼ် ၵႃႈ ၼင်ႇ ဢၼ် ၸဝ်ႈႁဝ်း လဝ်ႈ ယွၼ်း ၼၼ်ႉ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 23ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ပီႈဢၢႆႈ မႂ်း တၵ်း လုၵ်ႉ ၶိုၼ်းလိပ်း ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 24မႃႇထႃႉ၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ်ၶႃႈ ႁု လွင်ႈ ဢၼ် မၼ်း တၵ်း လႆႈ လုၵ်ႉ ၶိုၼ်းလိပ်း မႃး ၼႂ်း ဝၼ်း ၵမ်းလိုၼ်းသုတ်း ဢၼ် ဝႃႈ၊ဝၼ်း ဢၼ် ၵူၼ်းတၢႆ လုၵ်ႉ ၶိုၼ်းလိပ်း ၼၼ်ႉ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 25ၸဝ်ႈ ယေႇသု၊ၸင်ႇ လၢတ်ႈ တီႈ မၼ်း လႄႈ ဝႃႈ၊ "ၵဝ် ပဵၼ် လွင်ႈတၢင်း ဢၼ် လုၵ်ႉ ၵႃႈ တၢင်းတၢႆ ၶိုၼ်းလိပ်း၊ဢိၵ်ႇတင်း လွင်ႈတၢင်း ဢၼ် ဢသၢၵ်ႈလိပ်း ဢေႃႈ။ ၵေႃႉ ဢၼ် ယုမ်ႇမၢတ်ႈ ၵဝ် ၼၼ်ႉ၊ပိၵ်ႉသမ်ႉ တၢႆ ၵႂႃႇ ယဝ်ႉ သေၵေႃႈ တၵ်း လိပ်း ဢေႃႈ။- 26ၶဝ် ၸိူဝ်း ဢၼ် ဢသၢၵ်ႈလိပ်း လႄႈ ယုမ်ႇမၢတ်ႈ ၵဝ် တင်းသဵင်ႈတင်းလူင် ၼၼ်ႉ ၵေႃႈ တၵ်း ၵၢင်းလွတ်ႈ တင်း တၢင်းတၢႆ ယူႇ တႃႇသေႇ ဢမ်ႇထၢတ်ႇ ဢေႃႈ။ ယုမ်ႇ ၵႂၢမ်း ၵဝ် ၼႆႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 27မၼ်း ၶိုၼ်း လၢတ်ႈ လႄႈ ဝႃႈ၊ "ၸႂ်ႈ ၶႃႈ ယဝ်ႉ၊ၸဝ်ႈၽြႃး တီႈၶႃႈ။ ၵဝ်ၶႃႈ ယုမ်ႇ လွင်ႈ ဢၼ် ၸဝ်ႈႁဝ်း ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ ဢၼ် မႃး ၼႂ်း လေႃးၵႃႉ ၼႆႉ ၼၼ်ႉ ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 28ဝၢႆးသေ မႃႇထႃႉ၊လၢတ်ႈ ၸိူဝ်ႉ ၼင်ႇ ၼႆ ယဝ်ႉ ၼၼ်ႉ၊မၼ်း မိူဝ်း ၵႂႃႇ လႄႈ ႁွင်ႉ ဢဝ် ၼွင်ႉယိင်း မၼ်း မႃႇရိ၊တဵတ်ႇတဵတ်ႇ လႄႈ ဝႃႈ၊ "ၸဝ်ႈ သြႃႇ ႁွတ်ႈမႃး ယဝ်ႉ။ မၼ်းၸဝ်ႈ ႁွင်ႉ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 29မႃႇရိ၊ငိၼ်း ၵႂၢမ်း ၼၼ်ႉ လႄႈ၊လုၵ်ႉ ၵႂႃႇ ၶၼ်ၶၼ်ၽႂ်းၽႂ်း ႁႂ်ႈလႆႈ ႁပ်ႉ ႁူဝ် တၢင်း မၼ်းၸဝ်ႈ ဢေႃႈ။- 30မိူဝ်ႈ ယၢမ်း ၼၼ်ႉ ၸဝ်ႈ ယေႇသု၊ယင်း ဢမ်ႇ ပႆႇ ၶဝ်ႈ ဝၢၼ်ႈ မႃး လႄႈ တိုၵ်ႉ မီး ယူႇ ၵႃႈတီႈ ဢၼ် မႃႇထႃႉ၊ႁပ်ႉ ႁူဝ် တၢင်း မၼ်းၸဝ်ႈ ၼၼ်ႉ ဢေႃႈ။- 31မိူဝ်ႈ ဢၼ် ၵူၼ်း မဵဝ်း ၵျူး၊ဢၼ် မီး ယူႇ လူၺ်ႈ ၵၼ် တင်း မႃႇရိ၊ၵႃႈၼႂ်း ႁိူၼ်း ဢၼ် မႃး ပၼ်ႁႅင်း ႁႂ်ႈလႆႈ ပျေႇၸႂ် ၼိမ်ၸႂ် ယူႇ ၸိူဝ်း ၼၼ်ႉ၊ႁၼ် မၼ်း လုၵ်ႉ ၵႂႃႇ ၶၼ်ၶၼ်ၽႂ်းၽႂ်း ၼၼ်ႉ ၸိုင်၊ၶဝ် ၸွမ်း တၢင်းလင် မၼ်း ၵႂႃႇ၊ၵွပ်ႈပိူဝ်ႈ ၶဝ် ထၢင်ႇ မၼ်း ၵႂႃႇ ၵႃႈတီႈ ထမ်ႈ ပႃႇႁဵဝ်ႈ ႁႂ်ႈလႆႈ ႁွင်ႉႁႆႈ ၵႃႈတီႈ ၼၼ်ႈ ဢေႃႈ။ 32မႃႇရိ၊ၵေႃႈ ႁွတ်ႈ ၵႂႃႇ ၵႃႈတီႈ ဢၼ် ၸဝ်ႈ ယေႇသု၊မီး ယူႇ ၼၼ်ႉ လႄႈ ႁၼ် မၼ်းၸဝ်ႈ သေယဝ်ႉ၊ၶုပ်ႉမူပ်ႇ တီႈ ႁိမ်း တိၼ် မၼ်းၸဝ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ပေႃး ၸဝ်ႈႁဝ်း မီး ယူႇ ၵႃႈတီႈ ၼႆႈ ၸိုင်၊ပီႈဢၢႆႈ ၵဝ်ၶႃႈ တေ ဢမ်ႇ လႆႈ တၢႆ ၶႃႈ၊" ဝႃႈ ၼင်ႇ ၼႆ ဢေႃႈ။ 33မိူဝ်ႈ ဢၼ် ၸဝ်ႈ ယေႇသု၊ႁၼ် ၸႃႉၸဵမ် မႃႇရိ၊ဢိၵ်ႇတင်း ၵူၼ်း မဵဝ်း ၵျူး၊ၸိူဝ်း ဢၼ် ၸွမ်း မၼ်း မႃး ၸိူဝ်း ၼၼ်ႉ ႁွင်ႉႁႆႈ ယူႇ ၼၼ်ႉ ၸိုင်၊မၼ်းၸဝ်ႈ ၸႂ်လဵၵ်ႉ ၶေႃးၶူမ် ၼႃႇ လႄႈ၊- 34ၸင်ႇ ထၢမ် ၶဝ် လႄႈ ဝႃႈ၊ "သူ ဢဝ် မၼ်း ၵႂႃႇ သၢင်းၵျူဝ်ႇ ဝႆႉ ၵႃႈတီႈလႂ်၊" ဝႃႈ ၼင်ႇ ၼႆ လႄႈ။ "ၸဝ်ႈၽြႃး တီႈၶႃႈ၊မႃး တူၺ်း သေၵမ်း ၶႃႈ၊" ဝႃႈၼႆ ၶဝ် ၶိုၼ်း လၢတ်ႈ ဢေႃႈ။ 35ၸဝ်ႈ ယေႇသု၊ၵေႃႈ ၼမ်ႉတႃ တူၵ်း ယူႇ ဢေႃႈ။- 36ပိူဝ်ႈ ၼႆ လႄႈ ၵူၼ်း မဵဝ်း ၵျူး၊ၸိူဝ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "တူၺ်း လူး မၼ်းၸဝ်ႈ ႁၵ်ႉ လႃႇၸရု၊ၼႃႇ လူင်လၢင် ဢေႃႈ၊" ဝႃႈ ၼင်ႇ ၼႆ ဢေႃႈ။ 37ၵူၺ်းၵႃႈ၊ၵူၼ်း ၵမ်ႈၽွင်ႈ ယင်း ဝႃႈ၊ "မၼ်း ယင်း ၽုၺ်ႇ မၢၵ်ႇတႃ ၵူၼ်းတႃမွတ်ႇ လႆႈ သေလႄႈ၊ၼင်ႇ ႁိုဝ် လႃႇၸရု၊တၵ်း ဢမ်ႇ တၢႆ ၸိုင်၊မၼ်း ဢမ်ႇ ႁဵတ်း လႆႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 38မိူဝ်ႈ ၼၼ်ႉ၊ၸဝ်ႈ ယေႇသု၊သမ်ႉ ၸႂ်လဵၵ်ႉ ၸႂ်ဢူၼ်ႈ ၼႃႇ လူင်လၢင် လႄႈ ၵႂႃႇၸူး ၵႃႈတီႈ ထမ်ႈ ပႃႇႁဵဝ်ႈ ဢၼ် ဢဝ် မၢၵ်ႇႁိၼ် လူင် ဢိုတ်း ပၢၵ်ႇ မၼ်း ဝႆႉ ၼၼ်ႉ ဢေႃႈ။- 39ၸဝ်ႈ ယေႇသု၊ၸင်ႇ လၢတ်ႈ လႄႈ ဝႃႈ၊ "ၶၢႆႉ မၢၵ်ႇႁိၼ် ၼၼ်ႉ ပႅတ်ႈ တႃႉ၊" ဝႃႈ ၼင်ႇ ၼႆ ဢေႃႈ။ မႃႇထႃႉ၊ၼွင်ႉယိင်း ၵေႃႉ ဢၼ် တၢႆ ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ယၢမ်း ၼႆႉ မၼ်း တေ မဵၼ်တူႇ ၶႃႈ ယဝ်ႉ။ ပေႃး တၢႆ လႆႈ သီႇ ဝၼ်း ယဝ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 40ၸဝ်ႈ ယေႇသု၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "ပေႃး မႂ်း ယုမ်ႇ ၸိုင်၊မႂ်း တေ လႆႈ ႁၼ် မုၼ်ၽုင်း ဢႃႇၼုၽေႃႇ ၽြႃးပဵၼ်ၸဝ်ႈ ဢေႃႈ၊ဝႃႈၼႆ ၵဝ် လၢတ်ႈ မႂ်း ဝႆႉ ယဝ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။- 41မိူဝ်ႈ ၼၼ်ႉ၊ၶဝ် ဢွၼ်ၵၼ် ၶၢႆႉ မၢၵ်ႇႁိၼ် ပႅတ်ႈ ဢေႃႈ။ ၸဝ်ႈ ယေႇသု၊ႁႅၼ် တူၺ်း ၵႃႈၼိူဝ် သေလႄႈ လၢတ်ႈ ဝႃႈ၊ "ပေႃႈၸဝ်ႈ တီႈၶႃႈ။ ပိူဝ်ႈ ဢၼ် ၸဝ်ႈႁဝ်း ထွမ်ႇဢဝ် ၵႂၢမ်း ၶႃႈၸဝ်ႈ လႄႈ ၵျေးၸူး ၸဝ်ႈ ယႂ်ႇ ၼႃႇ တီႈၶႃႈ ဢေႃႈ။- 42ၶႃႈၸဝ်ႈ ႁု လွင်ႈ ဢၼ် ၸဝ်ႈႁဝ်း ထွမ်ႇဢဝ် ၵႂၢမ်း ၶႃႈၸဝ်ႈ တႃႇသေႇ ဢမ်ႇထၢတ်ႇ ၼၼ်ႉ ယူႇ တီႈၶႃႈ ဢေႃႈ။ ၼႂ်းဝႃႈၼၼ် သေၵေႃႈ၊ၶႃႈၸဝ်ႈ ထွၵ်ႈလူၺ်ႈ ဢၵျူဝ်း ၶဝ် ၸိူဝ်း ဢၼ် မီး ယူႇ ၵႃႈတီႈ ၼႆႈ တၵ်း ယုမ်ႇမၢတ်ႈ လွင်ႈ ဢၼ် ၸဝ်ႈႁဝ်း ပွႆႇၸႂ်ႉ ၶႃႈၸဝ်ႈ မႃး ၼၼ်ႉ ၶႃႈၸဝ်ႈ ၸင်ႇ လဝ်ႈလၢတ်ႈ ၸိူဝ်ႉ ၼင်ႇ ၼႆ ၶႃႈ ဢေႃႈ၊" ဝႃႈ ၸိူဝ်ႉ ၼင်ႇ ၼႆ သေယဝ်ႉ၊- 43ဢဝ် တင်း သဵင် ယႂ်ႇ ၼႃႇ ႁွင်ႉ လႄႈ ဝႃႈ၊ "လႃႇၸရု၊႟။ ဢွၵ်ႇ မႃး တႃႉ၊" ဝႃႈ ၼင်ႇ ၼႆ ဢေႃႈ။- 44မိူဝ်ႈ ၼၼ်ႉ၊ၵေႃႉ ဢၼ် တၢႆ ယဝ်ႉ ၼၼ်ႉ၊ဢွၵ်ႇ မႃး လူၺ်ႈ တင်း ၶူဝ်း ၵူၼ်းတၢႆ ဢၼ် ယင်း ပူၵ်ႉႁေႃႇ တိၼ် မိုဝ်း မၼ်း ဝႆႉ၊တင်း ၽႃႈႁူမ်ႇ ၼႃႈ ၵေႃႈ ယင်း ဝဵၼ်း ႁူဝ် မၼ်း ဝႆႉ ယူႇ ၼၼ်ႉ ဢေႃႈ။ ၸဝ်ႈ ယေႇသု၊ၵေႃႈ မီး ဢမိင်ႉ လႄႈ ဝႃႈ၊ "ၵႄႈ ပၼ် မၼ်း သေလႄႈ ပွႆႇ ပၼ် မၼ်း တႃႉ၊" ဝႃႈ ၼင်ႇ ၼႆ ဢေႃႈ။ 45ၵွပ်ႈပိူဝ်ႈ ၼႆ လႄႈ ၼႂ်း ၵူၼ်း မဵဝ်း ၵျူး၊ၸိူဝ်း ဢၼ် မႃး သူႇ မႃး ၸႂ်း မႃႇရိ၊လႄႈ လႆႈ ႁၼ် လွင်ႈတၢင်း ဢၼ် ၸဝ်ႈ ယေႇသု၊ႁဵတ်း ၼၼ်ႉ ယုမ်ႇမၢတ်ႈ မၼ်းၸဝ်ႈ မႃး ၼမ်ၼႃႇ ဢေႃႈ။- 46ၵူၺ်းၵႃႈ၊ၵမ်ႈၽွင်ႈ ၵႂႃႇ ၵႃႈတီႈ ၵူၼ်း ၵိူင်း ၽႃႇရိသႄး၊ၶဝ် လႄႈ မွၵ်ႇလၢတ်ႈ ၼႄ လွင်ႈတၢင်း ဢၼ် ၸဝ်ႈ ယေႇသု၊ႁဵတ်း ၸိူဝ်း ၼၼ်ႉ ဢေႃႈ။- 47မိူဝ်ႈ ၼၼ်ႉ ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ တင်း ယဵၸ်ႈပရေႃးႁဵၵ်ႈ လူင် ၶဝ် ၸၢင်ႈ ဢုပ်ႇၵုမ် တိူင်ႇပၢင်ႇ ၵၼ် တင်း ၶုၼ် လုမ်း လူင် တင်းလၢႆ လႄႈ လၢတ်ႈ ဝႃႈ၊ "ႁဝ်း တေ လႆႈ ႁဵတ်း ၸိူဝ်ႉ ၼင်ႇ ႁိုဝ်။ ၵေႃႉ ၼၼ်ႉ ႁဵတ်း ၼႄ ၼိမိၵ်ႈ လၢၵ်ႈၶၼႃႇ ၼမ်ၼႃႇ ယဝ်ႉ။- 48ပေႃး ႁဝ်း ပွႆႇ မၼ်း ဝႆႉ ၸိူဝ်ႉ ၼင်ႇ ၼႆ ၸိုင်၊ၵူၼ်း ၵူႈ ၵေႃႉ တၵ်း ယုမ်ႇမၢတ်ႈ မၼ်း ဢေႃႈ။ ၶုၼ် ဢႃႇၼႃႇ ၵူၼ်း မဵဝ်း ရူဝ်းမႃႉ၊ၶဝ် ၵေႃႈ တေ မႃး ယႃႉ ၽဵဝ်ႈ ပႅတ်ႈ ထႃႇၼႃႉ တီႈ မူတ်းၸၢင်ႇ ႁဝ်း၊ဢိၵ်ႇတင်း ၵူၼ်း မဵဝ်း ႁဝ်း ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 49ၼႂ်း ၶဝ် ၼၼ်ႉ ၵေႃႉ ၼိုင်ႈ ဢၼ် လႆႈ ၸိုဝ်ႈ ၵႃႇယၽႃႉ၊ဢၼ် ပဵၼ် ၶုၼ် ယဵၸ်ႈပရေႃးႁဵၵ်ႈ ၼႂ်း ပီ ၼၼ်ႉ လၢတ်ႈ လႄႈ ဝႃႈ၊ "သူ ၼႆႉ တိုၼ်း ဢမ်ႇ ႁု သင် လႃးလႃး။- 50လွင်ႈ ဢၼ် ၵူၼ်း ၵေႃႉ ၼိုင်ႈ ၶၢမ်ႇတၢႆ တၢင် ပုၼ်ႈ ၵူၼ်း တင်းလၢႆ ၼၼ်ႉ၊ယဵင်ႈၶႅၼ်း လီ ၼႃႇ သေၵူၼ်း မဵဝ်း ၵႃႈမီး တင်းသဵင်ႈတင်းလူင် လႆႈ လုလႅဝ် ပႅတ်ႈ ပုၼ်ႈ ႁဝ်း ဢေႃႈ ဝႃႈၼႆ သူ ဢမ်ႇ ၶႆႈၸႂ်ထူပ်း ႁိုဝ်း၊" ဝႃႈ ၼင်ႇ ၼႆ ဢေႃႈ။- 51မၼ်း ဝႃႈ ၸိူဝ်ႉ ၼင်ႇ ၼၼ် ၸွမ်းၼင်ႇ ၺၢၼ်ႇ ပိင်ႇၺႃႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ မၼ်း ပဵၼ် ၶုၼ် ယဵၸ်ႈပရေႃးႁဵၵ်ႈ ၼႂ်း ပီ ၼၼ်ႉ လႄႈ ပႃး တင်း ၺၢၼ်ႇ ပရေႃးၽႅတ်ႈ ႁေႃးလၢတ်ႈ လွင်ႈ ၸဝ်ႈ ယေႇသု၊တၵ်း လႆႈ ၶၢမ်ႇတၢႆ ပုၼ်ႈ ၵူၼ်း မဵဝ်း ၼၼ်ႉ၊- 52ဢိၵ်ႇတင်း လွင်ႈ ဢၼ် တၵ်း လႆႈ ၶၢမ်ႇတၢႆ ပုၼ်ႈ ၵူၼ်း မဵဝ်း ၼၼ်ႉ မဵဝ်းလဵဝ် ၵူၺ်းဢမ်ႇၵႃး၊တၵ်း လႆႈ ၶၢမ်ႇတၢႆ ႁႂ်ႈ လုၵ်ႈလၢင်း ၽြႃးပဵၼ်ၸဝ်ႈ ဢၼ် ၽၢတ်ႇၽႄ မီး ၵူႈတီႈၵူႈလႅၼ် လႆႈ ၸုတုမ် ၵၼ် မႃး ဢေႃႈ။ 53တႄႇ ဢဝ် ဝၼ်း ၼၼ်ႉ မႃး၊ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ်၊ၵျၢမ်ႇ ႁႃ ဢဝ် မၼ်းၸဝ်ႈ တၢႆ ဢေႃႈ။- 54ၵွပ်ႈပိူဝ်ႈ ၼႆ လႄႈ ၸဝ်ႈ ယေႇသု၊ဢမ်ႇ ၵႂႃႇ ဢမ်ႇ ပႆ ထၢင်ႇထၢင်ႇသႃးသႃး ၵႃႈၼႂ်း ၵႄႈ ၵူၼ်း မဵဝ်း ၵျူး၊ၶဝ် ယဝ်ႉ လႄႈ ဢွၵ်ႇ သေ ၵႃႈတီႈ ၼၼ်ႈ ၵႂႃႇၸူး တီႈ ဢၼ် ၸမ် ထိူၼ်ႇ ဝဵင်း ဢေႇၽရိမ်ႇ၊ၼၼ်ႉ လႄႈ၊ယူႇ လူၺ်ႈ ၵၼ် တင်း တပႄးၸဝ်ႈ တင်းလၢႆ ဢေႃႈ။ 55ၶၢဝ်း ပွႆး ပသၶႃႇ၊ၵူၼ်း မဵဝ်း ၵျူး၊ၶဝ် ၸမ် မႃး ယဝ်ႉ လႄႈ ၵူၼ်း ၼမ်ၼႃႇ ၼင်ႇ ႁိုဝ် တၵ်း လႆႈ ႁႂ်ႈ တူဝ်ၸဝ်ႈၵဝ်ႇ မူတ်းသႂ် ၸိုင်၊လုၵ်ႉ သေ ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ဢွၼ်ၵၼ် ၶိုၼ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ၸူဝ်ႈ ဢၼ် ဢမ်ႇ ပႆႇ ႁဵတ်း ပွႆး ၼၼ်ႉ ဢေႃႈ။- 56ၶဝ် သွၵ်ႈႁႃ ၸဝ်ႈ ယေႇသု၊ၼႂ်း မိူဝ်ႈ ဢၼ် ၶဝ် တိုၵ်ႉ ၸုၵ်း ယူႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ ၶဝ် ၼင်ႇ ၵၼ် လၢတ်ႈၸႃ တီႈ ၵၼ် လႄႈ ဝႃႈ၊ "သူ ထၢင်ႇ ၸိူဝ်ႉ ၼင်ႇ ႁိုဝ်။ မၼ်း တေ ဢမ်ႇ မႃး ပွႆး ယဝ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။- 57ၵမ်း ၼႆႉ၊ယဵၸ်ႈပရေႃးႁဵၵ်ႈလူင် ၶဝ် တင်း ၵူၼ်း ၵိူင်း ၽႃႇရိသႄး၊တင်းလၢႆ သင်ႇ လၢတ်ႈ ပိုၼ် ၶၢဝ်ႇ ဝႆႉ ဝႃႈ၊ပေႃး သေၵေႃႉသေၵူၼ်း ႁု တီႈ ယူႇ ၸဝ်ႈ ယေႇသု၊ၸိုင်၊ႁႂ်ႈ ၸိၼႄ ပၼ် လႄႈ ၼင်ႇ ႁိုဝ် ၶဝ် တေ လႆႈ တိဢဝ် မၼ်းၸဝ်ႈ ဢေႃႈ။
Copyright
Learn More


text:
1တီႈသုတ်း တီႈ ၵွႆ မၼ်း၊မိူဝ်ႈ ဢၼ် ႁဝ်း ဢမ်ႇ ယိူၼ်ႉ လႆႈ သေ ဢိတ်း ယဝ်ႉ ၼၼ်ႉ၊ႁဝ်း ထၢင်ႇ ဝႃႈ သင် ႁဝ်း ၵိုတ်း ဝႆႉ တီႈ ဝဵင်း ဢႃႇထိၼ်ႇ၊ၵူၺ်း ၸိုင် တေ လီ ဢေႃႈ၊ဝႃႈ ၼင်ႇ ၼႆ ၸင်ႇ၊- 2ႁဝ်း ပွႆႇၸႂ်ႉ သြႃႇ တိမေႃးသေႇ၊ၼွင်ႉၸၢႆး ႁဝ်း ဢၼ် ပဵၼ် ၵူၼ်း ၸႂ်ႉ ၵူၼ်းသွႆ ၽြႃးပဵၼ်ၸဝ်ႈ ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၶရိၸ်ႈ၊ၼၼ်ႉ ၵႂႃႇၸူး တီႈ သူ ႁႂ်ႈလႆႈ ပၼ် ဢဵၼ် ပၼ်ႁႅင်း၊ဢိၵ်ႇတင်း ႁႂ်ႈလႆႈ ၸွႆႈထႅမ် တၢင်းယုမ်ႇမၢတ်ႈ သူ ဢေႃႈ။- 3ပိူဝ်ႈ ၼႆ လႄႈ ၵွပ်ႈပိူဝ်ႈ တုၵ်ႉၶႃႉ တၢင်း ၽၢၼ် ၸိူဝ်း ၼႆႉ လႄႈ သူ ဢမ်ႇ ထုၵ်ႇလီ သုတ်ႉယွမ်း ၵႂႃႇ သေၵေႃႉသေၵူၼ်း။ တုၵ်ႉၶႃႉ တၢင်း ၽၢၼ် ၸိူဝ်ႉ ၼင်ႇ ၼႆ ၼၼ်ႉ ပဵၼ် ဢလူဝ်ႇ ၽြႃးပဵၼ်ၸဝ်ႈ ဝႃႈၼႆ၊သူ ႁု ယူႇ ဢေႃႈ။- 4ၸႃႉၸဵမ် မိူဝ်ႈ ႁဝ်း မီး ယူႇ လူၺ်ႈ ၵၼ် တင်း သူ ၼၼ်ႉ ၵေႃႈ၊ႁဝ်း တၵ်း လႆႈ ဢွၼ်ၵၼ် ၶၢမ်ႇ တုၵ်ႉၶႃႉ တၢင်း ၽၢၼ် ဝႃႈၼႆ၊ႁဝ်း လႆႈ လၢတ်ႈ ဝႆႉ ယဝ်ႉ။ ၸွမ်းၼင်ႇ သူ ႁု ယူႇ ၼၼ်ႉ ပဵၼ် မႃး ၵႃႈ ၼင်ႇ ဢၼ် လၢတ်ႈ ဝႆႉ ယဝ်ႉ ၼၼ်ႉ ဢေႃႈ။- 5ၵွပ်ႈပိူဝ်ႈ လွင်ႈတၢင်း ၼႆႉ လႄႈ ၵဝ် ဢမ်ႇ ယိူၼ်ႉ လႆႈ ယဝ်ႉ ၸင်ႇ ၵဝ် လႆႈ ပွႆႇၸႂ်ႉ သြႃႇ တိမေႃးသေႇ၊ၵႂႃႇ ႁႃ ထၢမ် တူၺ်း တၢင်းယုမ်ႇမၢတ်ႈ သူ၊ပိူဝ်ႈ ဝႃႈ ၵဝ် ၵူဝ် မႃႇၼၢတ်ႈ တၵ်း ၸၢမ်းတူၺ်း ၸူဝ်း ဢဝ် သူ ၵႂႃႇ လႄႈ ၵူဝ် ၵၢၼ် တၢင်းႁဵတ်း ႁဝ်း ၼၼ်ႉ၊ဢမ်ႇ ပွင်ႇလွင်ႈ ၵႃႈသင် ၵႂႃႇ ဢေႃႈ။ 6ၵူၺ်းၵႃႈ၊တေႃႈလဵဝ် ၼႆႉ သြႃႇ တိမေႃးသေႇ၊ပွၵ်ႈ ၶိုၼ်း သေ ၵႃႈတီႈ သူ မႃး လႄႈ မွၵ်ႇလၢတ်ႈ ၶၢဝ်ႇငၢဝ်း ဢၼ် လီဢၢမ်း လူၺ်ႈ လွင်ႈတၢင်း ယုမ်ႇမၢတ်ႈ လႄႈ တၢင်းႁၵ်ႉ ဢၼ် မီး တီႈ သူ၊ဢိၵ်ႇတင်း လွင်ႈတၢင်း ဢၼ် သူ မီး ၸႂ်လီ ၸႂ်ဝၢၼ် ၶုၵ်းၸႂ်လႆႈ ႁဝ်း ယူႇ လႄႈ ၸႂ်ထိုင် ႁဝ်း ယူႇ တႃႇသေႇ ၸိူဝ်ႉ ၼင်ႇ ဢၼ် ႁဝ်း ၸႂ်ထိုင် သူ ၼၼ်ႉ ဢေႃႈ။- 7ၵွပ်ႈပိူဝ်ႈ လွင်ႈတၢင်း ၼႆႉ လႄႈ ပီႈၼွင်ႉ ၶဝ်႟။ ၵႃႈ ဢၼ် ႁဝ်း လႆႈ ၶၢမ်ႇ တုၵ်ႉၶႃႉ လႄႈ ယၢပ်ႇၽိုတ်ႇ ယူႇ တင်းသဵင်ႈတင်းလူင် ၼၼ်ႉ ႁဝ်း လႆႈ သၢၵ်ႈသႃႇ မႃး ၵွပ်ႈပိူဝ်ႈ တၢင်းယုမ်ႇမၢတ်ႈ သူ ၼၼ်ႉ ဢေႃႈ။- 8လွင်ႈ မၼ်း ၸမ်ႉ၊တေႃႈလဵဝ် ၼႆႉ ပေႃး သူ မၼ်ႈၶိူင်ႇ ယူႇ ၼႂ်း ၸဝ်ႈၽြႃး ၸိုင်၊ဢသၢၵ်ႈ ႁဝ်း ၵေႃႈ မီး တၢင်း ဢၼ် ၶျၢမ်းသႃႇ ဢေႃႈ။- 9တေႃႈလဵဝ် ၼႆႉ၊ႁဝ်း လႆႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ပုၼ်ႈ သူ ဢေႃႈ။ ႁဝ်း ယွင်ႈယေႃး တၢင်ႇၵျေးၸူး မၼ်းၸဝ်ႈ ပုၼ်ႈ လွင်ႈ ဢၼ် ႁဝ်း လႆႈ သိူဝ်းပျေႃႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ၵွပ်ႈပိူဝ်ႈ သူ ဢေႃႈ။- 10ႁဝ်း ပႃးၸႂ် ပႃး ၶေႃး သေလႄႈ သူးတွင်း ၵူႈဝၼ်း ၵူႈၶိုၼ်း တႃႇသေႇ ဢမ်ႇထၢတ်ႇ၊ပုၼ်ႈ လွင်ႈ ၼင်ႇ ႁိုဝ် တၵ်း လႆႈ ထူပ်း ႁၼ် သူ၊ဢိၵ်ႇတင်း ႁႂ်ႈလႆႈ ထႅင်ႈ ပၼ်ႁႅင်း တၢင်းယုမ်ႇမၢတ်ႈ သူ ဢေႃႈ။ 11ၶႅၼ်းတေႃႈ ႁႂ်ႈ ၽြႃးပဵၼ်ၸဝ်ႈ ဢၼ် ဝႃႈ၊ပေႃႈ ႁဝ်း ဢိၵ်ႇ တၢင်း ၸဝ်ႈၽြႃး ႁဝ်း ၸဝ်ႈ ယေႇသု၊မႄး သဵၼ်ႈတၢင်း ပုၼ်ႈ ႁဝ်း တၵ်း ၵႂႃႇၸူး သူ ၼၼ်ႉ ဝႆႉ သေၵမ်း လူၺ်ႈ။- 12ႁႂ်ႈ ၽြႃးပဵၼ်ၸဝ်ႈ ထႅင်ႈ ႁႅင်း ပၼ် ၸႂ် မႅတ်ႈတႃႇ ဢၼ် သူ ၼင်ႇ ၵၼ် ၵၼ် ႁၵ်ႉပႅင်း ၵၼ်၊ဢိၵ်ႇတင်း ႁၵ်ႉပႅင်း ပိူၼ်ႈ တင်းသဵင်ႈတင်းလူင် ၼၼ်ႉ ယႂ်ႇ ၽႄ ၼမ် ၵိုၼ်း မႃး မိူၼ် ၸိူဝ်ႉ ၼင်ႇ ဢၼ် ႁဝ်း ႁၵ်ႉ သူ ၼၼ်ႉ သေၵမ်း လူၺ်ႈ။- 13ၼင်ႇ ၼၼ် လႄႈ ႁႂ်ႈ ၽြႃးပဵၼ်ၸဝ်ႈ မႄးၵုမ်း မႄးႁဵတ်း ႁူဝ်ၸႂ် သူ ႁႂ်ႈလႆႈ ၵၢင်းလွတ်ႈ တင်း တီႈ ဢၼ် တၢင်ႇ ဢပျတ်ႈ ၼၼ်ႉ လႄႈ လႆႈ မၼ်ႈၶိူင်ႇ ယူႇ ၵႃႈၼႂ်း ပႃႇရမီႇ တၢင်း ဢၼ် မူတ်းၸၢင်ႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ဢၼ် ဝႃႈ ပေႃႈ ႁဝ်း၊ၼႂ်း မိူဝ်ႈ ဢၼ် ၸဝ်ႈၽြႃး ႁဝ်း ၸဝ်ႈ ယေႇသု၊ၵျွ မႃး လူၺ်ႈ ၵၼ် တင်း ၵူၼ်း မူတ်းၸၢင်ႇ မၼ်းၸဝ်ႈ တင်းသဵင်ႈတင်းလူင် ၼၼ်ႉ သေၵမ်း လူၺ်ႈ။
Copyright
Learn More


text:
1ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ႁဝ်း တေ ဝႃႈ ႁိုဝ်။ ၼင်ႇ ႁိုဝ် ၵျေးၸူး ၸဝ်ႈ တၵ်း ၼမ် ၵိုၼ်း မႃး ၸိုင်၊ႁဝ်း တေ ႁဵတ်း ၽိတ်းပိူင်ႈ ယူႇ တိၵ်းတိၵ်း ဝႃႈၼႆ ႁိုဝ်း။- 2မၼ်း ဢမ်ႇ ပဵၼ် ၸိူဝ်ႉ ၼင်ႇ ၼၼ် လႃးလႃး။ ပေႃး ႁဝ်း ပဵၼ် မိူၼ်ၼင်ႇ ဢၼ် တၢႆ သေ ဢပျတ်ႈ တြႃး ယဝ်ႉ၊တေ ၶိုၼ်း ၵႂႃႇ လိပ်း ယူႇ ၼႂ်း ဢပျတ်ႈ ထႅင်ႈ ၸိူဝ်ႉႁိုဝ်။- 3မိူဝ်ႈ ဢၼ် ႁဝ်း ၶၢမ်ႇ မၢင်ႇၵလႃႇ ပပ်ႉတိၸမ်ႇ ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ လႆႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၼႂ်း တၢင်း ဢၼ် မၼ်းၸဝ်ႈ ၶၢမ်ႇ တၢင်းတၢႆ ၼၼ်ႉ ယဝ်ႉ၊ဝႃႈၼႆ သူ ၸဝ်ႈ ဢမ်ႇ ႁု ႁိုဝ်း။- 4ပိူဝ်ႈ ၼႆ လႄႈ မိူဝ်ႈ ဢၼ် ႁဝ်း ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၼၼ်ႉ ပဵၼ် တၢင်း ဢၼ် ႁဝ်း လႆႈ တၢႆ ၸွမ်း မၼ်းၸဝ်ႈ သေလႄႈ လႆႈ ၽင် ဝႆႉ ၸွမ်း မၼ်းၸဝ်ႈ ယဝ်ႉ ဢေႃႈ။ ၸိူဝ်ႉ ၼင်ႇ ဢၼ် ၸဝ်ႈ ၶရိၸ်ႈ၊လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး ၵွပ်ႈ လူၺ်ႈ မုၼ်ၽုင်း ပေႃႈၸဝ်ႈ ၼၼ်ႉ ႁဝ်း ၵေႃႈ တၵ်း လႆႈ လုၵ်ႉ ၶိုၼ်ႈ မႃး ပႆ ၼႂ်း သဵၼ်ႈတၢင်း ဢၼ် မီး ဢသၢၵ်ႈ မႂ်ႇ မႂ်ႇ ဢေႃႈ။ 5ၼႄး ၼိုင်ႈ ၸမ်ႉ၊ပေႃး ႁဝ်း လႆႈ ၽင် ဝႆႉ ႁူမ်ႈ လူၺ်ႈ မၼ်းၸဝ်ႈ ၼႂ်း တၢင်းတၢႆ ၼၼ်ႉ ၸိုင်၊ႁဝ်း တၵ်း လႆႈ ႁူမ်ႈ လူၺ်ႈ ၵၼ် တင်း မၼ်းၸဝ်ႈ ၼႂ်း တၢင်း ဢၼ် လုၵ်ႉ ၶိုၼ်းလိပ်း ၼၼ်ႉ ဢေႃႈ။- 6လိူဝ် သေ ၼၼ်ႉ ႁဝ်း ႁု လွင်ႈ ဢၼ် ၵူၼ်း ၵဝ်ႇ ႁဝ်း ၼႆႉ လႆႈ ၶၢမ်ႇ ဢဝ် တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း လူၺ်ႈ ၵၼ် တင်း ၸဝ်ႈ ၶရိၸ်ႈ၊ပုၼ်ႈ လွင်ႈ ၼင်ႇ ႁိုဝ် တၵ်း လႆႈ ယႃႉ လု ယႃႉလႅဝ် ပႅတ်ႈ ဢႃႇၼႃႇ ဢပျတ်ႈ တြႃး ႁႂ်ႈ ႁဝ်း လႆႈ လွတ်ႈ သေ ၵႃႈတီႈ တၢင်း ဢၼ် ပဵၼ် ၶႃႈ ဢပျတ်ႈ တြႃး ၼၼ်ႉ ဢေႃႈ။- 7လွင်ႈ မၼ်း ၸမ်ႉ၊ၵူၼ်းတၢႆ ၼၼ်ႉ လႆႈ လွတ်ႈ သေ ၵႃႈတီႈ ဢႃႇၼႃႇ ဢပျတ်ႈ တြႃး ယဝ်ႉ ဢေႃႈ။- 8ပေႃး ႁဝ်း တၢႆ လူၺ်ႈ ၸဝ်ႈ ၶရိၸ်ႈ၊ၸိုင်၊ႁဝ်း ယုမ်ႇ လွင်ႈ ဢၼ် ႁဝ်း ၵေႃႈ တၵ်း တေ လႆႈ လုၵ်ႉ ၶိုၼ်းလိပ်း မီး ဢသၢၵ်ႈ မႂ်ႇ လူၺ်ႈ မၼ်းၸဝ်ႈ ဢေႃႈ။- 9လွင်ႈ မၼ်း ၸမ်ႉ၊ႁဝ်း ႁု လွင်ႈ ဢၼ် ၸဝ်ႈ ၶရိၸ်ႈ၊လႆႈ လုၵ်ႉ ၵႃႈ တၢင်းတၢႆ ၶိုၼ်းလိပ်း မီး ဢသၢၵ်ႈ မႂ်ႇ လႄႈ တၵ်း တေ ဢမ်ႇ ၶိုၼ်း တၢႆ ထႅင်ႈ သေပွၵ်ႈ ဢမ်ႇၵႃး၊တြႃး တၢင်းတၢႆ ဢမ်ႇ လႆႈ မီး ဢႃႇၼႃႇ ၵႃႈၼိူဝ် မၼ်းၸဝ်ႈ ယဝ်ႉ ဢေႃႈ။- 10တၢင်းတၢႆ ဢၼ် မၼ်းၸဝ်ႈ ၶၢမ်ႇတၢႆ ၵႂႃႇ ၼၼ်ႉ ပဵၼ် တၢင်း ဢၼ် တၢႆ ပုၼ်ႈတႃႇ ဢပျတ်ႈ တြႃး ဢေႃႈ။ တၢႆ ပွၵ်ႈလဵဝ် ၵူၺ်း လႄႈ ဢသၢၵ်ႈ ဢၼ် မၼ်းၸဝ်ႈ လိပ်း ယူႇ မိူဝ်ႈလဵဝ် ၼႆႉ ပဵၼ် ဢသၢၵ်ႈ ဢၼ် လိပ်း ယူႇ မႂ်ႇ မႂ်ႇ ပုၼ်ႈတႃႇ ၽြႃးပဵၼ်ၸဝ်ႈ ဢေႃႈ။- 11ပိူင်လဵဝ် ၵၼ် သူ ၵေႃႈ လူဝ်ႇ မၢတ်ႈ တူဝ်ၸဝ်ႈၵဝ်ႇ ပဵၼ် ၵူၼ်းတၢႆ ပုၼ်ႈတႃႇ ဢပျတ်ႈ တြႃး ယဝ်ႉ လႄႈ လႆႈ ပဵၼ် ၵူၼ်း လိပ်း မီး ဢသၢၵ်ႈ မႂ်ႇ ၼႂ်း ၸဝ်ႈ ယေႇသု ၶရိၸ်ႈ၊ပုၼ်ႈတႃႇ ၽြႃးပဵၼ်ၸဝ်ႈ ယဝ်ႉ ဢေႃႈ။ 12ပိူဝ်ႈ ၼႆ လႄႈ ယႃႇပေ ပၼ် ဢၶႂၢင်ႉ ဢၼ် ဢပျတ်ႈ တြႃး လႆႈ ဢုပ်ႉပိူင်ႇ တူဝ် ၶၼ်ႇထႃႇ သူ။ ယႃႇပေ ၸွမ်း ဢလူဝ်ႇ ၸႂ် ၵိလေႇသႃႇ တူဝ်ၵႃႇယႃႉ သူ ဢၼ် ၸၢင်ႈ လုလႅဝ် ၼၼ်ႉ။- 13ယႃႇပေ ဢဝ် ဢၢင်ႇၵႃႇ တူဝ် သူ သေ ၸိူဝ်ႉ သေ ပိူင် ဢၢပ်ႈပၼ် ၵႃႈတီႈ ဢပျတ်ႈ တြႃး ႁႂ်ႈလႆႈ ပဵၼ် ၶိူင်ႈ ၸႂ်ႉ ၶိူင်ႈ ႁဵတ်း တၢင်း ဢၼ် ႁၢႆႉမိူၵ်ႈ ဢမ်ႇတြႃး ၼၼ်ႉ။ ဢဝ် တူဝ် သူ ဢၢပ်ႈပၼ် ၵႃႈတီႈ ၽြႃးပဵၼ်ၸဝ်ႈ မိူၼ် ၸိူဝ်ႉ ၼင်ႇ ၵူၼ်း ဢၼ် လႆႈ လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မီး ဢသၢၵ်ႈ မႂ်ႇ မႃး ၼၼ်ႉ တႃႉ။ ႁႂ်ႈ ဢၢင်ႇၵႃႇ တူဝ် သူ လႆႈ ပဵၼ် ၶိူင်ႈ ၸႂ်ႉ ၶိူင်ႈ ႁဵတ်း တၢင်း ဢၼ် သိုဝ်ႈတေႃႇ တႃႉ။- 14ပိူဝ်ႈ ဢၼ် သူ ဢမ်ႇ ယူႇ တႂ်ႈ ဢႃႇၼႃႇ ပိင်းၺၢပ်ႈတြႃး ၸဝ်ႈ ယဝ်ႉ၊မီး ယူႇ တႂ်ႈ ၵျေးၸူး တြႃး ၸဝ်ႈ ယဝ်ႉ ၼၼ်ႉ လႄႈ သူ ဢမ်ႇ လူဝ်ႇ မီး တႂ်ႈ ဢႃႇၼႃႇ ဢပျတ်ႈ တြႃး ယဝ်ႉ ဢေႃႈ။ 15ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ႁဝ်း တေ ဝႃႈ ႁိုဝ်။ ၵွပ်ႈပိူဝ်ႈ ႁဝ်း ဢမ်ႇ ယူႇ တႂ်ႈ ပိင်းၺၢပ်ႈတြႃး ၸဝ်ႈ ယဝ်ႉ၊ယူႇ တႂ်ႈ ၵျေးၸူး တြႃး ၸဝ်ႈ ၼၼ်ႉ လႄႈ ႁဝ်း တၵ်း တေ ႁဵတ်း ၽိတ်းပိူင်ႈ ယူႇ ႁိုဝ်း။ မၼ်း ဢမ်ႇ ပဵၼ် ၸိူဝ်ႉ ၼင်ႇ ၼၼ်။- 16ပေႃး သူ ဢၢပ်ႈ တူဝ်ၸဝ်ႈၵဝ်ႇ ႁႂ်ႈလႆႈ ပဵၼ် ၶႃႈ ဢၼ် ထွမ်ႇ ၵႂၢမ်း တီႈ သေၵေႃႉၵေႃႉ ၸိုင်၊သူ ၶဝ်ႈ ပဵၼ် ၶႃႈ ၵႃႈတီႈ ၸဝ်ႈ ၼၼ်ႉ ယဝ်ႉ၊ဝႃႈၼႆ သူ ဢမ်ႇ ႁု ႁိုဝ်း။ ပေႃး ပဵၼ် ၶႃႈ ဢပျတ်ႈ တြႃး ၸိုင်၊တေ လႆႈ ႁွတ်ႈထိုင် တၢင်းတၢႆ လႄႈ ပေႃး ပဵၼ် ၶႃႈ ဢၼ် ထွမ်ႇဢဝ် ၵႂၢမ်း ၸဝ်ႈၽြႃး ၸိုင်၊တေ လႆႈ ပဵၼ် ၵူၼ်း သိုဝ်ႈတေႃႇ ဢေႃႈ။- 17ပိၵ်ႉသမ်ႉ သူ ယၢမ်ႈ ပဵၼ် ၶႃႈ ဢပျတ်ႈ တြႃး သေၵေႃႈ ပိူဝ်ႈ ဢၼ် သူ ပႃးၸႂ် ပႃး ၶေႃး ထွမ်ႇဢဝ် ၵႂၢမ်း ၸဝ်ႈၽြႃး ဢၼ် သူ လႆႈ သွၼ် ဢဝ် ၼၼ်ႉ လႄႈ ၵျေးၸူး ၽြႃးပဵၼ်ၸဝ်ႈ ယႂ်ႇ ၼႃႇ ဢေႃႈ။- 18ပိူဝ်ႈ ဢၼ် သူ လႆႈ ၶၢမ်ႇ ဢဝ် တၢင်း ဢၼ် ပွႆႇလွတ်ႈ ၶႂၢင်း ပၼ် ဢပျတ်ႈ သေယဝ်ႉ၊လႆႈ ပဵၼ် ၶႃႈ တြႃး တၢင်း ဢၼ် သိုဝ်ႈတေႃႇ ယဝ်ႉ ဢေႃႈ။- 19ၸွမ်း လူၺ်ႈ ၺၢၼ်ႇ တူဝ်ၵႃႇယႃႉ သူ ၵႄႇ ၼႃႇ ၼၼ်ႉ ၵဝ် လႆႈ ဢဝ် ၵႂၢမ်း ငၢႆႈ ငၢႆႈ လၢတ်ႈ ၸွမ်း သၽေႃး ၵူၼ်း ဢေႃႈ။ ၸိူဝ်ႉ ၼင်ႇ ဢၼ် သူ ယၢမ်ႈ ဢဝ် ဢၢင်ႇၵႃႇ တူဝ် သူ ဢၢပ်ႈ ႁႂ်ႈလႆႈ ပဵၼ် ၶႃႈ ၵႃႈတီႈ တြႃး တၢင်း ဢၼ် ၵူဝ်ႈၵိူၵ်ႇ ထိုင် ပဵၼ် ၵူၼ်းႁၢႆႉမိူၵ်ႈ ၼၼ်ႉ မိူဝ်ႈလဵဝ် ၼႆႉ ဢွၼ်ၵၼ် ဢဝ် တူဝ်ၵႃႇယႃႉ သူ ဢၢပ်ႈ ႁႂ်ႈလႆႈ ပဵၼ် ၶႃႈ ၵႃႈတီႈ တြႃး တၢင်း ဢၼ် သိုဝ်ႈတေႃႇ လႄႈ ပဵၼ် ၵူၼ်း မူတ်းၸၢင်ႇ တႃႉ။ 20ၼႂ်း ၶိင်ႇ မိူဝ်ႈ ဢၼ် သူ ပဵၼ် ၶႃႈ ဢပျတ်ႈ တြႃး ယူႇ ၼၼ်ႉ ၸိုင်၊သူ ၵၢင်းလွတ်ႈ သေ တြႃး တၢင်း ဢၼ် သိုဝ်ႈတေႃႇ ဢေႃႈ။- 21ၵွပ်ႈပိူဝ်ႈ ဢၼ် သူ ၵမ်ၵျၢင်ႉ တၢင်းၵမ် တၢင်းၵျၢင်ႉ ဢၼ် သူ လီဢၢႆ ပိူၼ်ႈ တေႃႈလဵဝ် ၼႆႉ ၼၼ်ႉ သူ လႆႈ ဢၵျူဝ်း ၵႃႈသင်။ တီႈသုတ်း တၢင်းၵမ် တၢင်းၵျၢင်ႉ ၸိူဝ်ႉ ၼင်ႇ ၼၼ် ၼၼ်ႉ ပဵၼ် တၢင်းတၢႆ ဢေႃႈ။- 22ၵူၺ်းၵႃႈ၊တေႃႈလဵဝ် ၼႆႉ သူ လႆႈ ဢၶႂၢင်ႉ ဢၼ် ပွႆႇလွတ်ႈ သေ ၵႃႈတီႈ ဢပျတ်ႈ တြႃး ယဝ်ႉ လႄႈ လႆႈ ၶဝ်ႈ ပဵၼ် ၶႃႈ ၽြႃးပဵၼ်ၸဝ်ႈ ယဝ်ႉ သေယဝ်ႉ၊လႆႈ ဢၵျူဝ်း ဢၼ် ပဵၼ် ၵူၼ်း မူတ်းၸၢင်ႇ လႄႈ တီႈသုတ်း မၼ်း လႆႈ ထႃႇဝရႃႉ ဢသၢၵ်ႈ ဢေႃႈ။- 23လွင်ႈ မၼ်း ၸမ်ႉ၊ၵႃႈၶၼ် ဢပျတ်ႈ ပဵၼ် တၢင်းတၢႆ ဢေႃႈ။ ၵူၺ်းၵႃႈ၊သု ၵျေးၸူး ၽြႃးပဵၼ်ၸဝ်ႈ ဢၼ် ဢမ်ႇ ဢဝ် ၵႃႈ ဢဝ် ၶၼ် ပၼ် ၼၼ်ႉ ၸမ်ႉ၊ပဵၼ် ဢသၢၵ်ႈ ထႃႇဝရႃႉ ၼႂ်း ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ဢေႃႈ။
Copyright
Learn More


text:
1လုၵ်ႈလၢင်း ဢၼ် ၵဝ် ႁၵ်ႉ ၶဝ်႟။ ၼင်ႇ ႁိုဝ် သူ တၵ်း ဢမ်ႇ ႁဵတ်း ဢပျတ်ႈ မႅၼ်ႈ ၸိုင်၊ၵဝ် တႅမ်ႈ လွင်ႈတၢင်း ၸိူဝ်း ၼႆႉ ပၼ် ၵႂႃႇ တီႈ သူ ဢေႃႈ။ ၼႂ်းဝႃႈၼၼ် သေၵေႃႈ ပေႃး သေၵေႃႉသေၵူၼ်း ႁဵတ်း ဢပျတ်ႈ ၸိုင်၊ႁဝ်း မီး ၸဝ်ႈ ဝူင်ႈၵၢင် ပႃး ၼိုင်ႈ ဢၼ် ပဵၼ် ၸဝ်ႈ ယေႇသု ၶရိၸ်ႈ၊ၸဝ်ႈ ဢၼ် သိုဝ်ႈတေႃႇ လႄႈ လဝ်ႈ ယွၼ်း တီႈ ပေႃႈၸဝ်ႈ ပုၼ်ႈ ႁဝ်း ဢေႃႈ။- 2ၸဝ်ႈ ၶရိၸ်ႈ၊ၼၼ်ႉ ပဵၼ် ၽူႈ ဢၼ် ပွႆႇလွတ်ႈ ဢပျတ်ႈ ႁဝ်း ၵူၺ်းဢမ်ႇၵႃး၊ပွႆႇလွတ်ႈ ပႃး ၸဵမ် ဢပျတ်ႈ ၵူၼ်းလေႃးၵီႇ တင်းသဵင်ႈတင်းလူင် ဢေႃႈ။ 3ၵွပ်ႈပိူဝ်ႈ လွင်ႈတၢင်း ၼႆႉ လႄႈ ပေႃး ႁဝ်း ၵမ်ၵျၢင်ႉ ၸွမ်း ပိင်းၺၢပ်ႈတြႃး ၸဝ်ႈ ၸိုင်၊လွင်ႈ ဢၼ် ႁဝ်း ႁုၸၵ်း မၼ်းၸဝ်ႈ ၼၼ်ႉ ႁဝ်း တၵ်း လႆႈ ႁု တႄႉ ဢေႃႈ။- 4ၵေႃႉ ဢၼ် လၢတ်ႈ ဝႃႈ၊ "ၵဝ် ႁုၸၵ်း ၸဝ်ႈ ၼၼ်ႉ ဢေႃႈ" ဝႃႈၼႆ သေလႄႈ ဢမ်ႇ ၵမ်ၵျၢင်ႉ ၸွမ်း ပိင်းၺၢပ်ႈတြႃး ၸဝ်ႈ လႄႈ ယူႇ ၸိုင်၊မၼ်း ပဵၼ် ၵူၼ်း ပႅတ်ႉ ၵူၼ်း လႅၼ် လႄႈ သဵတ်ႈၸႃႇ တြႃး ဢမ်ႇ မီး ၵႃႈၼႂ်း မၼ်း ဢေႃႈ။- 5ၵေႃႉ ဢၼ် ပႂ်ႉၵမ် ပႂ်ႉ ၸွမ်း တြႃး ၸဝ်ႈ ၼၼ်ႉ ၸမ်ႉ၊ပဵၼ် ၵေႃႉ ဢၼ် ပျေႉၸုမ်ႇ တင်း တၢင်းႁၵ်ႉ မႅတ်ႈတႃႇ ၽြႃးပဵၼ်ၸဝ်ႈ ၸႂ်ႈ တႄႉ ဢေႃႈ။ ၵွပ်ႈပိူဝ်ႈ ၸိူဝ်ႉ ၼင်ႇ ၼၼ် လႄႈ ႁဝ်း ႁု လွင်ႈ ဢၼ် ႁဝ်း မီး ၼႂ်း မၼ်းၸဝ်ႈ ၼၼ်ႉ ဢေႃႈ။- 6ၵေႃႉ ဢၼ် ဝႃႈ၊ "ၵဝ် တႄႇ ယူႇ ၼႂ်း မၼ်းၸဝ်ႈ ၼၼ်ႉ ဢေႃႈ" ဝႃႈၼႆ ၼၼ်ႉ တၵ်း လႆႈ ၵမ်ၵျၢင်ႉ ၸွမ်း ၵႃႈ ၼင်ႇ ဢၼ် ၸဝ်ႈ ယေႇသု ၶရိၸ်ႈ၊ၵမ်ၵျၢင်ႉ ၼၼ်ႉ ဢေႃႈ။ 7ၵေႃႉ ဢၼ် ၵဝ် ႁၵ်ႉ ၶဝ်႟။ ပိင်းၺၢပ်ႈ ဢၼ် ၵဝ် တႅမ်ႈ ပၼ် ၵႂႃႇ တီႈ သူ ၼႆႉ ပဵၼ် ပိင်းၺၢပ်ႈ ဢၼ် မႂ်ႇ ဢမ်ႇၸႂ်ႈ။ ပဵၼ် ပိင်းၺၢပ်ႈ ၵဝ်ႇ ဢၼ် မီး ဝႆႉ တီႈ သူ ၸဵမ်မိူဝ်ႈ ႁူဝ်ပိုင်း ၼၼ်ႉ ဢေႃႈ။ ပိင်းၺၢပ်ႈ ၵဝ်ႇ ၼႆႉ ပဵၼ် တြႃး သဵင် ၶၢဝ်ႇ ဢၼ် သူ ယၢမ်ႈ လႆႈ ငိၼ်း ၼၼ်ႉ ဢေႃႈ။- 8ၼႂ်းဝႃႈၼၼ် သေၵေႃႈ၊ပိင်းၺၢပ်ႈ ဢၼ် ၵဝ် တႅမ်ႈလိၵ်ႈ ပၼ် ၵႂႃႇ တီႈ သူ တေႃႈလဵဝ် ၼႆႉ၊ပဵၼ် ပိင်းၺၢပ်ႈ မႂ်ႇ၊ၵွပ်ႈပိူဝ်ႈ ပဵၼ် ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ ၼႂ်း မၼ်းၸဝ်ႈ၊ဢိၵ်ႇတင်း ၵႃႈၼႂ်း သူ ဢေႃႈ။ လွင်ႈ မၼ်း ၸမ်ႉ၊ဢၼ် လပ်းသိင်ႇ ႁၢႆ ၵႂႃႇ ယဝ်ႉ လႄႈ ဢၼ် လႅင်း ၸႅတ်ႈ ၸႅတ်ႈ ၼၼ်ႉ ႁိူဝ်ႈလႅင်း မႃး ဢေႃႈ။ 9ၵေႃႉ ဢၼ် ဝႃႈ၊ "ၵဝ် မီး ၼႂ်း ဢၼ် လႅင်း ဢေႃႈ" ဝႃႈၼႆ လႄႈ သမ်ႉ ၸင်း ပီႈၼွင်ႉ မၼ်း ၼၼ်ႉ ၸမ်ႉ၊မၼ်း ယင်း မီး ယူႇ ၵႃႈၼႂ်း လပ်းသိင်ႇ ႁၢၼ်ႉ တေႃႇ မိူဝ်ႈလဵဝ် ဢေႃႈ။- 10ၵေႃႉ ဢၼ် ႁၵ်ႉ ပီႈၼွင်ႉ မၼ်း ၼၼ်ႉ ၸမ်ႉ၊မၼ်း မီး ယူႇ ၵႃႈၼႂ်း ဢၼ် လႅင်း ဢေႃႈ။ ၼႂ်း မၼ်း ၼၼ်ႉ၊လွင်ႈတၢင်း ဢၼ် ၸၢင်ႈ ႁဵတ်း ႁႂ်ႈ ၶီႈလိုတ်း လႄႈ လူမ်ႉ ၼႂ်း ဢပျတ်ႈ ၼၼ်ႉ ဢမ်ႇ မီး။- 11ၵေႃႉ ဢၼ် ၸင်း ပီႈၼွင်ႉ မၼ်း ၼၼ်ႉ ၸမ်ႉ၊မီး ယူႇ ၼႂ်း လပ်းသိင်ႇ လႄႈ ၵမ်ၵျၢင်ႉ ၼႂ်း ဢၼ် လပ်းသိင်ႇ သေယဝ်ႉ၊ယင်း ဢမ်ႇ ႁု တၢင်း ဢၼ် မၼ်း ၵႂႃႇ တီႈ လႂ် ယူႇ၊ၵွပ်ႈပိူဝ်ႈ ဢၼ် လပ်းသိင်ႇ ႁဵတ်း ႁႂ်ႈ မၢၵ်ႇတႃ မၼ်း ဢမ်ႇ ႁၼ် လႆႈ ၼၼ်ႉ ဢေႃႈ။ 12လုၵ်ႈလၢင်း ၶဝ်႟။ ၵဝ် တႅမ်ႈလိၵ်ႈ ပၼ် ၵႂႃႇ တီႈ သူ ၵွပ်ႈပိူဝ်ႈ ဢပျတ်ႈ သူ လႆႈ ပွႆႇလွတ်ႈ ပၼ် ၵွပ်ႈ လူၺ်ႈ ၼႃႇမႃႉ ၸိုဝ်ႈသဵင် ၸဝ်ႈ ၶရိၸ်ႈ၊ၼၼ်ႉ ဢေႃႈ။- 13ပေႃႈ ၶဝ်႟။ ၵဝ် တႅမ်ႈလိၵ်ႈ ပၼ် ၵႂႃႇ တီႈ သူ ၵွပ်ႈပိူဝ်ႈ သူ ႁုၸၵ်း မၼ်းၸဝ်ႈ ဢၼ် မီး ယူႇ ၸဵမ်မိူဝ်ႈ ႁူဝ်ပိုင်း ၼၼ်ႉ ဢေႃႈ။ ၽူႈမၢဝ်ႇ ၶဝ်႟။ ၵဝ် တႅမ်ႈလိၵ်ႈ ပၼ် ၵႂႃႇ တီႇ သူ ၵွပ်ႈပိူဝ်ႈ သူ ပႄႉၼႅင်ႇ ၶုၼ်ၽီႁၢႆႉ ၼၼ်ႉ ဢေႃႈ။ 14လုၵ်ႈဢွၼ်ႇ ၶဝ်႟။ ၵဝ် တႅမ်ႈလိၵ်ႈ ပၼ် ၵႂႃႇ တီႈ သူ ၵွပ်ႈပိူဝ်ႈ သူ ႁုၸၵ်း ပေႃႈၸဝ်ႈ ၼၼ်ႉ ဢေႃႈ။ ပေႃႈ ၶဝ်႟။ ၵဝ် တႅမ်ႈလိၵ်ႈ ပၼ် ၵႂႃႇ တီႈ သူ ၵွပ်ႈပိူဝ်ႈ သူ ႁုၸၵ်း မၼ်းၸဝ်ႈ ဢၼ် မီး ယူႇ ၸဵမ်မိူဝ်ႈ ႁူဝ်ပိုင်း ၼၼ်ႉ ဢေႃႈ။ ၽူႈမၢဝ်ႇ ၶဝ်႟။ ၵဝ် တႅမ်ႈလိၵ်ႈ ပၼ် တီႈ သူ ၵႂႃႇ၊ၵွပ်ႈပိူဝ်ႈ သူ မီး ဢဵၼ် မီး ႁႅင်း၊ၼုၵ်ႈၵပၢတ်ႈ တြႃး ၽြႃးပဵၼ်ၸဝ်ႈ မီး ယူႇ ၵႃႈၼႂ်း သူ လႄႈ သူ ပႄႉၼႅင်ႇ ၶုၼ်ၽီႁၢႆႉ ၼၼ်ႉ လႆႈ ဢေႃႈ။ 15ယႃႇပေ ႁၵ်ႉပႅင်း လေႃးၵႃႉ ၼႆႉ၊ဢိၵ်ႇတင်း ၶိူင်ႈပိူင် ဢၼ် မီး ၼႂ်း မၼ်း ၼၼ်ႉ။ ပေႃး သေၵေႃႉသေၵူၼ်း ႁၵ်ႉပႅင်း လေႃးၵႃႉ ၼႆႉ ၸိုင်၊တၢင်း ဢၼ် ႁၵ်ႉ ပေႃႈၸဝ်ႈ ၼၼ်ႉ ဢမ်ႇ မီး ၵႃႈၼႂ်း မၼ်း ဢေႃႈ။- 16လွင်ႈ မၼ်း ၸမ်ႉ၊ၶိူင်ႈပိူင် ဢၼ် မီး ၵႃႈၼႂ်း လေႃးၵႃႉ ၼႆႉ တင်းသဵင်ႈတင်းလူင် ဢၼ် ဝႃႈ၊တၢင်း ဢၼ် ၼိူဝ်ႉလိူတ်ႈ ၸပ်းၸွႆး၊တၢင်း ဢၼ် မၢၵ်ႇတႃ ၸပ်းၸွႆး၊တၢင်း ဢၼ် ႁူဝ်ၸႂ်ၽႅၼ်သုင် လူၺ်ႈ ၸေးၸိမ်ႇ ၶူဝ်းၶွင် ၸိူဝ်း ၼႆႉ၊ပဵၼ် မႃး ၵႃႈတီႈ ပေႃႈၸဝ်ႈ ဢမ်ႇၸႂ်ႈ၊ပဵၼ် မႃး ၵႃႈတီႈ လေႃးၵႃႉ ၼႆႉ ဢေႃႈ။- 17လေႃးၵႃႉ ဢိၵ်ႇတင်း တၢင်း ဢၼ် ၸပ်းၸွႆး ၼႂ်း လေႃးၵႃႉ ၼႆႉ ၼၼ်ႉ၊လပ်ႉ ႁၢႆ ပူၼ်ႉ ၵႂႃႇ ဢေႃႈ။ ၵေႃႉ ဢၼ် ၵမ်ၵျၢင်ႉ ၸွမ်း ဢလူဝ်ႇ ၽြႃးပဵၼ်ၸဝ်ႈ ၸမ်ႉ၊ဢသၢၵ်ႈလိပ်း ယူႇ ၼိၵ်ႈၸႃႉ ထႃႇဝရႃႉ ဢေႃႈ။ 18လုၵ်ႈလၢင်း ၶဝ်႟။ ၶိင်ႇ ယၢမ်း မိူဝ်ႈလဵဝ် ၼႆႉ ပဵၼ် ၶိင်ႇ လိုၼ်းလင် သုတ်း ဢေႃႈ။ ၸွမ်းၼင်ႇ ဢၼ် သူ လႆႈ ငိၼ်း ဝႃႈ၊ရၢၼ်ႇသူႇ ၸဝ်ႈ ၶရိၸ်ႈ၊ဢၼ် ဝႃႈ၊ဢၼ်ႇတိ ၶရိၸ်ႈ၊ တၵ်း ပေႃႇမႃး ၼၼ်ႉ၊တေႃႈလဵဝ် ၼႆႉ ရၢၼ်ႇသူႇ ၸဝ်ႈ ၶရိၸ်ႈ၊မီး မႃး ၼမ်ၼႃႇ ယဝ်ႉ။ ပိူဝ်ႈ ၼႆ လႄႈ ႁဝ်း ႁု လွင်ႈ ဢၼ် ၶိင်ႇ ယၢမ်း မိူဝ်ႈလဵဝ် ၼႆႉ ပဵၼ် ၶိင်ႇ လိုၼ်းလင် သုတ်း ဢေႃႈ။- 19ၶဝ် ၸိူဝ်း ၼၼ်ႉ တိုၼ်း ဢမ်ႇၸႂ်ႈ ၵူၼ်း ႁဝ်း လႄႈ ၶဝ် ၸၢင်ႈ ဢွၵ်ႇ သေ ၵႃႈၼႂ်း ႁဝ်း ၵႂႃႇ ဢေႃႈ။ ပေႃး ၶဝ် ပဵၼ် ၵူၼ်း ႁဝ်း တႄႉ ၸိုင်၊ၶဝ် တၵ်း ယူႇ လူၺ်ႈ ၵၼ် တင်း ႁဝ်း ဢေႃႈ။ ၶဝ် ဢွၵ်ႇ သေ ၵႃႈၼႂ်း ႁဝ်း ၵႂႃႇ ႁႂ်ႈ လွင်ႈတၢင်း ဢၼ် ၶဝ် ဢမ်ႇၸႂ်ႈ ၵူၼ်း ႁဝ်း ၼၼ်ႉ လႆႈ ထၢင်ႇသႃး ဢေႃႈ။ 20သူ လႆႈ ၶၢမ်ႇ ဢဝ် ဝိၺိၺ်ႇ မူတ်းၸၢင်ႇ ၸဝ်ႈ ဢၼ် ၸဝ်ႈ ၶရိၸ်ႈ၊သွၼ်းလေႃႇ တီႈ သူ ၼၼ်ႉ ယဝ်ႉ လႄႈ သူ တင်းသဵင်ႈတင်းလူင် လႆႈ ႁု သဵတ်ႈၸႃႇ တြႃး ဢေႃႈ။- 21ၵဝ် တႅမ်ႈလိၵ်ႈ ပၼ် ၵႂႃႇ တီႈ သူ ၵွပ်ႈပိူဝ်ႈ သူ ဢမ်ႇ ႁု သဵတ်ႈၸႃႇ တြႃး ဢမ်ႇၸႂ်ႈ။ ၵွပ်ႈပိူဝ်ႈ သူ ႁု သဵတ်ႈၸႃႇ တြႃး သေယဝ်ႉ၊ႁု လွင်ႈတၢင်း ဢၼ် ပႅတ်ႉ ဢၼ် လႅၼ် ဢမ်ႇ ပဵၼ် မႃး ၵႃႈတီႈ သဵတ်ႈၸႃႇ တြႃး ၼၼ်ႉ လႄႈ ၵဝ် တႅမ်ႈလိၵ်ႈ ပၼ် ၵႂႃႇ တီႈ သူ ဢေႃႈ။ 22ပိူဝ်ႈ ၼႆ လႄႈ ၵေႃႉ ဢၼ် ၸၢင်ႈ ပႅတ်ႉ ၸၢင်ႈ လႅၼ် ၼၼ်ႉ ပဵၼ် ၽူႈလႂ်။ ပဵၼ် ၵေႃႉ ဢၼ် လၢတ်ႈ ဝႃႈ ၸဝ်ႈ ယေႇသု၊ဢမ်ႇၸႂ်ႈ ၸဝ်ႈ ၶရိၸ်ႈ၊ဝႃႈ ၼင်ႇ ၼႆ ၼၼ်ႉ ဢမ်ႇၸႂ်ႈ ႁိုဝ်း။ ၵေႃႉ ၼၼ်ႉ ပဵၼ် ဢၼ်ႇတိ ၶရိၸ်ႈ၊ဢၼ် ပႄႇပႅတ်ႈ ပေႃႈၸဝ်ႈ၊ဢိၵ်ႇတင်း လုၵ်ႈၸဝ်ႈ ၼၼ်ႉ ဢေႃႈ။- 23ၵေႃႉ ဢၼ် ပႄႇပႅတ်ႈ လုၵ်ႈၸဝ်ႈ ၼၼ်ႉ ၵေႃႈ လႆႈ ပႄႇပႅတ်ႈ ပေႃႈၸဝ်ႈ လႄႈ ၵေႃႉ ဢၼ် ႁပ်ႉတုင်း ဢဝ် လုၵ်ႈၸဝ်ႈ ၸမ်ႉ၊ႁပ်ႉတုင်း ဢဝ် ပေႃႈၸဝ်ႈ ဢေႃႈ။ 24တြႃး သဵင် ၶၢဝ်ႇ ဢၼ် သူ လႆႈ ငိၼ်း ၸဵမ်မိူဝ်ႈ ႁူဝ်ပိုင်း ၼၼ်ႉ ႁႂ်ႈ မီး ယူႇ ၼႂ်း ႁူဝ်ၸႂ် သူ တႃႉ။ ပေႃး တြႃး ၼၼ်ႉ တႄႇ ယူႇ ၼႂ်း ႁူဝ်ၸႂ် သူ ၸိုင်၊သူ တၵ်း တေ တႄႇ ယူႇ ၼႂ်း လုၵ်ႈၸဝ်ႈ၊ဢိၵ်ႇတင်း ၼႂ်း ပေႃႈၸဝ်ႈ ဢေႃႈ။- 25ၼႆႉ ၸမ်ႉ၊ပဵၼ် တၢင်း ဢၼ် ၸဝ်ႈ ၶရိၸ်ႈ၊ဝႆႉ တိ ဝႃႈ၊တၵ်း ပၼ် ဢသၢၵ်ႈ ထႃႇဝရႃႉ တီႈ ႁဝ်း ဢေႃႈ။ 26ၵဝ် တႅမ်ႈ ၵႂၢမ်း ၼႆႉ ပၼ် ၵႂႃႇ တီႈ သူ ၼၼ်ႉ ပဵၼ် လွင်ႈ ၶဝ် ၸိူဝ်း ဢၼ် ပႅတ်ႉလႅၼ် သူ ၼၼ်ႉ ဢေႃႈ။- 27ၵူၺ်းၵႃႈ၊ပုၼ်ႈ သူ တင်းလၢႆ ၸမ်ႉ၊ၸဝ်ႈ ၶရိၸ်ႈ၊လႆႈ သွၼ်းလေႃႇ ဝိၺိၺ်ႇ ၸဝ်ႈ ၵႃႈၼိူဝ် သူ ယဝ်ႉ။ ၼႂ်း ၸူဝ်ႈ ဢၼ် ဝိၺိၺ်ႇ ၸဝ်ႈ တႄႇ ယူႇ ၼႂ်း သူ ၼႆႉ ၸိုင်၊သူ ဢမ်ႇ လူဝ်ႇ ႁႂ်ႈ ၽူႈလႂ် လႆႈ သင်ႇ သွၼ် သုင်းမႃႉ သူ ယဝ်ႉ ဢေႃႈ။ လွင်ႈ မၼ်း ၸမ်ႉ၊ဝိၺိၺ်ႇ ၸဝ်ႈ သင်ႇ သွၼ် သုင်းမႃႉ သူ ၵူႈၸိူဝ်ႉၵူႈပိူင် လႄႈ ၵႃႈ ဢၼ် ဝိၺိၺ်ႇ ၸဝ်ႈ သွၼ်ပၼ် ၼၼ်ႉ ပဵၼ် ဢၼ် ၽိတ်း ဢၼ် ပိူင်ႈ ဢမ်ႇၸႂ်ႈ။ သွၼ်ပၼ် ဢၼ် မၢၼ်ႇ ဢၼ် မႅၼ်ႈ ဢေႃႈ။ ပိူဝ်ႈ ၼႆ လႄႈ ထွမ်ႇဢဝ် တၢင်း ဢၼ် ဝိၺိၺ်ႇ ၸဝ်ႈ သွၼ်ပၼ် ၼၼ်ႉ လႄႈ တႄႇ ယူႇ ၼႂ်း ၸဝ်ႈ ၶရိၸ်ႈ၊တႃႉ။ 28ၸႂ်ႈ ယဝ်ႉ။ လုၵ်ႈလၢင်း ၶဝ်႟။ ပုၼ်ႈ လွင်ႈ ၼင်ႇ ႁိုဝ် ႁဝ်း တၵ်း လႆႈ ႁတ်းႁၢၼ် ၼႂ်း မိူဝ်ႈ ဢၼ် မၼ်းၸဝ်ႈ ပေႃႇမႃး ၼၼ်ႉ ၸိုင်၊ယင်း ဢမ်ႇ လူဝ်ႇ ဢူၵ်း ဢၢႆ လႄႈ တဵတ်ႇ မႅပ်း သေ ၵႃႈတီႈ မၼ်းၸဝ်ႈ ၼႂ်း မိုဝ်ႉ ဝၼ်း ဢၼ် မၼ်းၸဝ်ႈ ႁွတ်ႈမႃး ၼၼ်ႉ ၸိုင်၊ဢွၼ်ၵၼ် တႄႇ ယူႇ ၼႂ်း မၼ်းၸဝ်ႈ တႃႉ။- 29သူ ႁု လွင်ႈ ဢၼ် ၸဝ်ႈ ၶရိၸ်ႈ၊ပဵၼ် ၸဝ်ႈ သိုဝ်ႈတေႃႇ ၼၼ်ႉ ယူႇ ဢေႃႈ။ ပိူဝ်ႈ ၼႆ လႄႈ သူ ထုၵ်ႇလီ ႁု လွင်ႈ ဢၼ် ၶဝ် ၸိူဝ်း ဢၼ် ၵမ်ၵျၢင်ႉ တြႃး တၢင်း ဢၼ် သိုဝ်ႈတေႃႇ ၼၼ်ႉ ပဵၼ် လုၵ်ႈလၢင်း ၽြႃးပဵၼ်ၸဝ်ႈ ၼၼ်ႉ ဢေႃႈ။
Copyright
Learn More


text:
1ၽူႈလႂ် သေဢမ်ႇဝႃႈ၊ၵေႃႉ ဢၼ် ယုမ်ႇမၢတ်ႈ လွင်ႈ ၸဝ်ႈ ယေႇသု၊ပဵၼ် ၸဝ်ႈ ၶရိၸ်ႈ ၼၼ်ႉ ၵေႃႉ ၼၼ်ႉ ပဵၼ် လုၵ်ႈလၢင်း ၽြႃးပဵၼ်ၸဝ်ႈ လႄႈ ၵေႃႉ ဢၼ် ႁၵ်ႉ ပေႃႈၸဝ်ႈ ၼၼ်ႉ ၸၢင်ႈႁၵ်ႉ လုၵ်ႈလၢင်း မၼ်းၸဝ်ႈ ၼင်ႇၵဝ်ႇ ဢေႃႈ။- 2ၵွပ်ႈ လွင်ႈတၢင်း ၼႆႉ လႄႈ ႁဝ်း ႁု လွင်ႈ ဢၼ် ႁဝ်း ႁၵ်ႉ လုၵ်ႈလၢင်း ၽြႃးပဵၼ်ၸဝ်ႈ တင်းလၢႆ ၼႂ်း မိူဝ်ႈ ဢၼ် ႁဝ်း ႁၵ်ႉ ၽြႃးပဵၼ်ၸဝ်ႈ သေလႄႈ ပႂ်ႉၵမ် ပႂ်ႉ ၸွမ်း ပိင်းၺၢပ်ႈ မၼ်းၸဝ်ႈ တင်းလၢႆ ၼၼ်ႉ ဢေႃႈ။- 3လွင်ႈ မၼ်း ၸမ်ႉ၊တၢင်း ဢၼ် ႁဝ်း ႁၵ်ႉ ၽြႃးပဵၼ်ၸဝ်ႈ ၼၼ်ႉ၊ပဵၼ် တၢင်း ဢၼ် ႁဝ်း ပႂ်ႉၵမ် ပႂ်ႉ ၸွမ်း ပိင်းၺၢပ်ႈ မၼ်းၸဝ်ႈ ၸိူဝ်း ၼၼ်ႉ ဢေႃႈ။ ပိင်းၺၢပ်ႈ မၼ်းၸဝ်ႈ ၸိူဝ်း ၼၼ်ႉ၊ပဵၼ် ဢၼ် ပႂ်ႉၵမ် ပႂ်ႉ ၸွမ်း ယၢပ်ႇ ၼႃႇ ပုၼ်ႈ ႁဝ်း ဢမ်ႇၸႂ်ႈ ဢေႃႈ။- 4လုၵ်ႈလၢင်း ၽြႃးပဵၼ်ၸဝ်ႈ ၵူႈၵေႃႉၵူႈၵူၼ်း ၸၢင်ႈ ပႄႉၼႅင်ႇ ၸႂ်သၽေႃး လေႃးၵီႇ လႄႈ ဢၶႂၢင်ႉ ဢၼ် လႆႈ ပႄႉၼႅင်ႇ ၸႂ်သၽေႃး လေႃးၵီႇ ၼႆႉ၊သမ်ႉ ပဵၼ် ၵွပ်ႈ လူၺ်ႈ တၢင်း ဢၼ် ႁဝ်း ယုမ်ႇမၢတ်ႈ ဢေႃႈ။- 5ၽူႈလႂ် တၵ်း ပႄႉၼႅင်ႇ ၸႂ်သၽေႃး လေႃးၵီႇ ၼႆႉ လႆႈ ဝႃႈၼႆ ၸမ်ႉ၊ၵေႃႉ ဢၼ် ယုမ်ႇမၢတ်ႈ လွင်ႈ ၸဝ်ႈ ယေႇသု၊ပဵၼ် လုၵ်ႈၽြႃးပဵၼ်ၸဝ်ႈ ၼၼ်ႉ ၵူၺ်း၊ပႄႉၼႅင်ႇ လႆႈ ဢေႃႈ။ 6ၸဝ်ႈ ယေႇသု ၶရိၸ်ႈ၊ဢၼ် မႃး လူၺ်ႈ ၼမ်ႉ ဢၼ် ဝႃႈ၊မၢင်ႇၵလႃႇ ပပ်ႉတိၸမ်ႇ ဢိၵ်ႇတင်း လူၺ်ႈ လိူတ်ႈ ဢၼ် ဝႃႈ၊တၢင်းတၢႆ မၼ်းၸဝ်ႈ ၼၼ်ႉ ဢေႃႈ။ မၼ်းၸဝ်ႈ မႃး လူၺ်ႈ ၼမ်ႉ လၢႆ လၢႆ ၵူၺ်း ဢမ်ႇၸႂ်ႈ လႄႈ မႃး လူၺ်ႈ ၼမ်ႉ လႄႈ လိူတ်ႈ ဢေႃႈ။- 7ဝိၺိၺ်ႇ ၸဝ်ႈ ၵေႃႈ ပဵၼ် ၸဝ်ႈ ဢၼ် ၶၢမ်ႇသၢၵ်ႈသေႇ လွင်ႈတၢင်း ၼႆႉ ၵွပ်ႈပိူဝ်ႈ ဝိၺိၺ်ႇ ၸဝ်ႈ ပဵၼ် သဵတ်ႈၸႃႇ တြႃး ဢေႃႈ။- 8ပိူဝ်ႈ ၼႆ လႄႈ မီး သၢၵ်ႈသေႇ သၢမ် ပႃး ဢၼ် ဝႃႈ၊ဝိၺိၺ်ႇ ၸဝ်ႈ ပႃး ၼိုင်ႈ၊ၼမ်ႉ ပႃး ၼိုင်ႈ တင်း လိူတ်ႈ ပႃး ၼိုင်ႈ ဢေႃႈ။ သၢမ် ပႃး ၼႆႉ ၽွမ်ႉၵၼ် ၶၢမ်ႇသၢၵ်ႈသေႇ ဢၼ်လဵဝ် ၵၼ် ဢေႃႈ။- 9ပေႃး ႁဝ်း ယုမ်ႇ သၢၵ်ႈသေႇ ၵူၼ်း လႆႈ ၸိုင်၊သၢၵ်ႈသေႇ ၽြႃးပဵၼ်ၸဝ်ႈ ၼၼ်ႉ ပဵၼ် ဢၼ် ယဵင်ႈၶႅၼ်း လီ ယုမ်ႇ ဢေႃႈ။ သၢၵ်ႈသေႇ မၼ်းၸဝ်ႈ ၼႆႉ၊ပဵၼ် လွင်ႈ ဢၼ် ၽြႃးပဵၼ်ၸဝ်ႈ ၶၢမ်ႇသၢၵ်ႈသေႇ လူၺ်ႈ လွင်ႈ လုၵ်ႈ မၼ်းၸဝ်ႈ ဢေႃႈ။- 10ပိူဝ်ႈ ၼႆ လႄႈ ၵေႃႉ ဢၼ် ယုမ်ႇမၢတ်ႈ လုၵ်ႈၽြႃးပဵၼ်ၸဝ်ႈ ၼၼ်ႉ လႆႈ သၢၵ်ႈသေႇ ၼႆႉ၊ၵႃႈၼႂ်း ႁူဝ်ၸႂ် တူဝ်ၸဝ်ႈၵဝ်ႇ ဢေႃႈ။ ၵေႃႉ ဢၼ် ဢမ်ႇ ယုမ်ႇမၢတ်ႈ ၽြႃးပဵၼ်ၸဝ်ႈ ၼၼ်ႉ ၸမ်ႉ၊ႁဵတ်း ႁႂ်ႈ မၼ်းၸဝ်ႈ ပဵၼ် ၸဝ်ႈ ဢၼ် ပႅတ်ႉ ဢၼ် လႅၼ် လႄႈ၊ၵွပ်ႈပိူဝ်ႈ မၼ်း ဢမ်ႇ ယုမ်ႇ ၵႂၢမ်း ၽြႃးပဵၼ်ၸဝ်ႈ ဢၼ် ၶၢမ်ႇသၢၵ်ႈသေႇ လွင်ႈ လုၵ်ႈ မၼ်းၸဝ်ႈ ၼၼ်ႉ ဢေႃႈ။- 11သၢၵ်ႈသေႇ ၼၼ်ႉ ၸမ်ႉ၊ၽြႃးပဵၼ်ၸဝ်ႈ ပၼ် ဢသၢၵ်ႈ ထႃႇဝရႃႉ တီႈ ႁဝ်း လႄႈ ဢသၢၵ်ႈ ၼၼ်ႉ မီး ၼႂ်း လုၵ်ႈ မၼ်းၸဝ်ႈ ၼၼ်ႉ ဢေႃႈ။- 12ၵေႃႉ ဢၼ် လႆႈ လုၵ်ႈၸဝ်ႈ ၼၼ်ႉ လႆႈ ဢသၢၵ်ႈ ဢေႃႈ။ ၵေႃႉ ဢၼ် ဢမ်ႇ လႆႈ လုၵ်ႈၽြႃးပဵၼ်ၸဝ်ႈ ၸမ်ႉ၊ဢမ်ႇ လႆႈ ဢသၢၵ်ႈ ဢေႃႈ။ 13ၵဝ် တႅမ်ႈ လွင်ႈတၢင်း ၼႆႉ ပၼ် ၵႂႃႇ တီႈ သူ ၸိူဝ်း ဢၼ် ယုမ်ႇမၢတ်ႈ ၸိုဝ်ႈသဵင် လုၵ်ႈၽြႃးပဵၼ်ၸဝ်ႈ၊ႁႂ်ႈ သူ လႆႈ ႁု လွင်ႈ ဢၼ် သူ လႆႈ ဢသၢၵ်ႈ ထႃႇဝရႃႉ ၼၼ်ႉ ဢေႃႈ။- 14လွင်ႈတၢင်း ဢၼ် ႁဝ်း လႆႈ ႁတ်းႁၢၼ် ၵႃႈၼႂ်း မၼ်းၸဝ်ႈ ၸမ်ႉ၊ပေႃး ႁဝ်း ယွၼ်း သေ ၸိူဝ်ႉ သေ ပိူင် ဢၼ် မႅၼ်ႈ ၸွမ်းၼင်ႇ ဢလူဝ်ႇ မၼ်းၸဝ်ႈ ၸိုင်၊မၼ်းၸဝ်ႈ တၵ်း ထွမ်ႇဢဝ် တႄႉ ဢေႃႈ။- 15ပေႃး ႁဝ်း ႁု လွင်ႈ ဢၼ် မၼ်းၸဝ်ႈ ထွမ်ႇဢဝ် ၵႃႈ ဢၼ် ႁဝ်း လဝ်ႈ ယွၼ်း ၼၼ်ႉ ၸိုင်၊ႁဝ်း ႁု လွင်ႈ ဢၼ် မၼ်းၸဝ်ႈ ပၼ် ၵႃႈ ဢၼ် ႁဝ်း လဝ်ႈ ယွၼ်း ၼၼ်ႉ ယူႇ ဢေႃႈ။ 16ပေႃး သေၵေႃႉသေၵူၼ်း ႁၼ် ပီႈၼွင်ႉ မၼ်း ႁဵတ်း ဢပျတ်ႈ ဢၼ် ဢမ်ႇ ထိူၵ်ႈၶၢမ်ႇ တၢမ်ႇတၢႆ ၸိုင်၊ၵေႃႉ ၼၼ်ႉ တၵ်း လႆႈ သူးတွင်း တီႈ ၽြႃးပဵၼ်ၸဝ်ႈ ဢၼ် တၵ်း ပၼ် ဢသၢၵ်ႈ တီႈ မၼ်း ၼၼ်ႉ ဢေႃႈ။ လွင်ႈတၢင်း ၼႆႉ ၶႂ်ႈဝႃႈ၊ၶဝ် ၸိူဝ်း ဢၼ် ႁဵတ်း ဢပျတ်ႈ ဢၼ် ဢမ်ႇ ထိူၵ်ႈၶၢမ်ႇ တၢမ်ႇတၢႆ ၼၼ်ႉ ၵူၺ်း ဢေႃႈ။ ယင်း မီး ဢပျတ်ႈ မဵဝ်း ဢၼ် ထိူၵ်ႈၶၢမ်ႇ တၢမ်ႇတၢႆ ၼၼ်ႉ လႄႈ ၵဝ် ဢမ်ႇ ဝႃႈ ႁႂ်ႈ သူ၊သူးတွင်း တီႈ ၽြႃးပဵၼ်ၸဝ်ႈ ပုၼ်ႈ ဢပျတ်ႈ မဵဝ်း ၼၼ်ႉ ဢေႃႈ။- 17ၵႃႈ ဢၼ် ႁဵတ်း ၽိတ်းပိူင်ႈ တင်းသဵင်ႈတင်းလူင် ပဵၼ် ဢပျတ်ႈ ဢေႃႈ။ ၼႂ်းဝႃႈၼၼ် သေၵေႃႈ ဢပျတ်ႈ ဢၼ် ဢမ်ႇ ထိူၵ်ႈၶၢမ်ႇ တၢမ်ႇတၢႆ ၵေႃႈ မီး ဢေႃႈ။ 18ႁဝ်း ႁု ဝႃႈ၊ၵေႃႉ ဢၼ် လုၵ်ႉ တီႈ ၽြႃးပဵၼ်ၸဝ်ႈ ၵိူတ်ႇ မႃး ၼၼ်ႉ ဢမ်ႇ ႁဵတ်း ဢပျတ်ႈ၊လွင်ႈ မၼ်း ၸမ်ႉ၊လုၵ်ႈၽြႃးပဵၼ်ၸဝ်ႈ ပႂ်ႉ လူ ပႂ်ႉ တူၺ်း မၼ်း လႄႈ ၶုၼ်ၽီႁၢႆႉ ဢမ်ႇ တိူဝ်ႉ ဢမ်ႇ ယိပ်း မၼ်း လႆႈ ဢေႃႈ။ 19ႁဝ်း ႁု ဝႃႈ၊ႁဝ်း ပဵၼ် ၵူၼ်း ၽြႃးပဵၼ်ၸဝ်ႈ လႄႈ ႁု လွင်ႈ ဢၼ် ၵူၼ်းလေႃးၵီႇ တင်းသဵင်ႈတင်းလူင် မီး ၼႂ်း မိုဝ်း ၶုၼ်ၽီႁၢႆႉ ၼၼ်ႉ ယူႇ ဢေႃႈ။ 20ႁဝ်း ႁု ဝႃႈ၊လုၵ်ႈၽြႃးပဵၼ်ၸဝ်ႈ မႃး ယဝ်ႉ လႄႈ ပၼ် ၺၢၼ်ႇ ဢၼ် ႁုၸၵ်း ၽြႃးပဵၼ်ၸဝ်ႈ ဢၼ် ၸိုဝ်ႈ ဢၼ် ၸႂ်ႈ၊တီႈ ႁဝ်း ၼၼ်ႉ ယူႇ ဢေႃႈ။ ႁဝ်း တႄႇ ယူႇ ၼႂ်း ၽြႃး ဢၼ် ၸိုဝ်ႈ ဢၼ် ၸႂ်ႈ၊ဢိၵ်ႇတင်း ၼႂ်း လုၵ်ႈ မၼ်းၸဝ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။ မၼ်းၸဝ်ႈ ၼၼ်ႉ၊ပဵၼ် ၽြႃးပဵၼ်ၸဝ်ႈ ဢၼ် ၸိုဝ်ႈ ဢၼ် ၸႂ်ႈ လႄႈ ဢသၢၵ်ႈ ထႃႇဝရႃႉ ၵေႃႈ ပဵၼ် ဢေႃႈ။ 21လုၵ်ႈလၢင်း ၵဝ်႟။ ဝႄႈ ပႅတ်ႈ သေ ၽြႃး ဢၼ် ဢမ်ႇ ၸိုဝ်ႈ ဢမ်ႇၸႂ်ႈ တင်းလၢႆ တႃႉ။
Copyright
Learn More


text:
1ၼႂ်း ၶိင်ႇ မိူဝ်ႈ ၼၼ်ႉ၊ၵူၼ်း ၵမ်ႈၽွင်ႈ ဢၼ် မီး ယူႇ တီႈ ၼၼ်ႈ မွၵ်ႇလၢတ်ႈ တီႈ ၸဝ်ႈ ယေႇသု၊လွင်ႈ ဢၼ် ၶုၼ် ပိလတ်ႉ၊ဢဝ် လိူတ်ႈ ၵူၼ်း ၵႃႇလိလႄး၊ၵမ်ႈၽွင်ႈ လေႃး ၵၼ် တင်း တူဝ် ယဵၸ်ႈပရေႃးႁဵၵ်ႈ ဢၼ် ၶဝ် သၢၵ်ႈလူႇ ၼၼ်ႉ ဢေႃႈ။- 2ၸဝ်ႈ ယေႇသု၊ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "ၵွပ်ႈပိူဝ်ႈ ၵူၼ်း မဵဝ်း ၵႃႇလိလႄး၊ၸိူဝ်း ၼၼ်ႉ လႆႈ ၶၢမ်ႇတၢႆ ၸိူဝ်ႉ ၼင်ႇ ၼၼ် လႄႈ သူ ထၢင်ႇ ၶဝ် ယဵင်ႈၶႅၼ်း မီး ဝူတ်ႈ ဢပျတ်ႈ ယႂ်ႇ ၼႃႇ သေၵူၼ်း မဵဝ်း ၵႃႇလိလႄး၊တၢင်ႇၵေႃႉ ၸိူဝ်း ၼၼ်ႉ၊ဝႃႈၼႆ ႁိုဝ်း။- 3ၵဝ် ဝႃႈ တီႈ သူ ၸမ်ႉ၊ဢမ်ႇၸႂ်ႈ ၸိူဝ်ႉ ၼင်ႇ ၼၼ် ၵူၺ်း။ ပေႃး သူ ယင်း ဢမ်ႇ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် သူ ၸိုင်၊သူ တၵ်း လႆႈ လု သုမ်း မိူၼ် မိူၼ် ၵၼ် ဢေႃႈ။- 4လိူဝ် သေ ၼၼ်ႉ ၵူၼ်း သိပ်း ပႅတ်ႇ ၵေႃႉ ဢၼ် သဝ်လၢင်း သီးလွမ်ႇ၊လူမ်ႉ တဵင် တၢႆ ၸိူဝ်း ၼၼ်ႉ၊သူ ထၢင်ႇ ၶဝ် ယဵင်ႈၶႅၼ်း မီး ဝူတ်ႈ ဢပျတ်ႈ ယႂ်ႇ ၼႃႇ သေၵူၼ်း ဢၼ် ယူႇ ၼႂ်း ဝဵင်း ယေႇရုသလႅမ်ႇ၊ၵႃႈမီး တင်းလၢႆ ဝႃႈၼႆ ႁိုဝ်း။- 5ၵဝ် ဝႃႈ တီႈ သူ ၸမ်ႉ၊ဢမ်ႇၸႂ်ႈ ၸိူဝ်ႉ ၼင်ႇ ၼၼ် ၵူၺ်း။ ပေႃး သူ ယင်း ဢမ်ႇ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် သူ ၸိုင်၊သူ တၵ်း လု သုမ်း မိူၼ် မိူၼ် ၵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 6လိုၼ်း ၼၼ်ႉ၊ၸဝ်ႈ ယေႇသု၊ဢဝ် တင်း ၵႂၢမ်း ဢုပမႃႇ လႄႈ လၢတ်ႈ ဝႃႈ၊ "မီး ၵူၼ်း ၵေႃႉ ၼိုင်ႈ မၼ်း ၽုၵ်ႇ ဝႆႉ တူၼ်ႈ မၢၵ်ႇလိူဝ်ႇ ၵႃႈၼႂ်း သူၼ် မၼ်း ဢေႃႈ။ မၼ်း ၵႂႃႇၸူး တီႈ တူၼ်ႈ မၢၵ်ႇလိူဝ်ႇ ၼၼ်ႉ လႄႈ ႁႃ တူၺ်း မၢၵ်ႇ မၼ်း သေၵေႃႈ ဢမ်ႇ ႁၼ် သေ ႁူၺ်ႇ။- 7မၼ်း ၸင်ႇ ၵႂႃႇ လၢတ်ႈ တီႈ ၵူၼ်းႁဵတ်းသူၼ် ၼၼ်ႉ လႄႈ ဝႃႈ၊ 'တူၺ်း လူး။ ၵဝ် မႃး ႁႃ တူၺ်း မၢၵ်ႇ မၼ်း ၵႃႈတီႈ တူၼ်ႈ မၢၵ်ႇလိူဝ်ႇ ၼႆႉ ထူၼ်ႈ ထိုင် သၢမ် ပီ ယဝ်ႉ။ ၵူၺ်းၵႃႈ၊ဢမ်ႇ ႁၼ် သေ ႁူၺ်ႇ။ ပွမ်ႈ ပႅတ်ႈ တႃႉ။ ႁဵတ်းသင် လႄႈ ႁႂ်ႈ မၼ်း ႁူၵ်ႉ လိၼ် ၼႆႉ ယူႇ ၸိူဝ်ႉ ၼင်ႇ ၼႆ ၼင်ႇ ႁိုဝ်၊' ဝႃႈၼႆ၊မိူဝ်ႈ ဢၼ် လၢတ်ႈ ၸိူဝ်ႉ ၼင်ႇ ၼႆ ၸိုင်၊- 8ၵူၼ်းႁဵတ်းသူၼ် ၵေႃႈ လၢတ်ႈ လႄႈ ဝႃႈ၊ 'ယိူၼ်ႉ ထႅင်ႈ ပီ ၼိုင်ႈ သေၵမ်း ၶႃႈၸဝ်ႈ။ ၵဝ်ၶႃႈ တေ ၶုတ်း ယူင်း ငဝ်ႈ မၼ်း လႄႈ သႂ်ႇ ၽုၼ်ႇ လူးၵွၼ်ႇ ၶႃႈ ဢေႃႈ။- 9သင် ဝႃႈ ပီၼႃႈ မၼ်း ဢွၵ်ႇ မၢၵ်ႇ မႃး ၸိုင်၊လီ ယဝ်ႉ ၶႃႈ ဢေႃႈ။ ပေႃး မၼ်း ယင်း ဢမ်ႇ ဢွၵ်ႇ မႃး ၸိုင်၊ၸင်ႇ ၵွႆႈ ပွမ်ႈ ပႅတ်ႈ သေၵမ်း ၶႃႈ၊' ဝႃႈၼႆ မၼ်း ၶိုၼ်း လၢတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 10ၵမ်း ၼၼ်ႉ၊ၸဝ်ႈ ယေႇသု၊သင်ႇ သွၼ် သုင်းမႃႉ ပၼ် ၵႃႈၼႂ်း ၸရွပ်ႈ ႁေႃးတြႃး လင် ၼိုင်ႈ ၼႂ်း ဝၼ်းၵမ်သိၼ် ယူႇ ဢေႃႈ။- 11တီႈ ၼၼ်ႈ မီး မႄႈယိင်း ၵေႃႉ ၼိုင်ႈ ၽီ ၶဝ်ႈ မၼ်း သိပ်း ပႅတ်ႇ ပီ လႄႈ ၸပ်း တၢင်းပဵၼ် ဢၼ် လင်ၵွင်ႇ ယူႇ၊ဢမ်ႇ ယဵတ်ႇ တူဝ် မၼ်း လႆႈ သေ ဢိတ်း ၼၼ်ႉ ဢေႃႈ။- 12မိူဝ်ႈ ဢၼ် ၸဝ်ႈ ယေႇသု၊ႁၼ် မႄႈယိင်း ၼၼ်ႉ ၸိုင်၊မၼ်းၸဝ်ႈ ႁွင်ႉ မၼ်း မႃး လႄႈ လၢတ်ႈ တီႈ မၼ်း ၼၼ်ႉ လႄႈ ဝႃႈ၊ "မႄႈယိင်း႟။ မႂ်း ၵၢင်းလွတ်ႈ သေ တၢင်းၶႆႈတၢင်းပဵၼ် ယဝ်ႉ၊" ဝႃႈၼႆ သေယဝ်ႉ၊- 13ယိုၼ်း မိုဝ်း မၼ်းၸဝ်ႈ တၢင်ႇ ၼိူဝ် မႄႈယိင်း ၼၼ်ႉ လႄႈ ၼႂ်း ၶိင်ႇ ၼၼ်ႉ ၵမ်းလဵဝ် မႄႈယိင်း ၼၼ်ႉ ယဵတ်ႇ တူဝ် မၼ်း လႆႈ သေလႄႈ ယွင်ႈယေႃး ၵျေးၸူး ၽြႃးပဵၼ်ၸဝ်ႈ ဢေႃႈ။ 14မိူဝ်ႈ ဢၼ် ၸဝ်ႈ ယေႇသု၊ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ ၼႂ်း ဝၼ်းၵမ်သိၼ် လႄႈ ၵူၼ်းဢွၼ်ႁူဝ် ၸရွပ်ႈ ႁေႃးတြႃး ၶႂ်ႈၸႃႉ ၼႃႇ သေယဝ်ႉ၊လၢတ်ႈ တီႈ မူႇ ၵူၼ်း ၸိူဝ်း ၼၼ်ႉ လႄႈ ဝႃႈ၊ "ပုၼ်ႈတႃႇ ၵူၼ်း တေ ႁဵတ်းၵၢၼ် ၸိုင်၊မီး ႁူၵ်း ဝၼ်း ဢေႃႈ။ မႃး ၶၢမ်ႇ ဢဝ် တၢင်း ဢၼ် ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ ၼႂ်း ဝၼ်း ၸိူဝ်း ၼၼ်ႉ တႃႉ။ ၼႂ်း ဝၼ်းၵမ်သိၼ် ၼႆႉ ယႃႇပေ မႃး ၶၢမ်ႇ ဢဝ် လႃးလႃး၊" ဝႃႈ ၼင်ႇ ၼႆ ဢေႃႈ။ 15ၸဝ်ႈၽြႃး ၶိုၼ်း လၢတ်ႈ တီႈ ၵႄႇ ၸရွပ်ႈ ႁေႃးတြႃး ၼၼ်ႉ လႄႈ ဝႃႈ၊ "ၵူၼ်း ၼႃႈသိုဝ်ႈၸႂ်ၵူတ်ႉ ၼႆႉ႟။ ၼႂ်း ဝၼ်းၵမ်သိၼ် သူ ၸၢင်ႈ ပွႆႇ ဝူဝ်း ပွႆႇ မႃႉလီႈ လႂ် ဢွၵ်ႇ ၶွၵ်ႈ လႄႈ ဢွႆႇ ၼမ်ႉ ပၼ် ယူႇ ဢမ်ႇၸႂ်ႈ ႁိုဝ်း။- 16မိူဝ်ႈလဵဝ် ၵေႃႉ ဢၼ် ပဵၼ် လုၵ်ႈယိင်း ဢႃႇပြႃႇႁၢမ်ႇ၊လႆႈ ၶၢမ်ႇ တၢင်း ဢၼ် မႃႇၼၢတ်ႈ၊မတ်ႉ ဝႆႉ သိပ်း ပႅတ်ႇ ပီ ၼႆႉ၊ၸွင်ႇ မၼ်း ဢမ်ႇ ထိူၵ်ႈၶၢမ်ႇ ဢၼ် ပွႆႇလွတ်ႈ ပၼ် ၼႂ်း ဝၼ်းၵမ်သိၼ် ၼႆႉ ႁိုဝ်း၊" ဝႃႈ ၼင်ႇ ၼႆ ဢေႃႈ။- 17ၶေႃႈၵႂၢမ်း ဢၼ် မၼ်းၸဝ်ႈ ၶိုၼ်း တွပ်ႇ ၼၼ်ႉ ႁဵတ်း ႁႂ်ႈ ၵူၼ်း ဢၼ် ၶတ်းၵၼ် တင်း မၼ်းၸဝ်ႈ တင်းလၢႆ လႆႈ ဢူၵ်း လႆႈ ဢၢႆ ဢေႃႈ။ ၵူၼ်း တင်းသဵင်ႈတင်းလူင် ၸမ်ႉ၊လႆႈ သိူဝ်း ၸူမ်း မူၼ်ႈပျေႃႇ ၼႂ်း လွင်ႈတၢင်း ဢၼ် လီဢၢမ်း ဢၼ် မၼ်းၸဝ်ႈ ႁဵတ်း ၼမ်ၼႃႇ ၼၼ်ႉ ဢေႃႈ။ 18ပိူဝ်ႈ ၼႆ လႄႈ ၸဝ်ႈ ယေႇသု၊သမ်ႉ လၢတ်ႈ ထႅင်ႈ ၸမ်ႉ၊ "မိူင်းၽြႃးပဵၼ်ၸဝ်ႈ မိူၼ် ၵႃႈသင်။ ၵဝ် တၵ်း လႆႈ ဢဝ် ၵႃႈသင် လႄႈ တႅၵ်ႈတိူင်း မိူင်း ၸဝ်ႈ ၼၼ်ႉ။- 19မိူင်း ၸဝ်ႈ ၼၼ်ႉ၊မိူၼ် ၸိူဝ်ႉ ၼင်ႇ ၽၼ်း ၽၵ်းၵၢတ်ႇ မဵတ်ႉ ၼိုင်ႈ ဢၼ် ၵူၼ်း ၵေႃႉ ၼိုင်ႈ ဝၢၼ်ႇ ၼႂ်း သူၼ် မၼ်း ၼၼ်ႉ ဢေႃႈ။ တူၼ်ႈ ၼုမ်ႇ မၼ်း ယႂ်ႇမႃး လႄႈ ပဵၼ် တူၼ်ႈ ပဵၼ် လမ်း မႃး သေယဝ်ႉ၊ၼူၵ်ႉ တင်းလၢႆ မႃး လိုဝ်ႈ မႃး သဝ်း ယူႇ ၼိူဝ် ၵိင်ႇ မၼ်း ၶႃႈ မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 20ၸဝ်ႈ ယေႇသု၊သမ်ႉ ၶိုၼ်း လၢတ်ႈ ထႅင်ႈ ၸမ်ႉ၊ "ၵဝ် တၵ်း လႆႈ ဢဝ် ၵႃႈသင် လႄႈ တႅၵ်ႈၼိူင်း လူၺ်ႈ ၵၼ် တင်း မိူင်းၽြႃးပဵၼ်ၸဝ်ႈ။- 21မိူင်း ၸဝ်ႈ ၼၼ်ႉ မိူၼ် ၸိူဝ်ႉ ၼင်ႇ ၸိူဝ်ႉပႅင်ႈ ဢၼ် မႄႈယိင်း ၵေႃႉ ၼိုင်ႈ ဢဝ် သႂ်ႇ လႄႈ ၼူတ်ႈ ၵႃႈၼႂ်း ၽွင် ၶဝ်ႈမုၼ်း သၢမ် ၵွၵ်း ပေႇ တေႃႇထိုင်ႁွတ်ႈ ႁႂ်ႈ ၸိူဝ်ႉပႅင်ႈ တင်းသဵင်ႈတင်းလူင် ၼၼ်ႉ ပွင်း ၶိုၼ်ႈ မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 22ၸဝ်ႈ ယေႇသု၊ၵႂႃႇ လႄႈ သင်ႇ သွၼ်ပၼ် ဝဵင်း ၼိုင်ႈ ယဝ်ႉ ဝဵင်း ၼိုင်ႈ၊ဝၢၼ်ႈ ၼိုင်ႈ ယဝ်ႉ ဝၢၼ်ႈ ၼိုင်ႈ၊ၸွမ်း တၢင်း ၵႂႃႇၸူး ဝဵင်း ယေႇရုသလႅမ်ႇ၊ယူႇ ဢေႃႈ။- 23ၵူၼ်း ၵေႃႉ ၼိုင်ႈ လဝ်ႈထၢမ် တီႈ မၼ်းၸဝ်ႈ လႄႈ ဝႃႈ၊ "ၸဝ်ႈႁဝ်း။ ၶဝ် ၸိူဝ်း ဢၼ် လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ၼၼ်ႉ တေ မီး ၵေႇ ၼႃႇ ၶႃႈ ယူဝ်း၊" ဝႃႈ ၼင်ႇ ၼႆ ဢေႃႈ။ 24မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ၶတ်းၸႂ် ၵျူဝ်းၸႃး ၶဝ်ႈ ၵႃႈတီႈ ၽၵ်းတူ ၵႅပ်ႈ တႃႉ။ ၵဝ် ဝႃႈ တီႈ သူ ၸမ်ႉ၊ၵူၼ်း ၼမ်ၼႃႇ ၶတ်းၸႂ် ၵျူဝ်းၸႃး ႁႂ်ႈလႆႈ ၶဝ်ႈ သေၵေႃႈ ၶဝ် ဢမ်ႇ ၸၢင်ႈ ၶဝ်ႈ လႆႈ။- 25မိူဝ်ႈ ဢၼ် ၸဝ်ႈႁိူၼ်း လုၵ်ႉ လႄႈ ဢိုတ်း ၽၵ်းတူ ယဝ်ႉ ၼၼ်ႉ၊သူ သမ်ႉ လႆႈ ၸုၵ်း ယူႇ ၵႃႈ ၼွၵ်ႈ ႁိူၼ်း သေယဝ်ႉ၊တွႆႇ ၽၵ်းတူ လႄႈ လၢတ်ႈ ဝႃႈ၊ 'ၸဝ်ႈႁဝ်း တီႈၶႃႈ။ ၽုၺ်ႇ ၽၵ်းတူ ပၼ် ႁဝ်းၶႃႈ သေၵမ်း ၶႃႈ၊' ဝႃႈၼႆ သေၵေႃႈ မၼ်း ၼၼ်ႉ တၵ်း ၶိုၼ်း လၢတ်ႈ လႄႈ ဝႃႈ၊ 'သူ လုၵ်ႉ ၵႃႈတီႈလႂ် မႃး ၵဝ် ဢမ်ႇ ႁု၊' ဝႃႈ ၼင်ႇ ၼႆ ဢေႃႈ။- 26သူ တေ ၶိုၼ်း လၢတ်ႈ လႄႈ ဝႃႈ၊ 'ႁဝ်းၶႃႈ လႆႈ ၵိၼ် လူၺ်ႈ ၵၼ် တင်း ၸဝ်ႈႁဝ်း ယဝ်ႉ ၶႃႈ ဢေႃႈ။ ၸဝ်ႈႁဝ်း ယင်း သင်ႇ သွၼ်ပၼ် ၵႃႈတီႈ ၼႂ်း ဝဵင်း ႁဝ်းၶႃႈ ယဝ်ႉ ဢေႃႈ၊' ဝႃႈၼႆ သေၵေႃႈ၊- 27မၼ်း ၼၼ်ႉ သမ်ႉ တေ ၶိုၼ်း လၢတ်ႈ လႄႈ ဝႃႈ၊ 'သူ လုၵ်ႉ ၵႃႈတီႈလႂ် မႃး ၵဝ် ဢမ်ႇ ႁု။ သူ ၸိူဝ်း ဢၼ် ႁဵတ်း ဢၼ် ႁၢႆႉမိူၵ်ႈ တင်းလၢႆ ၶဝ်႟။ ဝႄႈ ဢွၵ်ႇ သေ ၵႃႈတီႈ ၵဝ် ၼႆႉ ၵႂႃႇ တႃႉ၊' ဝႃႈ ၼင်ႇ ၼႆ ဢေႃႈ။- 28ၼႂ်း မိူဝ်ႈ ဢၼ် သူ လႆႈ ၶၢမ်ႇ တၢင်း ဢၼ် ႁေႃႈ ဢွၵ်ႇ သေလႄႈ မီး ယူႇ ၵႃႈ ၼွၵ်ႈ မိူင်း ၽြႃးပဵၼ်ၸဝ်ႈ သေယဝ်ႉ၊မုင်ႈ ႁၼ် ဢႃႇပြႃႇႁၢမ်ႇ၊ဢိၸၢၵ်ႈ၊ယႃႇၵုပ်ႈ၊ဢိၵ်ႇတင်း ပရေႃးၽႅတ်ႈ တင်းလၢႆ ၶဝ်ႈ ၵႃႈၼႂ်း မိူင်းၽြႃးပဵၼ်ၸဝ်ႈ ၼၼ်ႉ ၸိုင်၊တၵ်း ပဵၼ် တၢင်း ဢၼ် လီ ၶေႃးၶူမ် လႄႈ လႆႈ ႁွင်ႉႁႆႈ ၵတ်း ၶဵဝ်ႈ ၵတ်း ၽၼ်း ၼၼ်ႉ ဢေႃႈ။- 29မိူဝ်ႈ ၼၼ်ႉ၊ၵူၼ်း တင်းလၢႆ လုၵ်ႉ သေ ၵႃႈတီႈ တၢင်း ဝၼ်း ဢွၵ်ႇ၊တၢင်း ဝၼ်း တူၵ်း၊တၢင်းႁွင်ႇ၊တၢင်းၸၢၼ်း၊တၵ်း မႃး လႄႈ ၼင်ႈ ၵိၼ် ၵႃႈတီႈ ၽိူၼ်ၶဝ်ႈ၊ၼႂ်း ပွႆး မိူင်းၽြႃးပဵၼ်ၸဝ်ႈ ပုၼ်ႉ ဢေႃႈ။- 30တူၺ်း လူး၊ၵူၼ်း ၸိူဝ်း ဢၼ် မႃး တူၵ်းလိုၼ်း တေႃႈလဵဝ် ၼႆႉ တၵ်း တူၵ်း ဢွၼ်တၢင်း ၵေႃႈ မီး လႄႈ ၵူၼ်း ၸိူဝ်း ဢၼ် မႃး တူၵ်းဢွၼ်တၢင်း တေႃႈလဵဝ် ၼႆႉ တၵ်း တူၵ်းလိုၼ်း ၵေႃႈ မီး ဢေႃႈ၊" ဝႃႈ ၼင်ႇ ၼႆ ဢေႃႈ။ 31ၶိင်ႇ လဵဝ် ၵၼ် ၼၼ်ႉ ၵူၼ်း ၵိူင်း ၽႃႇရိသႄး၊ၶဝ် ၵမ်ႈၽွင်ႈ မႃး ၸူး ၸဝ်ႈ ယေႇသု၊သေယဝ်ႉ၊လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း ဝႄႈ သေ ၵႃႈတီႈ ၼႆႈ ဢွၵ်ႇ ၵႂႃႇ တၢင်ႇတီႈ တႃႉ။ ၸဝ်ႈၽႃႉ ႁေႇရူတ်ႈ၊ၵျၢမ်ႇ ႁႃ ဢဝ် ၸဝ်ႈႁဝ်း တၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 32မၼ်းၸဝ်ႈ ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "သူ ၵႂႃႇ လႄႈ မွၵ်ႇလၢတ်ႈ ၵေႃႉ ဢၼ် ၸၢင်ႈ ယႃႉ မိူၼ် မႃၼႆး ၼၼ်ႉ လူး။ 'ၵဝ် ႁေႃႈ ၽီႁၢႆႉ တင်းလၢႆ ဢွၵ်ႇ ပႅတ်ႈ ယူႇ၊ႁဵတ်း ႁႂ်ႈ ယေႃးၵႃႇ ၸိုၼ်ႈ ႁၢႆ ယူႇ ၼႂ်း ဝၼ်း မိူဝ်ႈၼႆႉ တင်းဝၼ်း မိူဝ်ႈၽုၵ်ႈ ဢေႃႈ။ မိူဝ်ႈ ဢၼ် ထူၼ်ႈ ထိုင် သၢမ် ဝၼ်း ၸိုင်၊ၵၢၼ်ငၢၼ်း ၵဝ် တၵ်း ယဝ်ႉ တူဝ်ႈ ယဝ်ႉ။- 33ၼႂ်းဝႃႈၼၼ် သေၵေႃႈ ၵဝ် တၵ်း လႆႈ သိုပ်ႇၵႂႃႇ ၶၢဝ်းတၢင်း ၵဝ် ၼႂ်း ဝၼ်း မိူဝ်ႈၼႆႉ မိူဝ်ႈၽုၵ်ႈ တင်း မိူဝ်ႈႁိုဝ်း လူးၵွၼ်ႇ ဢေႃႈ။ လွင်ႈ မၼ်း ၸမ်ႉ၊ၼွၵ်ႈ သေ ၼႂ်း ဝဵင်း ယေႇရုသလႅမ်ႇ၊လႄႈ ပရေႃးၽႅတ်ႈ တင်းလၢႆ တၵ်း ဢမ်ႇ လႆႈ သုမ်း ဢသၢၵ်ႈ တၢင်ႇတီႈ တၢင်ႇ လႅၼ် သေၵေႃႉသေၵူၼ်း၊' ဝႃႈၼႆ တႃႉ။ 34"ဢူဝ်း ဝဵင်း ယေႇရုသလႅမ်ႇ၊ဝဵင်း ယေႇရုသလႅမ်ႇ၊႟။ မႂ်း ဢဝ်တၢႆ ပရေႃးၽႅတ်ႈ တင်းလၢႆ၊ဢိၵ်ႇတင်း ဢဝ် မၢၵ်ႇႁိၼ် ထိမ်ႈ ၶဝ် ၸိူဝ်း ဢၼ် ပွႆႇၸႂ်ႉ မႃး တီႈ မႂ်း တင်းလၢႆ ၼၼ်ႉ ယဝ်ႉ။ မိူၼ် ၸိူဝ်ႉ ၼင်ႇ ဢၼ် ၵႆႇမႄႈ ဢဝ် လုၵ်ႈ မႃး ငွမ်း ဝႆႉ တႂ်ႈ ပိၵ်ႇ မၼ်း ၼၼ်ႉ ၵဝ် ၶႂ်ႈ ဢဝ် မိုဝ်း ၵဝ် ၵွတ်ႇဢုမ်ႈ ဢဝ် မႂ်း ဝႆႉ လၢႆ ၽဝ်ႇ လၢႆ ပွၵ်ႈ ယဝ်ႉ သေၵေႃႈ မႂ်း ဢမ်ႇ ပၼ် ဢၶႂၢင်ႉ တီႈ ၵဝ်။- 35တူၺ်း လူး။ ၽြႃးပဵၼ်ၸဝ်ႈ ႁဵတ်း ႁႂ်ႈ ၵျွင်း ပိၵ်ႈမၢၼ်ႇ သူ ဝႆႉ ႁၢမ်း ပႅတ်ႈ ယဝ်ႉ။ ၵဝ် ဝႃႈ တီႈ သူ ၸမ်ႉ၊သူ တၵ်း ဢမ်ႇ လႆႈ ႁၼ် ၼႃႈ ၵဝ် ထႅင်ႈ တေႃႇထိုင်ႁွတ်ႈ ဝၼ်း ဢၼ် သူ လၢတ်ႈ လႄႈ ဝႃႈ၊ 'ထႃႇဝရႃႉ ၽြႃးပဵၼ်ၸဝ်ႈ ပၼ်တၢင်းလီ မၢင်ႇၵလႃႇ ၵႃႈတီႈ ၸဝ်ႈ ဢၼ် ၵျွ မႃး ၼႂ်း ၸိုဝ်ႈသဵင် မၼ်းၸဝ်ႈ ၼၼ်ႉ တီႈၶႃႈ ဢေႃႈ၊' ဝႃႈ ၼင်ႇ ၼႆ ၼၼ်ႉ ႁွတ်ႈမႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1သြႃႇ ပေႃးလု၊သြႃႇ သီႇလႃႉ၊ တင်း သြႃႇ တိမေႃးသေႇ၊ၶဝ် တင်းမူတ်း။ တႅမ်ႈလိၵ်ႈ ပၼ် ထိုင် ၵႂႃႇ တီႈ ၸိူဝ်းၸဝ်ႈ ဝဵင်း ထိတ်ႉသႃႇလေႃးၼိၵ်ႈ၊ဢၼ် တႄႇ ယူႇ ၼႂ်း ၽြႃး ပေႃႈၸဝ်ႈ ႁဝ်း တင်း ၸဝ်ႈ ၽြႃး ယေႇသု ၶရိၸ်ႈ၊ၼၼ်ႉ ဢေႃႈ။ 2ႁႂ်ႈ ၽြႃး ပေႃႈၸဝ်ႈ ႁဝ်း တင်း ၸဝ်ႈ ၽြႃး ယေႇသု ၶရိၸ်ႈ၊ပၼ် ၵျေးၸူး ဢိၵ်ႇတင်း တၢင်းၼိမ် ၵႃႈၼိူဝ် သူ သေၵမ်း လူၺ်ႈ။ 3ပီႈၼွင်ႉ ၶဝ်႟။ ႁဝ်း လႆႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ပုၼ်ႈ သူ ယူႇ တႃႇသေႇ၊ၸွမ်းၼင်ႇ ဢၼ် ႁဝ်း ထုၵ်ႇလီ ႁဵတ်း၊ၵွပ်ႈပိူဝ်ႈ တၢင်းယုမ်ႇမၢတ်ႈ သူ ယႂ်ႇမႃး ၼမ်ၼႃႇ လႄႈ ၸႂ် ႁၵ်ႉ မႅတ်ႈတႃႇ ဢၼ် သူ ၵေႃႉ ၼိုင်ႈ လႄႈ ၵေႃႉ ၼိုင်ႈ မီး တေႃႇ ၵၼ် ၼၼ်ႉ ၵေႃႈ တူဝ်းတွၼ်း ၼမ် ၵိုၼ်း မႃး ယူႇ တိၵ်းတိၵ်း ၼၼ်ႉ ဢေႃႈ။- 4ပိူဝ်ႈ ၼႆ လႄႈ ႁဝ်း မီး တၢင်း ဢၼ် ဢုပ်ႇ ဝၢဝ်း လွင်ႈ သူ၊ၼႂ်း ၸိူဝ်းၸဝ်ႈ ၽြႃးပဵၼ်ၸဝ်ႈ တင်းလၢႆ၊လူၺ်ႈ လွင်ႈ ဢၼ် သူ မီး တၢင်း ဢၼ် ယိူၼ်ႉၸႂ်၊ဢိၵ်ႇတင်း ၸႂ် ဢၼ် ယုမ်ႇမၢတ်ႈ ၼႂ်း လွင်ႈတၢင်း ဢၼ် သူ လႆႈ ၶၢမ်ႇ တၢင်း ဢၼ် ငႅၼ်းသႄး၊တုၵ်ႉၶႃႉ တၢင်း ၽၢၼ် ၵႃႈမီး တင်းသဵင်ႈတင်းလူင် ၼၼ်ႉ ဢေႃႈ။ 5လွင်ႈတၢင်း ၸိူဝ်း ၼႆႉ ပဵၼ် သၢၵ်ႈသေႇ ပုၼ်ႈ တၢင်း ဢၼ် ၽြႃးပဵၼ်ၸဝ်ႈ ၸၢမ်းတူၺ်း ၸွမ်းၼင်ႇ တြႃး လႄႈ တၵ်း လႆႈ ၶၢမ်ႇ တၢင်း ဢၼ် ႁဵတ်း ႁႂ်ႈ ထိူၵ်ႈ ပဵၼ် ၵူၼ်းမိူင်း မၼ်းၸဝ်ႈ၊ပုၼ်ႈ ဢၼ် သူ ၶၢမ်ႇ တုၵ်ႉၶႃႉ ယူႇ ၼၼ်ႉ ဢေႃႈ။- 6ၽြႃးပဵၼ်ၸဝ်ႈ တၵ်း ၸီႇယၢင်ႇ ၸွမ်းၼင်ႇ တြႃး လႄႈ မၼ်းၸဝ်ႈ တၵ်း တႅၼ်း ပၼ် တုၵ်ႉၶႃႉ တၢင်း ၽၢၼ် တီႈ ၶဝ် ၸိူဝ်း ဢၼ် ပၼ် တုၵ်ႉၶႃႉ တၢင်း ၽၢၼ် တီႈ သူ ၼၼ်ႉ သေလႄႈ၊- 7သမ်ႉ တႅၼ်း ပၼ် ၵတ်းယဵၼ် ၶျၢမ်းသႃႇ၊တီႈ သူ ၸိူဝ်း ဢၼ် ၶၢမ်ႇ တုၵ်ႉၶႃႉ တၢင်း ၽၢၼ် လူၺ်ႈ ၵၼ် တင်း ႁဝ်း၊ၼႂ်း မိူဝ်ႈ ဢၼ် ၸဝ်ႈ ၽြႃး ၸဝ်ႈ ယေႇသု၊လုၵ်ႉ သေ ၵႃႈတီႈ ၵၢင်ႁၢဝ် ပေႃႇမႃး လူၺ်ႈ ၵၼ် တင်း တမၢၼ်ႇၵၢင်ႁၢဝ် ဢၼ် မီး တၼ်းၶူဝ်း ၸိူဝ်း ၼၼ်ႉ၊- 8ပႃး ဢဝ် တင်း မုၵ်ႉၽႆး လူင်း မႃး ႁႂ်ႈလႆႈ ၸီႇယၢင်ႇ ပၼ်တၢမ်ႇ ၵႃႈၼိူဝ် ၶဝ် ၸိူဝ်း ဢၼ် ဢမ်ႇ ႁု ၽြႃးပဵၼ်ၸဝ်ႈ၊ဢိၵ်ႇတင်း ၵႃႈၼိူဝ် ၶဝ် ၸိူဝ်း ဢၼ် ဢမ်ႇ ထွမ်ႇဢဝ် ၶၢဝ်ႇတြႃးသိူဝ်းပျေႃႇ ၸဝ်ႈၽြႃး ႁဝ်း ၸဝ်ႈ ယေႇသု၊ၼၼ်ႉ ဢေႃႈ။- 9ၶဝ် ၼၼ်ႉ၊တၵ်း လႆႈ ၶၢမ်ႇတၢမ်ႇ ဢပျတ်ႈ ဢၼ် လုလႅဝ် ထႃႇဝရႃႉ လႄႈ တၵ်း လႆႈ ၽၢတ်ႇ ယၢၼ် သေ ၵႃႈတီႈ ၽၢႆႇၼႃႈ ၸဝ်ႈ ၽြႃး၊ဢိၵ်ႇတင်း ၵႃႈတီႈ မုၼ်ၽုင်း တၼ်းၶူဝ်း ၸဝ်ႈ၊- 10မိူဝ်ႈ ဢၼ် မၼ်းၸဝ်ႈ မႃး ၼႂ်း ဝၼ်း ၼၼ်ႉ၊ႁႂ်ႈလႆႈ ၶၢမ်ႇ ဢဝ် မုၼ်သရေႇ ၵႃႈတီႈ ၵူၼ်း မူတ်းၸၢင်ႇ မၼ်းၸဝ်ႈ တင်းလၢႆ၊ဢိၵ်ႇတင်း ႁႂ်ႈလႆႈ ၶၢမ်ႇ ဢဝ် တၢင်း ဢၼ် ယွင်ႈယေႃး ၵႃႈတီႈ ၵူၼ်း ဢၼ် ယုမ်ႇမၢတ်ႈ တင်းသဵင်ႈတင်းလူင် ၵွပ်ႈပိူဝ်ႈ သူ ယုမ်ႇမၢတ်ႈ ၵႂၢမ်း သၢၵ်ႈသေႇ ဢၼ် ႁဝ်း ႁေႃးလၢတ်ႈ ၼၼ်ႉ ဢေႃႈ။ 11ပိူဝ်ႈ ၼႆ ၸင်ႇ၊ႁဝ်း သူးတွင်း ပုၼ်ႈ သူ ယူႇ သေႇ သေႇ၊ၶႅၼ်းတေႃႈ ႁႂ်ႈ ၽြႃးပဵၼ်ၸဝ်ႈ တၵ်း မၢတ်ႈ သူ ပဵၼ် ၶဝ် ၸိူဝ်း ဢၼ် ထိူၵ်ႈၶၢမ်ႇ ဢဝ် ၵျေးၸူး တၢင်း ဢၼ် မၼ်းၸဝ်ႈ ႁွင်ႉ ဢဝ် ၼၼ်ႉ၊ဢိၵ်ႇတင်း ႁႂ်ႈ မၼ်းၸဝ်ႈ ဢဝ် တင်း မုၼ်ၽုင်း မၼ်းၸဝ်ႈ လႄႈ ႁဵတ်း ႁႂ်ႈ ၸေႇတၼႃႇ တၢင်း ဢၼ် မျၢတ်ႈ လီ တင်းသဵင်ႈတင်းလူင်၊ဢိၵ်ႇတင်း ၼႃႈၵၢၼ် တၢင်းယုမ်ႇမၢတ်ႈ သူ ၼၼ်ႉ ပျေႉၸုမ်ႇ တဵမ်ထူၼ်ႈ မႃး၊- 12ဢိၵ်ႇတင်း ပုၼ်ႈ လွင်ႈ ၼင်ႇ ႁိုဝ် တၵ်း ႁႂ်ႈ ၸိုဝ်ႈသဵင် ၸဝ်ႈၽြႃး ႁဝ်း ၸဝ်ႈ ယေႇသု၊မီး မုၼ်သရေႇ၊ၵွပ်ႈပိူဝ်ႈ သူ တင်းလၢႆ၊သူ တင်းလၢႆ ၵေႃႈ တၵ်း မုၼ်သရေႇ ၵွပ်ႈပိူဝ်ႈ မၼ်းၸဝ်ႈ ၸွမ်းၼင်ႇ သု ၵျေးၸူး ၽြႃးပဵၼ်ၸဝ်ႈ ႁဝ်း၊ဢိၵ်ႇတင်း ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။
Copyright
Learn More


text:
1ၼႂ်း ဝၼ်းၵမ်သိၼ် ဝၼ်း ၼိုင်ႈ ၸဝ်ႈ ယေႇသု၊ၵႂႃႇ ၵိၼ် ၶဝ်ႈၶမ်ႈ ၵႃႈတီႈ ႁိူၼ်း ၵူၼ်းၵႄႇ ၵူၼ်း ႁူဝ် ၵိူင်း ၽႃႇရိသႄး၊ၶဝ် ၵေႃႉ ၼိုင်ႈ လႄႈ ၶဝ် ဢွၼ်ၵၼ် ပႂ်ႉ လွမ် တူၺ်း မၼ်းၸဝ်ႈ ယူႇ ဢေႃႈ။- 2မိူဝ်ႈ ၼၼ်ႉ၊ၵူၼ်း ဢၼ် ပဵၼ် ၵႂ်ႈ ၼၼ်ႉ ၵေႃႉ ၼိုင်ႈ မႃး ၸူး တီႈ မၼ်းၸဝ်ႈ ဢေႃႈ။- 3မၼ်းၸဝ်ႈ ၵေႃႈ ထၢမ် သြႃႇ မေႃ ၵျၢမ်း ထမ်ႇမႃႉ ၶဝ် တင်း ၵူၼ်း ၵိူင်း ၽႃႇရိသႄး၊တင်းလၢႆ လႄႈ ဝႃႈ၊ "ၸွင်ႇ ၵျၢမ်း ပိင်းၺၢပ်ႈတြႃး ႁဝ်း ပၼ် ဢၶႂၢင်ႉ ဢၼ် ႁဵတ်း ႁႂ်ႈ တၢင်းၶႆႈတၢင်းပဵၼ် ႁၢႆ ၼႂ်း ဝၼ်းၵမ်သိၼ် ႁိုဝ်း၊ဢမ်ႇ ပၼ် ဢၶႂၢင်ႉ ႁိုဝ်း၊" ဝႃႈ ၼင်ႇ ၼႆ သေၵေႃႈ။ 4ၶဝ် ယူႇတဵတ်ႇတဵတ်ႇ ယူႇ ဢေႃႈ။ ၸဝ်ႈ ယေႇသု၊ဢဝ် ၵေႃႉ ၼၼ်ႉ လႄႈ ႁဵတ်း ႁႂ်ႈ ယေႃးၵႃႇ မၼ်း ၸိုၼ်ႈ ႁၢႆ သေယဝ်ႉ၊ပွႆႇ မၼ်း ၵႂႃႇ သေ ဢေႃႈ။- 5ၵမ်း ၼၼ်ႉ၊မၼ်းၸဝ်ႈ ထၢမ် ၶဝ် လႄႈ ဝႃႈ၊ "ၼႂ်း သူ ၼႆႉ သေၵေႃႉၵေႃႉ၊ပေႃး လုၵ်ႈၸၢႆး မၼ်း၊ဢမ်ႇၼၼ် ဝူဝ်း မၼ်း တူၵ်း ၼမ်ႉမေႃႇ ၼႂ်း ဝၼ်းၵမ်သိၼ် ၸိုင်၊မၼ်း တၵ်း ဢမ်ႇ ဢဝ် ဢွၵ်ႇ ၼႂ်း ဝၼ်းၵမ်သိၼ် ၼၼ်ႉ ၵမ်းလဵဝ် ႁိုဝ်း၊" ဝႃႈ ၼင်ႇ ၼႆ ဢေႃႈ။ 6ၶဝ် ၸိူဝ်း ၼၼ်ႉ၊ဢမ်ႇ ၶိုၼ်း တွပ်ႇ သေ ၶေႃႈ သေၵမ်း လႄႈ ယူႇယူႇ ဢေႃႈ။ 7မိူဝ်ႈ ဢၼ် ၸဝ်ႈ ယေႇသု၊ႁုႁၼ် တၢင်း ဢၼ် ပီႈၼွင်ႉ ၶႅၵ်ႇ ၵမ်ႈၽွင်ႈ လိူၵ်ႈ တီႈ ႁႂ်ႈလႆႈ ၼင်ႈ ႁွင်ႈ ၼိူဝ် ပုၼ်ႉ ၼၼ်ႉ ၸိုင်၊မၼ်းၸဝ်ႈ ဢဝ် တင်း ၵႂၢမ်း ဢုပမႃႇ လၢတ်ႈ တီႈ ၶဝ် လႄႈ ဝႃႈ၊- 8"မိူဝ်ႈ ဢၼ် ပိူၼ်ႈ ၽိတ်ႈပၢင်း သူ ႁႂ်ႈလႆႈ ၶဝ်ႈ ႁွတ်ႈထိုင် တီႈ ပၢင်ပွႆး သွင်ႇ မၢင်ႇၵလႃႇ ၸိုင်၊ယႃႇပေ ၼင်ႈ ၵႃႈတီႈ တီႈ ၼင်ႈ ဢၼ် လီ ဢၼ် သုင် ၼၼ်ႉ။ ၵွပ်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊ၸၢင်ႈၶႄး ၵူၼ်း ဢၼ် မီး သရေႇ ၼႃႈ တႃ ယႂ်ႇ သေ သူ ၼၼ်ႉ ၵေႃႈ လႆႈ ၶၢမ်ႇ တၢင်း ဢၼ် ၽိတ်ႈပၢင်း လႄႈ မိူဝ်ႈ ဢၼ် မၼ်း ၽႅဝ် မႃး ၸိုင်၊- 9ၸဝ်ႈ ႁိုၼ်း ဢၼ် ၽိတ်ႈပၢင်း ၸဵမ် သူ တင်း မၼ်း ၼၼ်ႉ တၵ်း မႃး တီႈ သူ လႄႈ လၢတ်ႈ ဝႃႈ၊ 'ႁႂ်ႈ ၵေႃႉ ၼႆႉ ၼင်ႈ တီႈ ၼႆႈ တႃႉ၊' ဝႃႈၼႆ ဢေႃႈ။ မိူဝ်ႈ ၼၼ်ႉ သူ တၵ်း လႆႈ ဢူၵ်း ဢၢႆ လႄႈ ၶၢႆႉ လူင်း မႃး ၵႃႈတီႈ တီႈ ၼင်ႈ ဢၼ် တႅမ်ႇ ယေႃႈ ၼၼ်ႉ ဢေႃႈ။- 10ပိူဝ်ႈ ၼႆ လႄႈ မိူဝ်ႈ ဢၼ် ပိူၼ်ႈ ၽိတ်ႈပၢင်း သူ ၸိုင်၊ၵႂႃႇ ၼင်ႈ ၵႃႈတီႈ တီႈ ၼင်ႈ ဢၼ် တႅမ်ႇ ယေႃႈ ပုၼ်ႉ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၸဝ်ႈႁိူၼ်း ၼၼ်ႉ တၵ်း မႃး လႄႈ လၢတ်ႈ ဝႃႈ၊ 'ၵေႃႉ႟။ မႃး ၼင်ႈ ၵႃႈတီႈ ႁွင်ႈ ၼိူဝ် ၼႆႉ တႃႉ၊' ဝႃႈၼႆ ဢေႃႈ။ ႁဵတ်း ၼၼ် ၸင်ႇ၊သူ တေ လႆႈၼႃႈလႆႈတႃ ၽၢႆႇၼႃႈ ပီႈၼွင်ႉ ၶႅၵ်ႇ ၼမ်ၼႃႇ ၼၼ်ႉ ဢေႃႈ။- 11ၽူႈလႂ် သေဢမ်ႇဝႃႈ၊ၵေႃႉ ဢၼ် ယုၵ်ႉယွင်ႈ တူဝ်ၸဝ်ႈၵဝ်ႇ ၼၼ်ႉ၊တၵ်း လႆႈ ၶၢမ်ႇ တၢင်း ဢၼ် ၶျႃးတူၵ်း တီႈ တႅမ်ႇ လႄႈ ၵေႃႉ ဢၼ် ၶျႃးတႅမ်ႇ တူဝ်ၸဝ်ႈၵဝ်ႇ ၼၼ်ႉ ၸမ်ႉ၊တၵ်း လႆႈ ၶၢမ်ႇ တၢင်း ဢၼ် ယုၵ်ႉယွင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 12မိူဝ်ႈ ၼၼ်ႉ၊မၼ်းၸဝ်ႈ သမ်ႉ လၢတ်ႈ တီႈ ၸဝ်ႈႁိူၼ်း ဢၼ် ၽိတ်ႈပၢင်း မၼ်းၸဝ်ႈ ၼၼ်ႉ လႄႈ ဝႃႈ၊ "မိူဝ်ႈ ဢၼ် မႂ်း ၸႃႇၵႃႉ လဵင်ႉလူ ၶဝ်ႈ ဝၼ်း၊ဢမ်ႇၼၼ် ၶဝ်ႈၶမ်ႈ ၼၼ်ႉ ၸိုင်၊ယႃႇပေ ၽိတ်ႈပၢင်း ၵေႃႉသႄႈ မႂ်း၊ဢမ်ႇၼၼ် ပီႈၼွင်ႉ မႂ်း၊ဢမ်ႇၼၼ် ၸိူဝ်ႉၶိူဝ်း မႂ်း၊ဢမ်ႇၼၼ် ၵူၼ်းမၢၵ်ႈၵူၼ်းမီး ဢၼ် ၸမ်ၸႂ် မႂ်း ၸိူဝ်း ၼၼ်ႉ ၵူၺ်း။ ၶဝ် ၸၢင်ႈ ၶိုၼ်း ၽိတ်ႈပၢင်း မႂ်း သေလႄႈ တွပ်ႇတႅၼ်း ၶိုၼ်း ၵျေးၸူး မႂ်း ဢေႃႈ။- 13မိူဝ်ႈ ဢၼ် မႂ်း ၸႃႇၵႃႉ လဵင်ႉလူ ၸိုင်၊ၽိတ်ႈပၢင်း ၵူၼ်းယၢၵ်ႈ ၵူၼ်းၽၢၼ်၊ၵူၼ်း ၶႃပုတ်း ၶႃၶႄႉ၊ဢိၵ်ႇတင်း ၵူၼ်းတႃမွတ်ႇ တင်းလၢႆ ၸိူဝ်း ၼၼ်ႉ တႃႉ။- 14ပေႃး မႂ်း ႁဵတ်း ၸိူဝ်ႉ ၼင်ႇ ၼၼ် ၸိုင်၊မႂ်း တၵ်း မီး မၢင်ႇၵလႃႇ ၵွပ်ႈပိူဝ်ႈ ၶဝ် ဢမ်ႇ တၢတ်ႈၼိူင်ႇ ႁႂ်ႈလႆႈ တွပ်ႇတႅၼ်း ၵျေးၸူး မႂ်း ၶိုၼ်း ၼၼ်ႉ ဢေႃႈ။ ၽြႃးပဵၼ်ၸဝ်ႈ တေ တွပ်ႇတႅၼ်း ပၼ် ၼႂ်း ၶိင်ႇ မိုဝ်ႉ ဝၼ်း ဢၼ် ၵူၼ်း သိုဝ်ႈတေႃႇ တင်းလၢႆ လုၵ်ႉၶိုၼ်းလိပ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 15ၵႃႈၼႂ်း ၶဝ် ၸိူဝ်း ဢၼ် ၼင်ႈ ၵိၼ် ယူႇ ၵႃႈတီႈ ၽိူၼ်ၶဝ်ႈ ၼၼ်ႉ ၵေႃႉ ၼိုင်ႈ လႆႈ ငိၼ်း လႄႈ လဝ်ႈလၢတ်ႈ ဝႃႈ၊ "ၶဝ် ၸိူဝ်း ဢၼ် လႆႈ ၼင်ႈ ၵိၼ် တီႈ ၽိူၼ်ၶဝ်ႈ ၵႃႈၼႂ်း ပွႆး တီႈ မိူင်းၽြႃးပဵၼ်ၸဝ်ႈ ၼၼ်ႉ မီး မၢင်ႇၵလႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 16ၸဝ်ႈ ယေႇသု၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "မီး ၵူၼ်း ၵေႃႉ ၼိုင်ႈ ႁဵတ်း ပွႆး ၶၢမ်ႇၶႅၵ်ႇ လူင် လႄႈ ၽိတ်ႈပၢင်း ပီႈၼွင်ႉ ၶႅၵ်ႇ ၼမ်ၼႃႇ ဢေႃႈ။- 17မိူဝ်ႈ ဢၼ် ထိုင် ၶိင်ႇ ၶၢမ်ႇပွႆး ၼၼ်ႉ ၸိုင်၊မၼ်း ပွႆႇ လုၵ်ႈၸၢင်ႈ မၼ်း ၵႂႃႇ ႁွင်ႉ ၶႅၵ်ႇ ပီႈၼွင်ႉ ဢၼ် ၽိတ်ႈ ဝႆႉ ၼၼ်ႉ လႄႈ ဝႃႈ၊ 'မႃး သေၵမ်း ၶႃႈ။ ႁႅၼ်း ဝႆႉ ၵူႈၸိူဝ်ႉၵူႈပိူင် ယဝ်ႉ ၶႃႈ ဢေႃႈ၊' ဝႃႈ ၼင်ႇ ၼႆ ဢေႃႈ။- 18ၵူၺ်းၵႃႈ၊ၶဝ် ၸိူဝ်း ၼၼ်ႉ ၵူႈ ၵေႃႉ တွင်းပၢၼ်ႇ ႁႂ်ႈ ၶႂၢင်း လွတ်ႈ မိူၼ် မိူၼ် ၵၼ် လႄႈ၊ၵေႃႉ ၼိုင်ႈ ဝႃႈ၊ 'ၵဝ် လႆႈ သိုဝ်ႉ ဝႆႉ ၼႃး တူင်ႈ ၼိုင်ႈ ယဝ်ႉ လႄႈ လူဝ်ႇ ၵႂႃႇ တူၺ်း လူးၵွၼ်ႇ ဢေႃႈ။ ၶႂၢင်း လွတ်ႈ ပၼ် သေၵမ်း ၶႃႈ တႃႉ၊' ဝႃႈၼႆ တွင်းပၢၼ်ႇ တီႈ လုၵ်ႈၸၢင်ႈ ၼၼ်ႉ ဢေႃႈ။- 19တၢင်ႇၵေႃႉ သမ်ႉ ဝႃႈ၊ 'ၵဝ် လႆႈ သိုဝ်ႉ ဝႆႉ ဝူဝ်း ႁႃႈ ၵူႈ ယဝ်ႉ လႄႈ လူဝ်ႇ ၵႂႃႇ ၸၢမ်းတူၺ်း လူးၵွၼ်ႇ ဢေႃႈ။ ပွႆႇလွတ်ႈ ပၼ် သေၵမ်း ၶႃႈ တႃႉ၊' ဝႃႈ ၼင်ႇ ၼႆ ၼင်ႇၵဝ်ႇ ဢေႃႈ။- 20ၵေႃႉ ၼိုင်ႈ သမ်ႉ ဝႃႈ၊ 'ၵဝ် ၸင်ႇ ဢဝ်မေး ယဝ်ႉ ၵူၺ်း ၶႃႈ။ ပိူဝ်ႈ ၼႆ လႄႈ ၵဝ်ၶႃႈ ဢမ်ႇ မႃး လႆႈ ယဝ်ႉ၊' ဝႃႈၼႆ တွင်းပၢၼ်ႇ ဢေႃႈ။ 21"လုၵ်ႈၸၢင်ႈ မၼ်း ၼၼ်ႉ ၶိုၼ်း မႃး လႄႈ မွၵ်ႇလၢတ်ႈ လွင်ႈတၢင်း ၸိူဝ်း ၼၼ်ႉ တီႈ ပေႃႈလဵင်ႉ မၼ်း ဢေႃႈ။ ၸဝ်ႈပွႆး ၼၼ်ႉ ၸႂ်မႆႈ ၶႂ်ႈၸႃႉ လႄႈ လၢတ်ႈ တီႈ လုၵ်ႈၸၢင်ႈ မၼ်း ၼၼ်ႉ လႄႈ ဝႃႈ၊ 'ၵႂႃႇ ၵႃႈတီႈ သဵၼ်ႈတၢင်း လူင်၊တၢင်း ဢွၼ်ႇ၊ၵူႈ ၵိဝ်ႇ ၵူႈ ငႅၵ်ႈ ၵႃႈၼႂ်း ဝဵင်း ၶၼ်ၶၼ်ၽႂ်းၽႂ်း လႄႈ ႁွင်ႉ ဢဝ် ၵူၼ်းယၢၵ်ႈ ၵူၼ်းၽၢၼ်၊ၵူၼ်း ၶႃပုတ်း ၶႃၶႄႉ၊ဢိၵ်ႇတင်း ၵူၼ်းတႃမွတ်ႇ တင်းလၢႆ ၸိူဝ်း ၼၼ်ႉ မႃး တႃႉ၊' ဝႃႈ ၼင်ႇ ၼႆ ဢေႃႈ။- 22ဝၢႆး ၼၼ်ႉ၊လုၵ်ႈၸၢင်ႈ ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ 'ၸဝ်ႈႁဝ်း၊ၵႃႈ ၼင်ႇ ဢၼ် ၸဝ်ႈႁဝ်း ၶိုင် ပွင် ၼၼ်ႉ ႁဵတ်း ယဝ်ႉ ၶႃႈ ဢေႃႈ။ ၵူၺ်းၵႃႈ၊တီႈ ၼင်ႈ ယင်း မီး ၼမ် ယူႇ လူးၵွၼ်ႇ ၶႃႈ ဢေႃႈ၊' ဝႃႈ ၼင်ႇ ၼႆ လႄႈ၊- 23ၸဝ်ႈပွႆး ၼၼ်ႉ၊သမ်ႉ လၢတ်ႈ တီႈ လုၵ်ႈၸၢင်ႈ မၼ်း ၼၼ်ႉ လႄႈ ဝႃႈ၊ 'ဢွၵ်ႇ ၵႂႃႇ ၸွမ်း တၢင်း ၵႂႃႇ သူၼ် ၵႂႃႇ ၼႃး လႄႈ တိုၵ်းသူၼ်း ႁွင်ႉ ဢဝ် ၵူၼ်း တၢင်ႇၵေႃႉ ႁႂ်ႈ မႃး ထၢၼ်ႈပေႃး တဵမ် ႁိူၼ်း ၵဝ် ၵႂႃႇ တႃႉ။- 24ၵဝ် ဝႃႈ တီႈ သူ ၸမ်ႉ၊ၶဝ် ၸိူဝ်း ဢၼ် လႆႈ ၶၢမ်ႇ ၽိတ်ႈပၢင်း ဝႆႉ ၸိူဝ်း ၼၼ်ႉ တၵ်း တေ ဢမ်ႇ လႆႈ ၸိမ်းတူၺ်း ၶဝ်ႈ ၽၵ်း ပွႆး ၵဝ် ၼႆႉ သေၵေႃႉသေၵူၼ်း၊' ဝႃႈ ၼင်ႇ ၼႆ ဢေႃႈ၊" ၸဝ်ႈ ယေႇသု၊လၢတ်ႈ ဝႃႈ ၸိူဝ်ႉ ၼင်ႇ ၼႆ ဢေႃႈ။ 25ၽဝ်ႇ ၼိုင်ႈ မူႇၵူၼ်း ၼမ်ၼႃႇ ပႆ ၸွမ်း ၸဝ်ႈ ယေႇသု၊ၵႂႃႇ ယူႇ လႄႈ မၼ်းၸဝ်ႈ ဝၢႆႇၼႃႈ ၸူး ၶဝ် သေယဝ်ႉ၊လၢတ်ႈ တီႈ ၶဝ် လႄႈ ဝႃႈ၊- 26"ၽူႈလႂ် သေဢမ်ႇဝႃႈ၊ၵေႃႉ ဢၼ် မႃး တီႈ ၵဝ် ၼၼ်ႉ ပေႃး မၼ်း ယင်း ဢမ်ႇ ႁၵ်ႉ ၵဝ် ၼႃႇ သေ ပေႃႈ မႄႈ မၼ်း၊လုၵ်ႈ မေး မၼ်း၊ပီႈၼွင်ႉ မၼ်း ၸဵမ် ယိင်း ၸဵမ် ၸၢႆး၊ဢိၵ်ႇတင်း ဢသၢၵ်ႈ မၼ်း ၼၼ်ႉ ၸိုင်၊ၵေႃႉ ၼၼ်ႉ ဢမ်ႇ ပဵၼ် တပႄး ၵဝ် လႆႈ။- 27ၽူႈလႂ် သေဢမ်ႇဝႃႈ၊ပေႃး မၼ်း ဢမ်ႇ မႅၵ်ႇ သဝ်မႆႉဝႃးမိုဝ်း တူဝ်ၸဝ်ႈၵဝ်ႇ လႄႈ ၸွမ်း ၵဝ် ၸိုင်၊ၵေႃႉ ၼၼ်ႉ ဢမ်ႇ ပဵၼ် တပႄး ၵဝ် လႆႈ။- 28ၼႂ်း သူ ၼႆႉ ပေႃး သေၵေႃႉသေၵူၼ်း ဢၢင်ႈ ဢၢၼ်း တႄႇတင်ႈ ႁဵတ်း သဝ်လၢင်း ၸိုင်၊ဢွၼ်တၢင်း သေပိူၼ်ႈ မၼ်း ၸၢင်ႈ ၼင်ႈ သေယဝ်ႉ၊ၼပ်ႉဢၢၼ်ႇ ငိုၼ်း ဢၼ် တၵ်း သဵင်ႈ ၼၼ်ႉ ႁႂ်ႈလႆႈ ႁု လွင်ႈ ဢၼ် ငိုၼ်း မၼ်း တေ ပေႃးၵုမ်ႇ ႁိုဝ်၊ဢမ်ႇ ပေႃးၵုမ်ႇ ႁိုဝ် ၼၼ်ႉ ဢေႃႈ။- 29ပေႃး ဢမ်ႇၼၼ် မၼ်း ၶုတ်း ငဝ်ႈႁၢၵ်ႈ သဝ်လၢင်း သေလႄႈ ဢမ်ႇ ႁႂ်ႈ ယဝ်ႉ တူဝ်ႈ လႆႈ ၸိုင်၊ၵူၼ်း ဢၼ် ႁုႁၼ် တင်းလၢႆ၊တၵ်း ႁဵတ်းပျၢၵ်ႈ ႁဵတ်း ၶူဝ် တီႈ မၼ်း လႄႈ ဝႃႈ၊- 30'ၵေႃႉ ၼႆႉ၊တႄႇၸႃႉ ႁဵတ်းၵၢၼ် ၵူၺ်း လႄႈ ဢမ်ႇ ၸၢင်ႈ ႁႂ်ႈ ၵၢၼ်ငၢၼ်း မၼ်း ယဝ်ႉ တူဝ်ႈ လႆႈ၊' ဝႃႈၼႆ ယဝ်ႉ။ 31"ၼႄး ၼိုင်ႈ ၸမ်ႉ၊ပေႃး ၶုၼ်ႁေႃၶမ်း သေ ပႃး ပႃး မီး ၵူၼ်းသိုၵ်း မိုၼ်ႇ ၼိုင်ႈ၊ၶီႇသိုၵ်း ၵႂႃႇ တိုၵ်း ၵၼ် တင်း ၶုၼ်ႁေႃၶမ်း တၢင်ႇ ပႃး ဢၼ် မီး ၵူၼ်းသိုၵ်း သွင် မိုၼ်ႇ ၸိုင်၊ၶုၼ်ႁေႃၶမ်း ပႃး ၼၼ်ႉ ဢွၼ်တၢင်း သေပိူၼ်ႈ မၼ်း ၸၢင်ႈ ၼင်ႈ လႄႈ တႂၢၵ်ႈ တူၺ်း သေယဝ်ႉ၊တႅပ်းတတ်း လွင်ႈ ဢၼ် ႁႅင်း သိုၵ်း မၼ်း တေ ၶၢမ်ႇ လႆႈ ႁိုဝ်၊ဢမ်ႇ ၶၢမ်ႇ လႆႈ ႁိုဝ် ၼၼ်ႉ ဢေႃႈ။- 32ပေႃး မၼ်း ဢမ်ႇ ၶၢမ်ႇ လႆႈ ၸိုင်၊ၸူဝ်ႈ ဢၼ် သိုၵ်း ယင်း ၵႆ ၵၼ် ယူႇ ၼၼ်ႉ၊မၼ်း တေ ပွႆႇ ၽူႈတၢင်တူဝ် ၵႂႃႇ လႄႈ တွင်းပၢၼ်ႇ ႁႂ်ႈ သိုၵ်း ထၢတ်ႇယဵၼ် ဢေႃႈ။- 33မိူၼ် ၸိူဝ်ႉ ၼင်ႇ ၼၼ် ၼႂ်း သူ ၼႆႉ ၽူႈလႂ် သေဢမ်ႇဝႃႈ၊ပေႃး ဢမ်ႇ ၸုၼ်ႉပႅတ်ႈ ၵႃႈ ဢၼ် မၼ်း မီး ၵူႈၸိူဝ်ႉၵူႈပိူင် လႆႈ ၸိုင်၊ဢမ်ႇ ပဵၼ် တပႄး ၵဝ် လႆႈ။ 34"ၵိူဝ် ၸမ်ႉ၊လီ ဢေႃႈ။ ၵူၺ်းၵႃႈ၊ပေႃး ဢၼ် ၸဵမ်း မၼ်း ႁၢႆ ယဝ်ႉ ၸိုင်၊ဢမ်ႇ ၸၢင်ႈ ၶိုၼ်း လႆႈ ဢၼ် ၸဵမ်း မၼ်း ထႅင်ႈ ယဝ်ႉ။- 35ဢမ်ႇ မီး ဢၵျူဝ်း ပုၼ်ႈ လိၼ်။ ႁဵတ်း ၽုၼ်ႇ ၵေႃႈ ဢမ်ႇ လႆႈ ယဝ်ႉ လႄႈ တၵ်း လႆႈ ထွၵ်ႇ ပႅတ်ႈ ၵူၺ်း ဢေႃႈ။ ပေႃး မီး ႁူ ဢၼ် လီ ငိၼ်း ၸိုင်၊ႁႂ်ႈ ငိၼ်း သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1တီႈသုတ်း တီႈ ၵွႆ ၸမ်ႉ၊ပီႈၼွင်ႉ ၶဝ်႟။ ၼင်ႇ ႁိုဝ် ၼုၵ်ႈၵပၢတ်ႈ တြႃး ၸဝ်ႈၽြႃး တၵ်း တေ ၸွတ်ႇတူဝ်ႈ ၵႂႃႇ ၶၼ်ၶၼ်ၽႂ်းၽႂ်း လႄႈ မုၼ်သရေႇ ထၢင်ႇသႃး ၵူႈတီႈၵူႈလႅၼ် မိူၼ် ၸိူဝ်ႉ ၼင်ႇ ဢၼ် ပဵၼ် ယူႇ ၼႂ်း သူ ၼၼ်ႉ ၸိုင်၊သူးတွင်း ပုၼ်ႈ ႁဝ်း သေၵမ်း။- 2ၵွပ်ႈပိူဝ်ႈ ၵူၼ်း ၵူႈၵေႃႉၵူႈၵူၼ်း ဢမ်ႇ ပႆႇ ယုမ်ႇမၢတ်ႈ တြႃး ၸဝ်ႈ ၼၼ်ႉ၊ၼင်ႇ ႁိုဝ် ၽြႃးပဵၼ်ၸဝ်ႈ တၵ်း ၵႄႇသႄႇ ဢဝ် ႁဝ်း သေ ၵႃႈတီႈ ၵူၼ်းႁၢႆႉ ၵူၼ်းမိူၵ်ႈ တင်းလၢႆ ၵေႃႈ သူးတွင်း ပုၼ်ႈ ႁဝ်း သေၵမ်း။ 3ၵူၺ်းၵႃႈ၊ၸဝ်ႈၽြႃး မီး သဵတ်ႈၸႃႇ ယူႇ ဢေႃႈ။ မၼ်းၸဝ်ႈ တၵ်း ပၼ် ဢဵၼ် ပၼ်ႁႅင်း သူ လႄႈ ၵႅတ်ႇၶႄ ႁႂ်ႈ သူ လႆႈ ၵၢင်းလွတ်ႈ တင်း ၶုၼ် ႁၢႆႉမိူၵ်ႈ ၼၼ်ႉ ဢေႃႈ။- 4ၸဝ်ႈၽြႃး ပၼ် ႁႂ်ႈ ႁဝ်း မီး တၢင်း ဢၼ် ယုမ်ႇယမ် တမ်းၸႂ် လူၺ်ႈ လွင်ႈ ဢၼ် သူ ၵမ်ၵျၢင်ႉ ၸွမ်း ၵႃႈ ၼင်ႇ ဢၼ် ႁဝ်း သင်ႇ သွၼ်ပၼ် သူ ၼၼ်ႉ လႄႈ သူ တၵ်း တေ သိုပ်ႇ ၵမ်ၵျၢင်ႉ သၢင်ႈ ႁဵတ်း ယူႇ ၶိူဝ်းၶိူဝ်း ၼၼ်ႉ ဢေႃႈ။ 5ၶႅၼ်းတေႃႈ ႁႂ်ႈ ၸဝ်ႈၽြႃး မႄး ပၼ် ႁႂ်ႈ သူ ယဵင်ႈၶႅၼ်း ႁုၸႅင်ႈ တၢင်းႁၵ်ႉ ၽြႃးပဵၼ်ၸဝ်ႈ လႄႈ မီး ၸႂ် ဢၼ် ယိူၼ်ႉၶၢမ်ႇ ၸိူဝ်ႉ ၼင်ႇ ၸဝ်ႈ ၶရိၸ်ႈ၊ယူႇ သေၵမ်း လူၺ်ႈ။ 6ၵႃႈၼႂ်း ၸိုဝ်ႈသဵင် ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ၼၼ်ႉ ႁဝ်း ပိင်းၺၢပ်ႈ သူ လႄႈ ဝႃႈ ၸမ်ႉ၊ပီႈၼွင်ႉ ၶဝ်႟။ ဝႄႈ ပႅတ်ႈ ပီႈၼွင်ႉ ဢၼ် ၶၢၼ်ႉ ဢိူၼ် ၸိူဝ်း ဢၼ် ဢမ်ႇ ၵမ် ဢမ်ႇ ၵျၢင်ႉ ၸွမ်းၼင်ႇ ၵႂၢမ်းသင်ႇ သွၼ်၊ဢၼ် ႁဝ်း ပၼ် တီႈ ၶဝ် ၼၼ်ႉ ၸိူဝ်း ၼၼ်ႉ တႃႉ။- 7လွင်ႈ မၼ်း ၸမ်ႉ၊သူ တၵ်း လႆႈ ႁဵတ်း ၸွမ်း ႁဝ်း ၸိူဝ်ႉ ၼင်ႇ ႁိုဝ် ဝႃႈၼႆ တူဝ် သူ ယဵင်ႈၶႅၼ်း ႁု လီ ဢေႃႈ။ မိူဝ်ႈ ဢၼ် ႁဝ်း မီး ယူႇ လူၺ်ႈ ၵၼ် တင်း သူ ၼၼ်ႉ၊ႁဝ်း ဢမ်ႇ ၶၢၼ်ႉ ဢမ်ႇ ဢိူၼ်။- 8ႁဝ်း ဢမ်ႇ ၵိၼ် ၶွင်လၢႆ ၽူႈလႂ်။ ၼင်ႇ ႁိုဝ် တၵ်း ဢမ်ႇ လႆႈ ယၢပ်ႇၸႂ် သူ ၸိုင်၊ႁဝ်း ၵႆႉ ၶတ်းၸႂ် ႁဵတ်းၵၢၼ် ယူႇ ၵူႈဝၼ်း ၵူႈၶိုၼ်း ဢေႃႈ။- 9ႁဝ်း ႁဵတ်း ၸိူဝ်ႉ ၼင်ႇ ၼႆ၊ၵွပ်ႈပိူဝ်ႈ ႁဝ်း ဢမ်ႇ ထိူၵ်ႈၶၢမ်ႇ ဢဝ် တၢင်း ဢၼ် ၸွႆႈ ဢၼ် ၵမ်ႉ ၼၼ်ႉ ဢမ်ႇၸႂ်ႈ။ ႁဝ်း ႁဵတ်း ႁႂ်ႈ ပဵၼ် ပုင်ႇ သၢၵ်ႈသေႇ ဢၼ် သူ တၵ်း ႁဵတ်း ၸွမ်း ဢေႃႈ။- 10မိူဝ်ႈ ဢၼ် ႁဝ်း မီး လူၺ်ႈ ၵၼ် တင်း သူ ၼၼ်ႉ၊ႁဝ်း ယင်း လႆႈ ပိင်းၺၢပ်ႈ လႄႈ ဝႃႈ၊ "ၽူႈလႂ် သေဢမ်ႇဝႃႈ၊ၵေႃႉ ဢၼ် ၶၢၼ်ႉ ႁဵတ်းၵၢၼ် ၼၼ်ႉ ယႃႇပေ ႁႂ်ႈ ၵိၼ်၊" ဝႃႈ ၼင်ႇ ၼႆ ဢေႃႈ။ 11ႁဝ်း လၢတ်ႈ ဝႃႈ ၸိူဝ်ႉ ၼင်ႇ ၼႆ ၵွပ်ႈပိူဝ်ႈ ႁဝ်း လႆႈ ငိၼ်း ဝႃႈ၊ၵူၼ်း ၵမ်ႈၽွင်ႈ ၶၢၼ်ႉ ဢိူၼ် လႄႈ ဢမ်ႇ ႁဵတ်း ဢမ်ႇ သၢင်ႈ ၵႃႈသင်၊ၵူၺ်း လေႃလႄ လူၺ်ႈ ၵၢၼ်ငၢၼ်း ပိူၼ်ႈ ၼၼ်ႉ မီး ၼႂ်း သူ ၼၼ်ႉ ဢေႃႈ။- 12ႁဝ်း ဢိင် ၸိုဝ်ႈသဵင် ၸဝ်ႈ ၽြႃး ယေႇသု ၶရိၸ်ႈ၊သေလႄႈ မီး ဢမိင်ႉ တိုၵ်းယူင်း ၶဝ် လႄႈ ဝႃႈ ၸမ်ႉ၊ၶဝ် တၵ်း လႆႈ ႁဵတ်းၵၢၼ် ၼိမ် ၼိမ် လီ လီ လႄႈ ႁဵတ်းလဵင်ႉ တွင်ႉ ၶဝ် ဢေႃႈ။ 13ၵူၺ်းၵႃႈ၊ပီႈၼွင်ႉ ၶဝ်႟။ သူ ၸမ်ႉ၊ယႃႇ ႁႂ်ႈ မီး တၢင်း ဢၼ် ၸႂ်လု ႁႅင်းဢူၼ်ႈ၊ၼႂ်း တၢင်း ဢၼ် ၵမ်ၵျၢင်ႉ သၢင်ႈ ႁဵတ်း ဢၼ် လီ ဢၼ် ငၢမ်း ၼၼ်ႉ သေၵမ်း။- 14ၸၢင်ႈၶႄး မီး သေၵေႃႉသေၵူၼ်း ဢၼ် ဢမ်ႇ ၶႂ်ႈ ထွမ်ႇဢဝ် ၵႂၢမ်း ဢၼ် ႁဝ်း သင်ႇ သွၼ်ပၼ် ၵႃႈၼႂ်း လိၵ်ႈ ၼႆႉ ၼၼ်ႉ ဢေႃႈ။ ပေႃး မီး ၸိုင်၊မၢတ်ႈတွင်း ၵေႃႉ ၼၼ်ႉ ဝႆႉ တႃႉ။ ၼင်ႇ ႁိုဝ် မၼ်း တၵ်း လႆႈ ဢူၵ်း ဢၢႆ ၸိုင်၊ယႃႇပေ ဝႆႉ ဢယေး မၼ်း။- 15ၼႂ်းဝႃႈၼၼ် သေၵေႃႈ ယႃႇပေ မၢတ်ႈ မၼ်း ပဵၼ် ၸိူဝ်ႉ ၼင်ႇ ရၢၼ်ႇသူႇ လႄႈ မၢတ်ႈ မၼ်း ပဵၼ် ၸိူဝ်ႉ ၼင်ႇ ပီႈၼွင်ႉ လႄႈ ပၼ် သတိ တႃႉ။ 16ႁႂ်ႈ တူဝ် ၸဝ်ႈၽြႃး ဢၼ် ဝႃႈ၊ၸဝ်ႈ တၢင်းၼိမ် ၼၼ်ႉ ပၼ် တၢင်းၼိမ် တီႈ သူ၊ၼႂ်း လွင်ႈတၢင်း ၵူႈၸိူဝ်ႉၵူႈပိူင် တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ႁႂ်ႈ ၸဝ်ႈၽြႃး မီး ယူႇ လူၺ်ႈ ၵၼ် တင်း သူ တင်းသဵင်ႈတင်းလူင် သေၵမ်း လူၺ်ႈ။ 17ၵဝ် ပေႃးလု၊ဢဝ် တင်း မိုဝ်း တူဝ်ၸဝ်ႈၵဝ်ႇ တႅမ်ႈ ၵႂၢမ်း တၵ်ႉၼၢႆ ဢေႃႈ။ ဢၼ် ၼႆႉ ၸမ်ႉ၊ပဵၼ် လွင်ႈတၢင်း ဢၼ် ၵဝ် လူင်းလၢႆးမိုဝ်း ၵႃႈၼႂ်း ၽိုၼ်လိၵ်ႈ ၵဝ် ၵူႈ ၽိုၼ် ၼၼ်ႉ ယဝ်ႉ။ ဢၼ် ၼႆႉ ပဵၼ် ၼႄး လၢႆး ဢၼ် ၵဝ် တႅမ်ႈလိၵ်ႈ ဢေႃႈ။ 18ႁႂ်ႈ ၵျေးၸူး ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊မီး ၼိူဝ် သူ ၵူႈၵေႃႉၵူႈၵူၼ်း သေၵမ်း လူၺ်ႈ။
Copyright
Learn More


text:
ယႃႈမဝ်းၵမ်ပွတ်းမိူင်းပေႃႈလူတ်းယွမ်း ဝၢႆးၼၢင်းယိင်းတင်ႈမူႇၸုမ်းၽဵဝ်ႈမူၺ်ႉယႃႈ
ဝၢႆးၼၢင်းယိင်း ၶွတ်ႇၽွတ်ႈၽူႈၸုမ်းႁူမ်ႈၵၼ်သၢၼ်ၶတ်း
ၽဵဝ်ႈမူၺ်ႉယႃႈမဝ်းၵမ်၊ ဢၼ်မီးပီႈဢၢႆႈ ၽွင်းတႅၼ်း ၵူၼ်းမိူင်းပၼ်ႁႅင်းမႃးၼႆႉ
ယႃႈမဝ်းၵမ်ပွတ်းဢိူင်ႇမိူင်းပေႃႈ လူတ်းယွမ်းၵိုတ်းလိူဝ်မွၵ်ႈ 40% ။
ၽူႈၶဝ်ႈၸုမ်းၼၢင်းယိင်းမိူင်းပေႃႈၵေႃႉၼိုင်ႈလၢတ်ႈဝႃႈ- တီႈမိူင်းပေႃႈၼႆႉ မိူဝ်ႈၵူႈပွၵ်ႈယႃႈမဝ်းၵမ် လိူင်ႇၼမ်။ တင်ႈတႄႇ ၼၢင်းယိင်းၶဝ် ၵေႃႇတင်ႈမူႇၸုမ်းၽဵဝ်ႈယႃႈမႃးၼႆႉ မိူဝ်ႈလဵဝ်ၶႂ်ႈၵိုတ်းလိူဝ်မွၵ်ႈ 40% ၵူၺ်း။ ၵွပ်ႈဝႃႈ ၸုမ်းၼၢင်းယိင်း ၶဝ်ၽဵဝ်ႈၵူၼ်းၶၢႆယႃႈတိၵ်းတိၵ်း၊ ပေႃးဢမ်ႇမီးၵူၼ်းၶၢႆၵေႃႈ ၵူၼ်းၵိၼ်ဢမ်ႇၸၢင်ႈ ၵႂႃႇႁႃသိုဝ်ႉၵိၼ်- ဝႃႈၼႆ။
တင်ႈတႄႇလိူၼ်ဢေႃႊၵတ်ႉသ် (2012)မႃးၼႆႉ ၼၢင်းယိင်းၼုမ်ႇတၢင်းမိူင်းပေႃႈ၊ ၵိင်ႇၸႄႈဝဵင်း ပၢင်ႇသၢႆး၊ ၸႄႈဝဵင်းမူႇၸႄႈ ၸိုင်ႈတႆးပွတ်းႁွင်ႇ၊ ၵမ်ႈၼမ်ပဵၼ်မႄႈႁိူၼ်းၼုမ်ႇၶွတ်ႇၽွတ်ႈၵေႃႇတင်ႈ မူႇၸုမ်းၼၢင်းယိင်း ၼႂ်းဝၢၼ်ႈ 200 ၵေႃႉပၢႆ ၶွၼ်ႈႁႅင်းၵၼ်ၽဵဝ်ႈယႃႈမဝ်းၵမ်။ ပေႃးၶဝ်ငိၼ်းၶၢဝ်ႇၵူၼ်း ၵႃႉယႃႈၼႂ်းဝၢၼ်ႈ မိူၼ်ၼင်ႇႁိူၼ်းလႂ်ၵႃႉယႃႈ/ၵႃႉၶၢႆယႃႈယွႆႈ ၸိူဝ်းၼႆႉ ၶွၼ်ႈႁႅင်းၵၼ်ၵႂႃႇဝႅတ်ႉလွမ်ႉ၊ တိၺွပ်းၵူၼ်းၵႃႉယႃႈဝႆႉ၊ သွၵ်ႈတဝ်ၶူၼ်ႉႁႃတီႈႁိူၼ်း တၢင်းၼွၵ်ႈတၢင်းၼႂ်း၊ ပေႃးဝႃႈလႆႈယႃႈမႃးယဝ်ႉ ဢဝ်ၵႂႃႇၽဝ်ၼႄၵၢင်ဝၢၼ်ႈ ပၢၵ်ႇၼႃႈၵူၼ်းတင်းၼမ်။ ပေႃးႁူႉဝႃႈ လုၵ်ႈဢွၼ်ႇ/ၵူၼ်းၵေႃႉၼၼ်ႉ ၵေႃႉၼႆႉၵိၼ်ယႃႈ၊ သူႇယႃႈၵေႃႈ ၶွၼ်ႈႁႅင်းၵၼ်ၵႂႃႇတိၺွပ်း၊ ဢဝ်ယႃႈၶဝ်ပႅတ်ႈ။ လႆႈငိၼ်းဝႃႈ ႁဵတ်းပၼ်ပႃးႁူင်းတိုတ်းယႃႈ- ၼႆယဝ်ႉ။
ၸွမ်းၼင်ႇၼႂ်းၽိုၼ်ႁၢႆးငၢၼ်းၶွင်ၸုမ်းၼၢင်းယိင်း ဢွၵ်ႇဝႆႉၼၼ်ႉ ၼႂ်းၸႄႈဝဵင်းမူႇၸႄႈ မီး 8 ဢိူင်ႇ၊ 32 ဝၢၼ်ႈ၊ ၼႂ်းၼႆႉ ပႃးတင်းဢိူင်ႇမိူင်းပေႃႈ။ တင်းသဵင်ႈမီးႁူဝ်ၵူၼ်း 10,755 ၊ လင်ႁိူၼ်းမီး 2,600 ၊ ၵူၼ်းၵိၼ်ယႃႈတိတ်းယႃႈမီးမွၵ်ႈ 2,000 ပၢႆ၊ (မၢင်ႁိူၼ်းဢမ်ႇမီးၵူၼ်းၵိၼ်၊ ၵူၺ်းၵႃႈၽတ်ႉၽဵင်ႇၸမ် ၶႂ်ႈမီး ၼိုင်ႈႁိူၼ်း 1 ၵေႃႉ)၊ ၵူၼ်းၶၢႆယႃႈယွႆႈ တင်းမူတ်းမီး 40 ၸဝ်ႈပၢႆ၊ ၼိုင်ႈၸဝ်ႈ လႆႈသႂ်ႇပၼ်ၶွၼ်ႇ တီႈပလိၵ်ႈမၢၼ်ႈ 1 လိူၼ် 400,000 ပျႃး- ၼႆယဝ်ႉ။
ၵူၼ်းၼႂ်းပိုၼ်ႉတီႈလၢတ်ႈဝႃႈ- လွင်ႈတၢင်းဢၼ်ႁဵတ်းႁႂ်ႈမီးၵၢၼ်ၵႃႉၶၢႆယႃႈ/ ၵူၼ်းၵိၼ်ယႃႈတိတ်းယႃႈ ၼမ်လိူင်ႇမႃးၼၼ်ႉ ပိူင်လူင်မၼ်း ယွၼ်ႉၼႂ်းဝၢၼ်ႈမိူင်းၼႆႉ 1.ပဵၼ်သိုၵ်းပဵၼ်သိူဝ်။ 2.ဢမ်ႇမီးမၢႆမီႈ ၽွင်းငမ်း။ 3.ၸဝ်ႈၼႃႈတီႈၽူႈႁၢပ်ႇၵိုတ်ႉ ၵၢၼ်လူင်ပွင်ၸိုင်ႈ ဢမ်ႇမီးငိုၼ်းလိူၼ်၊ ဢမ်ႇၼၼ် မီးငိုၼ်းလိူၼ် ယူႇၵေႃႈမီးဢေႇ၊ ဢမ်ႇပေႃးၵိၼ်။ ၵွပ်ႈၼၼ် လွင်ႈပူၼ်ႉပႅၼ်မၢႆမီႈ (Corruption) လုၵ်ႉတီႈၸဝ်ႈၼႃႈတီႈ ၶဝ်မႃး။
မိူၼ်ၼင်ႇတီႈမိူင်းပေႃႈ မီးပလိၵ်ႈ၊ ပီႇတုၸိတ်ႉ တင်းၽူႈၵွၼ်းဝၢၼ်ႈဢိူင်ႇ။ ပလိၵ်ႈလႆႈငိုၼ်းလိူၼ် ဢေႇ၊ ပီႇတုၸိတ်ႉဢမ်ႇ လႆႈ၊ ၽူႈၵွၼ်းဝၢၼ်ႈဢိူင်ႇၵေႃႈဢမ်ႇလႆႈ။ ၵပ်းၵၢႆႇလွင်ႈၼႆႉ ၵွပ်ႈပိုင်ႈဢိင်ယူႇ သဝ်းၸွမ်းလႅၼ်လိၼ် ဢၼ်ၵႃႈၶၼ်ၶူဝ်းၵုၼ်ႇ သိၼ်ၵႃႉသမ်ႉသုင်လႄႈ ၸင်ႇႁဵတ်းႁႂ်ႈမီးမႃးလွင်ႈ ပူၼ်ႉပႅၼ်မၢႆမီႈ မိူၼ်ၼင်ႇၵႃႉၶူဝ်းၽိတ်းမၢႆမီႈ၊ ပိုတ်ႇၵၢၼ်တေႃႇလွင်း၊ ၵႃႉယႃႈမဝ်းၵမ်ၸိူဝ်းၼႆႉ။
မိူဝ်ႈပီ 2012 ၼၢင်းယိင်းၶဝ်ႁၼ်ဝႃႈ ပေႃးဢမ်ႇသၢၼ်ၶတ်းယႃႈမဝ်းၵမ်ဢမ်ႇပဵၼ်၊ ပေႃးတူဝ်ႁဝ်းဢမ်ႇ လုၵ်ႉႁဵတ်းၵူၺ်းသေ ၵုမ်ႇမၢင်ႇၵိူဝ်းပိုင်ႈဢိင်ၸဝ်ႈၼႃႈတီႈ မၢၼ်ႈၵူၺ်းဢမ်ႇလႆႈယဝ်ႉ-ၼႆသေ ၵေႃႉပဵၼ်ၼၢင်းသွႆႈ (ဢႃႇယု 80) ၸင်ႇဢွၼ်ႁူဝ် ၶွတ်ႇၽွတ်ႈၵေႃႇတင်ႈ မူႇၸုမ်းၽဵဝ်ႈယႃႈမႃး။ ၾၢႆႇၼိုင်ႈတၢင်းၼိုင်ႈၵေႃႈ ဢၼ်တင်ႈမူႇၸုမ်းၽဵဝ်ႈယႃႈမႃးလႆႈၼႆႉ ယွၼ်ႉၵေႃႉပဵၼ်ပီႈဢၢႆႈၵဵင်မႆႇ (ၽွင်းတႅၼ်းၵူၼ်းမိူင်း ၶဵတ်ႇလိူၵ်ႈတင်ႈ မၢႆ 2 မူႇၸႄႈ၊ သၽႃးၸႄႈမိူင်း၊ ပႃႇတီႇသၢင်ႇသီႈ) ၸိုဝ်ႈမႃႇ မူၼ်း ႁိုဝ် မူၼ်းဢွင်ႇ ပၼ်ႁႅင်းၵေႃႈပႃး- ၼႆယဝ်ႉ။
လွၵ်းလၢႆးၽဵဝ်ႈယႃႈၵမ်းၼႆႉၵေႃႈ ပေႃးလႆႈငိၼ်းၶၢဝ်ႇဝႃႈၵူၼ်းဝၢၼ်ႈႁိူၼ်းလႂ်ၵႃႉၶၢႆယႃႈမဝ်းၵမ်ၸိုင် ဢွၼ်ၵၼ်ၵႂႃႇ ဝႅတ်ႉႁိူၼ်း/ ၶဝ်ႈႁိူၼ်း/ တိၺွပ်းၸဝ်ႈႁိူၼ်းသေသွၵ်ႈႁိူၼ်း၊ ပေႃးတိၺွပ်းလႆႈယႃႈယဝ်ႉ မီးၵၢၼ်ၾၢင်ႉတိူၼ် ပၼ်သတိ၊ ဢမ်ႇတိၺွပ်း။ ယႃႈၸိူဝ်းတိလႆႈတင်းသဵင်ႈ ဢဝ်ၽဝ်ပႅတ်ႈ ပူၼ်ႉမႃး မိူဝ်ႈဝၼ်းထိ 26/09/12 ၊ ၸွမ်းၼင်ႇၼပ်ႉသွၼ်ႇတူၺ်း ၵႃႈၶၼ်မႅၼ်ႈ ငိုၼ်းၻေႃႊလိူဝ်ႊမွၵ်ႈ 7,000 ၊ ၶၼ်ငိုၼ်းမၢၼ်ႈမိူဝ်ႈလဵဝ် တူၵ်းမွၵ်ႈ 5,950,000 ပျႃး။
မိူင်းပေႃႈ ၸႄႈဝဵင်းမူႇၸႄႈၼႆႉ ပဵၼ်ပိုၼ်ႉတီႈၼႃႈလိၼ်ၸုမ်းပီႇတုၸိတ်ႉ (မိူင်းပေႃႈ) ဢၼ်ၵဵင်မႆႇ ပဵၼ်ႁူဝ်ၼႃႈ ၵုမ်းၵမ်ဝႆႉ။ ၵဵင်မႆႇ (ၸၢဝ်းၶၢင်)ၼႆႉဢွၼ်ၼႃပီ 1998 ပဵၼ်လွၼ်ႉၵႅၼ်ၸွႆႈထႅမ် ပႃႇတီႇ ၶွမ်ႊမိဝ်ႊၼိတ်ႊ မိူင်းမၢၼ်ႈ (CPB) တင်းၸုမ်း ၶၢင် (KIA) ပွတ်းမိူင်းၵူဝ်း။ ပၢၼ်ၸုမ်းမိူင်းၵူဝ်းၵိုတ်း သိုၵ်း (MDA) ႁိူင်းၼၼ်ႉ ပဵၼ်ၸဝ်ႈပေႃႈၵႃႉယႃႈ/ႁဵတ်းယႃႈသေ ၸိုဝ်ႈယႂ်ႇယွၼ်ႉယႃႈမဝ်းၵမ်မႃး၊ ၶဝ်ႈၶေႉလိူၵ်ႈတင်ႈ 2010 ၶဵတ်ႇလိူၵ်ႈတင်ႈမၢႆ 2 ၸႄႈဝဵင်းမူႇၸႄႈ (သၽႃးၸႄႈမိူင်း)၊ ပေႉၵၢၼ်လိူၵ်ႈ တင်ႈ ပဵၼ်မႃးၽွင်းတႅၼ်းမိူင်းတႆး ႁၢၼ်ႉတေႃႇမိူဝ်ႈလဵဝ်။
Tags: Drug, News


text:
1ပိူဝ်ႈ ၼႆ လႄႈ ၵဝ် ၶႂ်ႈ ထၢမ် ဝႃႈ၊ၸွင်ႇ ၽြႃးပဵၼ်ၸဝ်ႈ ပႄႇပႅတ်ႈ ၵူၼ်း မဵဝ်း မၼ်းၸဝ်ႈ မဵဝ်း ဢိသရေး၊ၼၼ်ႉ ႁိုဝ်း။ မၼ်း ဢမ်ႇၸႂ်ႈ ၸိူဝ်ႉ ၼင်ႇ ၼၼ်။ တူဝ် ၵဝ် ၼႆႉ ပဵၼ် ၵူၼ်း မဵဝ်း ဢိသရေး၊ဢၼ် ပဵၼ် ၸိူဝ်ႉၶိူဝ်း ပူႇမွၼ်ႇ ႁဝ်း ဢႃႇပြႃႇႁၢမ်ႇ၊ၵႃႈၼႂ်း ၸိူဝ်ႉၶိူဝ်း ပိၼ်ႇယႃႇမိၼ်ႇ၊ဢေႃႈ။- 2ၽြႃးပဵၼ်ၸဝ်ႈ ဢမ်ႇ ပႄႇပႅတ်ႈ ၵူၼ်း မဵဝ်း ဢၼ် မၼ်းၸဝ်ႈ လိူၵ်ႈၵဵပ်း ဢဝ် ဝႆႉ ၸဵမ်မိူဝ်ႈ ဢွၼ်တၢင်း ၼၼ်ႉ။ သူ ဢမ်ႇ ႁု ၼႂ်း ၵျၢမ်းလိၵ်ႈ ၶေႃႈ ဢၼ် လၢတ်ႈ လွင်ႈ သြႃႇ ဢေးလိယႃႉ၊တွင်းပၢၼ်ႇ ၽြႃးပဵၼ်ၸဝ်ႈ လႄႈ တၢင်ႇ ဢပျတ်ႈ ၵူၼ်း မဵဝ်း ဢိသရေး၊ၼၼ်ႉ ႁိုဝ်း။- 3မၼ်း ဝႃႈ၊ "ဢူဝ်း ၽြႃး တီႈၶႃႈ။ ၶဝ် ဢဝ် ပရေႃးၽႅတ်ႈ ၸဝ်ႈႁဝ်း တင်းလၢႆ တၢႆ ယဝ်ႉ လႄႈ ယႃႉ ၽဵဝ်ႈ ၶဵင်ႇ တၢင်းလူႇ ၸဝ်ႈႁဝ်း တင်းလၢႆ ပႅတ်ႈ ယဝ်ႉ ၶႃႈ ဢေႃႈ။ ၵိုတ်းၵျၢၼ်ႇ ၵဝ်ၶႃႈ ၵေႃႉလဵဝ် ၵူၺ်း ယဝ်ႉ လႄႈ ၶဝ် ယင်း ၵျၢမ်ႇ ႁႃ ဢဝ် ၵဝ်ၶႃႈ တၢႆ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ လႄႈ၊- 4ၽြႃးပဵၼ်ၸဝ်ႈ ၶိုၼ်း တွပ်ႇ လၢတ်ႈ မၼ်း ၸိူဝ်ႉႁိုဝ် ဝႃႈၼႆ ၸမ်ႉ၊ "ၵဝ် ဢဝ် ၵူၼ်း ၸဵတ်း ႁဵင် ဢၼ် ဢမ်ႇ ၶုပ်ႉၶဝ်ႇ ဝႆႈ ၽြႃး ပႃႇလႃႉ၊ၼၼ်ႉ ၵိုတ်းၵျၢၼ်ႇ ဝႆႉ ပုၼ်ႈ ၵဝ် ယူႇ ယဝ်ႉ၊" ဝႃႈ ၼင်ႇ ၼႆ ဢေႃႈ။- 5မိူၼ်ၼင်ႇ ၼၼ် ယၢမ်း မိူဝ်ႈလဵဝ် ၵေႃႈ ၶဝ် ၸိူဝ်း ဢၼ် ၽြႃးပဵၼ်ၸဝ်ႈ ဢဝ် တင်း ၵျေးၸူး ၸဝ်ႈ တၢင်း ဢၼ် ဢဵတ်းလူ လိူၵ်ႈၵဵပ်း ဢဝ် ဝႆႉ ၼၼ်ႉ ၸိူဝ်း ဢၼ် ၵိုတ်းၵျၢၼ်ႇ ဝႆႉ ယင်း မီး ယူႇ ဢေႃႈ။- 6ပေႃး မၼ်း ပဵၼ် ၵွပ်ႈပိူဝ်ႈ ၵျေးၸူး ၸဝ်ႈ ၸိုင်၊မၼ်း ဢမ်ႇၸႂ်ႈ ၵွပ်ႈပိူဝ်ႈ တၢင်းၵမ် တၢင်းၵျၢင်ႉ ၶဝ်။ သင် ဝႃႈ တၢင်း ဢၼ် လိူၵ်ႈၵဵပ်း ဢဝ် ၼၼ်ႉ ပဵၼ် ၵွပ်ႈပိူဝ်ႈ တၢင်းၵမ် တၢင်းၵျၢင်ႉ ၸိုင်၊ၵျေးၸူး ၸဝ်ႈ ၼၼ်ႉ ဢမ်ႇ ပဵၼ် ၵျေးၸူး ၸဝ်ႈ ၸႅတ်ႈ ၸႅတ်ႈ ယဝ်ႉ ဢေႃႈ။ 7ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ႁဝ်း တေ ဝႃႈ ၸိူဝ်ႉႁိုဝ်။ ၵူၼ်း မဵဝ်း ဢိသရေး၊ဢမ်ႇ ထူပ်းၺႃး လွင်ႈတၢင်း ဢၼ် ၶဝ် သွၵ်ႈႁႃ ၼၼ်ႉ လႄႈ ၵူၼ်း ၸိူဝ်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် ဝႆႉ ၼၼ်ႉ ၵူၺ်း လႆႈ ထူပ်းၺႃး ဢေႃႈ။ တၢင်ႇၵေႃႉ တၢင်ႇ ၵူၼ်း ၸိူဝ်း ၼၼ်ႉ ၸမ်ႉ၊ၸႂ် တိုမ် ၸႂ် တၼ် ဢမ်ႇ ငိၼ်း တၢင်း ဢၼ် ၽြႃးပဵၼ်ၸဝ်ႈ ႁွင်ႉ ဢဝ် ၼၼ်ႉ။- 8မၼ်း မႅၼ်ႈ ၸွမ်းၼင်ႇ ၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၽြႃးပဵၼ်ၸဝ်ႈ ႁဵတ်း ႁႂ်ႈ မၢၵ်ႇတႃ ႁူဝ်ၸႂ် ၶဝ် ၼူၵ်ႇတၼ် လႄႈ၊ႁၢၼ်ႉ တေႃႇ ဝၼ်း မိူဝ်ႈၼႆႉ မၢၵ်ႇတႃ ၶဝ် ဢမ်ႇ ၸၢင်ႈ ႁၼ်၊ႁူ ၶဝ် ဢမ်ႇ ၸၢင်ႈ ငိၼ်း၊" ဝႃႈ ၼင်ႇ ၼႆ ၼၼ်ႉ ဢေႃႈ။- 9ၶုၼ်ႁေႃၶမ်း တႃႇဝိတ်ႈ၊သမ်ႉ လၢတ်ႈ လႄႈ ဝႃႈ၊ "ႁႂ်ႈ တၢင်း ဢၼ် ၶဝ် ၵိၼ် မူၼ်ႈ ၵိၼ် ပျေႃႇ ၼႂ်း ပွႆး ၼၼ်ႉ ပဵၼ် တူင်ႇႁႅဝ်ႉ တူင်ႇၶိုမ်း တီႈ ၶဝ်၊ပဵၼ် ၶတ်း ႁၢဝ်ႇ ပုၼ်ႈ ၶဝ် သေၵမ်း လူၺ်ႈ။ ႁႂ်ႈ ၶဝ် လႆႈ လူမ်ႉ ပင်း လႄႈ လႆႈ ၶၢမ်ႇတၢမ်ႇ ဢပျတ်ႈ ၶဝ် သေၵမ်း လူၺ်ႈ။- 10ႁႂ်ႈ မၢၵ်ႇတႃ ၶဝ် မွတ်ႇ ၵႂႃႇ ထၢၼ်ႈပေႃး ဢမ်ႇ ႁၼ် လႆႈ လႄႈ၊ ႁႂ်ႈ လင် ၶဝ် ၵွမ်း လူၺ်ႈ တုၵ်ႉၶႃႉ တႃႇသေႇ သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။ 11ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ၵဝ် ၶႂ်ႈ ထၢမ် ဝႃႈ၊မိူဝ်ႈ ဢၼ် ၵူၼ်း မဵဝ်း ၵျူး၊ၶဝ် ၶီႈလိုတ်း ၼၼ်ႉ ၸွင်ႇ ၶဝ် လူမ်ႉ တူၵ်း လုလႅဝ် ၵႂႃႇ ႁိုဝ်း။ မၼ်း ဢမ်ႇ ပဵၼ် ၸိူဝ်ႉ ၼင်ႇ ၼၼ်။ ၵွပ်ႈပိူဝ်ႈ ၶဝ် ႁဵတ်း ဢပျတ်ႈ လႄႈ တြႃး တၢင်း ဢၼ် ၵႄႇၶျွတ်ႈ ဢဝ် လႆႈ ႁွတ်ႈထိုင် ၵႃႈတီႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း၊ၼင်ႇ ႁိုဝ် ၵူၼ်း မဵဝ်း ဢိသရေး၊တၵ်း ၶွႆ ၶဝ် ဢေႃႈ။- 12ပေႃး ဝႃႈ ဢပျတ်ႈ ၵူၼ်း မဵဝ်း ဢိသရေး၊ၶဝ် ပွင် ဢၵျူဝ်း တၢင်းလီ မၢင်ႇၵလႃႇ လိူင်ႇ ၼမ်ၼႃႇ ပုၼ်ႈ ၵူၼ်းလေႃးၵီႇ လႄႈ တၢင်း ဢၼ် တူၵ်း သုမ်း ၶဝ် ပွင် ဢၵျူဝ်း တၢင်းလီ မၢင်ႇၵလႃႇ လိူင်ႇ ၼမ်ၼႃႇ ပုၼ်ႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၸိုင်၊မၼ်း တေ ယဵင်ႈၶႅၼ်း မီး ဢၵျူဝ်း တၢင်းလီ မၢင်ႇၵလႃႇ ထၼ်ႇ ႁိုဝ်။ ၽိူဝ်ႇ ထိုင် ၵူၼ်း မဵဝ်း ဢိသရေး၊တင်းလၢႆ ၵေႃႈ ၶဝ်ႈပႃး ၼႂ်း ၶဝ် ၸိူဝ်း ဢၼ် ၽြႃးပဵၼ်ၸဝ်ႈ ၵႄႇၶျွတ်ႈ ဢဝ် ၼၼ်ႉ ဢေႃႈ။ 13ၵမ်း ၼႆႉ ၵဝ် ၶႂ်ႈ ဢုပ်ႇ သူ ဢၼ် ပဵၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼၼ်ႉ ဢေႃႈ။ ၵွပ်ႈပိူဝ်ႈ ၵဝ် ပဵၼ် တမၢၼ်ႇၸဝ်ႈ ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၵႃႈတီႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼၼ်ႉ လႄႈ ၵဝ် ဢဝ် ၵုင်ႇ ဢဝ် မုၼ် လူၺ်ႈ ဢရႃႇ ၵဝ် ဢေႃႈ။- 14ၵဝ် ၶႂ်ႈ ႁဵတ်း ၸိူဝ်ႉ ၼင်ႇ ၼႆ ႁႂ်ႈ ၵူၼ်း မဵဝ်း ၵဝ် ၶွႆ ၼင်ႇ ႁိုဝ် ၶဝ် ၵမ်ႈၽွင်ႈ တၵ်း လႆႈ ၶၢမ်ႇ တၢင်း ဢၼ် ၸဝ်ႈၽြႃး ၵႄႇၶျွတ်ႈ ဢဝ် ၶဝ် ဢေႃႈ။- 15လွင်ႈ မၼ်း ၸမ်ႉ၊ၼႂ်း မိူဝ်ႈ ဢၼ် ၸဝ်ႈၽြႃး မၢင် ပႅတ်ႈ ၵူၼ်း မဵဝ်း ဢိသရေး၊ၼၼ်ႉ ၵူၼ်းလေႃးၵီႇ လႆႈ ၶိုၼ်း လီ ၵၼ် တင်း ၸဝ်ႈၽြႃး ဢေႃႈ။ ပိူဝ်ႈ ၼႆ လႄႈ ပေႃး ၸဝ်ႈၽြႃး ႁပ်ႉ ဢဝ် ၵူၼ်း ဢိသရေး၊ၶဝ် ၸိုင်၊မၼ်း တၵ်း ပဵၼ် ၸိူဝ်ႉ ၼင်ႇ ႁိုဝ်၊မၼ်း တေ မိူၼ် ၸိူဝ်ႉ ၼင်ႇ ၵူၼ်းတၢႆ လႆႈ ၶိုၼ်းလိပ်း မီး ဢသၢၵ်ႈ မႃး ဢေႃႈ။ 16ပေႃး ဢဝ် ၶဝ်ႈမုၼ်း ဢၼ် ဝိတ်း ဢွၼ်တၢင်း ပိူၼ်ႈ ၼၼ်ႉ လႆႈ သၢၵ်ႈၵၢပ်ႈ ၽြႃးပဵၼ်ၸဝ်ႈ ၸိုင်၊ၶဝ်ႈမုၼ်း တင်း ႁူၺ်ႇ ၵေႃႈ ပဵၼ် ၶွင် မၼ်းၸဝ်ႈ ဢေႃႈ။ မိူၼ် ၸိူဝ်ႉ ၼင်ႇ ၼၼ် ပေႃး ဢဝ် ႁၢၵ်ႈ မႆႉ သၢၵ်ႈလူႇ ၽြႃးပဵၼ်ၸဝ်ႈ ၸိုင်၊ၵိင်ႇ မၼ်း ၵေႃႈ ပဵၼ် ၶွင် မၼ်းၸဝ်ႈ ဢေႃႈ။- 17ၵိင်ႇ တူၼ်ႈသၢၼ်ႇလုၼ်ႇ ဢၼ် လုမ်းလႃး ဝႆႉ လီ လီ ၵမ်ႈၽွင်ႈ ၼၼ်ႉ ၸဝ်ႈ မၼ်း တႅပ်း သေယဝ်ႉ၊သမ်ႉ ဢဝ် ၵိင်ႇ တူၼ်ႈသၢၼ်ႇလုၼ်ႇ ထိူၼ်ႇ မႃး ၵပ်း သႂ်ႇ ၵႃႈတီႈ တေႃမႆႉ ၵဝ်ႇ ၼၼ်ႉ ဢေႃႈ။ သူ ၸိူဝ်း ဢၼ် ပဵၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼႆႉ ပဵၼ် ၸိူဝ်ႉ ၼင်ႇ ၵိင်ႇ တူၼ်ႈသၢၼ်ႇလုၼ်ႇ ထိူၼ်ႇ ၼၼ်ႉ လႄႈ တေႃႈလဵဝ် ၼႆႉ သူ လႆႈ ၶၢမ်ႇ ဢဝ် ဢၵျူဝ်း ၽၢႆႇ ၸႂ်ဝိၺိၺ်ႇ ႁူမ်ႈ ၵၼ် တင်း ၵူၼ်း မဵဝ်း ဢိသရေး၊ၶဝ် ယဝ်ႉ ဢေႃႈ။- 18ၵွပ်ႈပိူဝ်ႈ ဢၼ် ပဵၼ် ၸိူဝ်ႉ ၼင်ႇ ၼႆ လႄႈ သူ ယႃႇပေ သႄႉသွမ်း ၶဝ် ၸိူဝ်း ဢၼ် ၽြႃးပဵၼ်ၸဝ်ႈ တႅပ်း ၶဝ် မိူၼ် ၸိူဝ်ႉ ၼင်ႇ ၵိင်ႇ ဢၼ် ႁၵ်း ၵႂႃႇ ၼၼ်ႉ။ သူ တိုၼ်း ဢမ်ႇ မီး ဢၶႂၢင်ႉ ဢၼ် တၵ်း လႆႈ ဢုပ်ႇ ဝၢဝ်း တေႃႇ ၵိင်ႇ ဢၼ် ၶၢတ်ႇ ၵႂႃႇ ၼၼ်ႉ လႃးလႃး။ သူ ပဵၼ် ၵိင်ႇမႆႉ ၵူၺ်း ဢေႃႈ။ ၵိင်ႇ မၼ်း ဢမ်ႇ လဵင်ႉ ငဝ်ႈႁၢၵ်ႈ တူၼ်ႈ။ ငဝ်ႈႁၢၵ်ႈ တူၼ်ႈ လဵင်ႉ ၵိင်ႇ မၼ်း ဢေႃႈ။ 19သူ ၸၢင်ႈၶႄး တၵ်း လၢတ်ႈ ဝႃႈ၊ "ၵိင်ႇ ၸိူဝ်း ၼၼ်ႉ ၸဝ်ႈ မၼ်း တႅပ်း ႁႂ်ႈ မီး တေႃ ပုၼ်ႈ ၵဝ် တၵ်း ၵပ်း သႂ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 20ၸႂ်ႈ ယူႇ တႄႉ ဢေႃႈ။ ၶဝ် လႆႈ ၶၢမ်ႇ တႅပ်း ပႅတ်ႈ ၵွပ်ႈပိူဝ်ႈ ၶဝ် ဢမ်ႇ ယုမ်ႇမၢတ်ႈ ဢေႃႈ။ သူ ၸမ်ႉ၊လႆႈ ၵပ်း သႂ်ႇ ၵွပ်ႈပိူဝ်ႈ တၢင်းယုမ်ႇမၢတ်ႈ ဢေႃႈ။ ယႃႇပေ ထၢင်ႇယႂ်ႇ တူဝ်ၸဝ်ႈၵဝ်ႇ။ ႁႂ်ႈ မီး ၸႂ် ဢၼ် ၵူဝ်ယမ် ၸဝ်ႈၽြႃး တႃႉ။- 21ပေႃး ၽြႃးပဵၼ်ၸဝ်ႈ ယင်း ဢမ်ႇ သေလၢႆ ၵူၼ်း မဵဝ်း ဢိသရေး၊ၶဝ် ဢၼ် ဝႃႈ ၵိင်ႇ ၵဝ်ႇ ဢၼ် မၼ်းၸဝ်ႈ တႅပ်း ၼၼ်ႉ ၸိုင်၊သူ ထၢင်ႇ မၼ်းၸဝ်ႈ တၵ်း သေလၢႆ သူ ႁိုဝ်း။- 22ၽြႃးပဵၼ်ၸဝ်ႈ မီး ၸႂ် ၵရုၼႃႇ ဢဵတ်းလူ ထၼ်ႇ ႁိုဝ် ဢိၵ်ႇတင်း မၼ်းၸဝ်ႈ ၸၢင်ႈ ၸီႇယၢင်ႇ ပၼ်တၢမ်ႇ ႁႅင်း ၵႃႈႁိုဝ် ဢၼ် ဝႃႈ ၼၼ်ႉ၊တွင်း ဝႆႉ လီ လီ တႃႉ။ မၼ်းၸဝ်ႈ ပၼ်တၢမ်ႇ ႁႅင်း ၼႃႇ တီႈ ၶဝ် ၸိူဝ်း ဢၼ် လူမ်ႉ ပင်း ၼၼ်ႉ သေၵေႃႈ မၼ်းၸဝ်ႈ မီး ၸႂ် ၵရုၼႃႇ ၼိူဝ် သူ၊ပေႃး သူ တႄႇ ယူႇ ၼႂ်း ၵရုၼႃႇ မၼ်းၸဝ်ႈ ၼၼ်ႉ ဢေႃႈ။ ၵူၺ်းၵႃႈ၊ပေႃး သူ ယင်း ဢမ်ႇ တႄႇ ယူႇ ၼႂ်း ၵရုၼႃႇ ၼၼ်ႉ ၸိုင်၊သူ ၵေႃႈ တၵ်း လႆႈ ၶၢမ်ႇ တၢင်း ဢၼ် မၼ်းၸဝ်ႈ တႅပ်း ပႅတ်ႈ ဢေႃႈ။- 23ၵူၼ်း မဵဝ်း ဢိသရေး၊ၶဝ် ၵေႃႈ ပေႃး ၶဝ် ဢဝ် ပႅတ်ႈ ၸႂ် ဢၼ် ဢမ်ႇ ယုမ်ႇမၢတ်ႈ ၸိုင်၊မၼ်းၸဝ်ႈ တၵ်း ဢဝ် ၶဝ် ၶိုၼ်း ၵပ်းသိုပ်ႇ တီႈ တူၼ်ႈ မၼ်း၊ၵွပ်ႈပိူဝ်ႈ ၽြႃးပဵၼ်ၸဝ်ႈ မီး ဢႃႇၼႃႇ ဢၼ် ဢဝ် ၶဝ် ၵပ်းသိုပ်ႇ ၶိုၼ်း ၼၼ်ႉ ဢေႃႈ။- 24ပေႃး မၼ်းၸဝ်ႈ ၸၢင်ႈ ဢဝ် သူ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၸိူဝ်း ဢၼ် ပဵၼ် ၵိင်ႇ တူၼ်ႈသၢၼ်ႇလုၼ်ႇ ထိူၼ်ႇ ဢၼ် ၶၢတ်ႇ ၵႂႃႇ ၼၼ်ႉ လႄႈ ပိၵ်ႉသမ်ႉ မၼ်း ဢမ်ႇၸႂ်ႈ မဵဝ်း မၼ်း သေၵေႃႈ ယင်း ဢဝ် ၵပ်းသိုပ်ႇ တီႈ တူၼ်ႈသၢၼ်ႇလုၼ်ႇ ဢၼ် လီ လႆႈ ၸိုင်၊မၼ်းၸဝ်ႈ ယဵင်ႈၶႅၼ်း ၸၢင်ႈ ဢဝ် ၵူၼ်း မဵဝ်း ဢိသရေး၊ဢၼ် ပဵၼ် ၵိင်ႇမႆႉ ၵဝ်ႇ ဢၼ် တႅပ်း ပႅတ်ႈ သေ ၵႃႈတီႈ တူၼ်ႈသၢၼ်ႇလုၼ်ႇ ဢၼ် လီ လႄႈ ၵပ်းသိုပ်ႇ ၶိုၼ်း ၵႃႈတီႈ တူၼ်ႈ ၵဝ်ႇ ၵဝ်ႇ ၶဝ် ၼၼ်ႉ ဢေႃႈ။ 25ပီႈၼွင်ႉ ၶဝ်႟။ ၼင်ႇ ႁိုဝ် သူ တၵ်း ဢမ်ႇ ထၢင်ႇယႂ်ႇ တူဝ်ၸဝ်ႈၵဝ်ႇ ၸိုင်၊ၵဝ် ၶႂ်ႈႁႂ်ႈ သူ ႁု တြႃး ဢၼ် လိုၵ်ႉ ဢၼ် လမ်ႇ ပိူင် ၼိုင်ႈ ဢၼ် ဝႃႈ၊တၢင်း ဢၼ် ၵူၼ်း မဵဝ်း ဢိသရေး၊ၶဝ် ႁူဝ်ၸႂ် ၼူၵ်ႇတၼ် ၼၼ်ႉ တၵ်း တိုၼ်း ပဵၼ် ယူႇ တႃႇသေႇ ဢမ်ႇၸႂ်ႈ။ ၵူၺ်း တၵ်း ပဵၼ် ၵႂႃႇ တေႃႇထိုင် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၶဝ် ၶဝ်ႈ မႃး ၸေး မူတ်း မူတ်း ယဝ်ႉ ၼၼ်ႉ ဢေႃႈ။- 26ၼင်ႇ ၼၼ် လႄႈ ၵူၼ်း မဵဝ်း ဢိသရေး၊တင်း လူင် တၵ်း လႆႈ ၶၢမ်ႇ ၵႄႇၶျွတ်ႈ ဢဝ် ၸွမ်းၼင်ႇ ဢၼ် တႅမ်ႈ ဝႆႉ ၼႂ်း ၵျၢမ်းလိၵ်ႈ လႄႈ ဝႃႈ၊ "ၸဝ်ႈ ၵႄႇၶျွတ်ႈ တၵ်း လုၵ်ႉ သေ ၵႃႈတီႈ လွႆ ၸိဢုၼ်ႇ၊မႃး လႄႈ ပႄႇ ၽဵဝ်ႈ ပႅတ်ႈ၊ ႁူဝ်ၸႂ် ဢၼ် ႁၢႆႉမိူၵ်ႈ သေ ၵႃႈတီႈ ၸိူဝ်ႉၶိူဝ်း ယႃႇၵုပ်ႈ၊ဢေႃႈ။- 27ၸဝ်ႈၽြႃး သမ်ႉ မီး ဢမိင်ႉ ဝႃႈ၊ 'မိူဝ်ႈ ဢၼ် ၵဝ် ဢဝ် ပႅတ်ႈ ဢပျတ်ႈ ၶဝ် ၼၼ်ႉ ၸိုင်၊ ၵဝ် တၵ်း ပၼ် ပတိၺိၺ်ႇ တြႃး ၼႆႉ တီႈ ၶဝ် ဢေႃႈ၊' " ဝႃႈ ၼင်ႇ ၼႆ ၼၼ်ႉ ဢေႃႈ။ 28ၵွပ်ႈပိူဝ်ႈ ၶဝ် ပႄႇပႅတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၼၼ်ႉ လႄႈ ၵူၼ်း မဵဝ်း ဢိသရေး၊ၶဝ် ပဵၼ် ရၢၼ်ႇသူႇ ၽြႃးပဵၼ်ၸဝ်ႈ သေလႄႈ လႆႈ ပဵၼ် ဢၵျူဝ်း ပုၼ်ႈ သူ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ဢေႃႈ။ ၼင်ႇ ၼၼ် လႄႈ ၵွပ်ႈပိူဝ်ႈ ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် ၶဝ် ၼၼ်ႉ လႄႈ ၶဝ် လႆႈ ပဵၼ် လုၵ်ႈ ႁၵ်ႉ မၼ်းၸဝ်ႈ ၸွမ်းၼင်ႇ ၵတိ မၼ်းၸဝ်ႈ ဝႆႉ တီႈ ပူႇမွၼ်ႇ ၶဝ် တင်းလၢႆ ၼၼ်ႉ ဢေႃႈ။- 29ပဵၼ် ၵွပ်ႈ ၸိူဝ်ႉႁိုဝ် ဝႃႈၼႆ ၸမ်ႉ၊မၼ်းၸဝ်ႈ ဢမ်ႇ မီး ၸႂ် ဢၼ် ၶိုၼ်း ၽွၵ်ႈပျၢၼ်ႇ ၵႃႈၼိူဝ် ၵျေးၸူး ဢၼ် မၼ်းၸဝ်ႈ လိူၵ်ႈၵဵပ်း ႁွင်ႉ ဢဝ် ဝႆႉ ဢိၵ်ႇတင်း ၵႃႈၼိူဝ် တၢင်း ဢၼ် မၼ်းၸဝ်ႈ ပၼ် မၢင်ႇၵလႃႇ တၢင်းလီ ၼၼ်ႉ ဢေႃႈ။- 30သူ ၸိူဝ်း ဢၼ် ပဵၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼႆႉ ပိၵ်ႉသမ်ႉ မိူဝ်ႈ ဢွၼ်တၢင်း ၼၼ်ႉ သူ ဢမ်ႇ ထွမ်ႇ ၵႂၢမ်း ၽြႃးပဵၼ်ၸဝ်ႈ သေၵေႃႈ တေႃႈလဵဝ် ၼႆႉ သူ လႆႈ ၶၢမ်ႇ ဢဝ် ၵျေးၸူး ၵရုၼႃႇ ၸဝ်ႈ ၵွပ်ႈပိူဝ်ႈ ၵူၼ်း မဵဝ်း ဢိသရေး၊ၶဝ် ဢမ်ႇ ထွမ်ႇ ၵႂၢမ်း မၼ်းၸဝ်ႈ ၼၼ်ႉ ယဝ်ႉ။- 31မိူၼ်ၼင်ႇ ၼၼ် ၵူၼ်း မဵဝ်း ဢိသရေး၊ၶဝ် ဢမ်ႇ ထွမ်ႇ ၵႂၢမ်း တေႃႈလဵဝ် ၼႆႉ သေၵေႃႈ ၵွပ်ႈပိူဝ်ႈ သူ လႆႈ ၶၢမ်ႇ ဢဝ် ၵျေးၸူး ၵရုၼႃႇ ၸဝ်ႈ ယဝ်ႉ လႄႈ ၶဝ် ၵေႃႈ တၵ်း လႆႈ ၶၢမ်ႇ ဢဝ် ၵျေးၸူး ၵရုၼႃႇ ၸဝ်ႈ ယဝ်ႉ ဢေႃႈ။- 32လွင်ႈ မၼ်း ၸမ်ႉ၊ၼင်ႇ ႁိုဝ် ၽြႃးပဵၼ်ၸဝ်ႈ တၵ်း လႆႈ ၼႄပျႃး ၵျေးၸူး ၵရုၼႃႇ မၼ်းၸဝ်ႈ ၵႃႈတီႈ ၵူၼ်း တင်းလၢႆ ၸိုင်၊မၼ်းၸဝ်ႈ ပွႆႇ ႁႂ်ႈ ၵူၼ်း တင်းလၢႆ ႁဵတ်း ၸွမ်း ဢလူဝ်ႇ ၵၢင်ၸႂ် ၶဝ် ဢၼ် ဢမ်ႇ ၶႂ်ႈ ထွမ်ႇဢဝ် ၵႂၢမ်း ၽြႃးပဵၼ်ၸဝ်ႈ ၼၼ်ႉ ဢေႃႈ။ 33မုၼ် ၸေးၸိမ်ႇ ၽြႃးပဵၼ်ၸဝ်ႈ ယႂ်ႇ ၼႃႇ ဢေႃႈ။ ၺၢၼ်ႇ ပိင်ႇၺႃႇ မၼ်းၸဝ်ႈ လိုၵ်ႉ လမ်ႇ ၼႃႇ လူင်လၢင် ဢေႃႈ။ ၽူႈလႂ် တၵ်း ၶိုတ်း ထိုင် တၢင်း ဢၼ် မၼ်းၸဝ်ႈ ၸီႇယၢင်ႇ တႅပ်းတတ်း တြႃး ၼၼ်ႉ လႆႈ။ ၽူႈလႂ် တၵ်း ႁု သဵၼ်ႈတၢင်း မၼ်းၸဝ်ႈ လႆႈ။ 34မၼ်း ပဵၼ် ၸွမ်းၼင်ႇ ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ "ၽူႈလႂ် ႁု ၸႂ်သၽေႃး ၸဝ်ႈ ၽြႃး။ ၽူႈလႂ် ၸၢင်ႈ တိူင်ႇပၢင်ႇ ပၼ် ဢၵျၢမ်ႇ မၼ်းၸဝ်ႈ လႆႈ။ 35ၽူႈလႂ် ယၢမ်ႈ ပၼ် သေ ၸိူဝ်ႉ သေ ပိူင် တီႈ မၼ်းၸဝ်ႈ၊ ႁႂ်ႈ မၼ်းၸဝ်ႈ ပေႃး လႆႈ ၶိုၼ်း တႅၼ်း ပၼ် ၼၼ်ႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 36လွင်ႈ မၼ်း ၸမ်ႉ၊ၶိူင်ႈပိူင် ၵႃႈမီး ၵူႈၸိူဝ်ႉၵူႈပိူင် ပဵၼ် မႃး သေ ၵႃႈတီႈ မၼ်းၸဝ်ႈ၊ပဵၼ် ယူႇ ၵွပ်ႈပိူဝ်ႈ မၼ်းၸဝ်ႈ၊ပုၼ်ႈတႃႇ မၼ်းၸဝ်ႈ ဢေႃႈ။ ႁႂ်ႈ မၼ်းၸဝ်ႈ မီး မုၼ်ၽုင်း ယူႇ တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ဢႃမိၼ်ႈ။
Copyright
Learn More